(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΔ΄

Πέμπτη 26 Απριλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Ν. Δένδια και Ο. Κεφαλογιάννη, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 27 Απριλίου 2018, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών, με θέμα: «Η θέση της Ελλάδας αναφορικά με τη διαμόρφωση του νέου Πολυετούς Δημοσιονομικού Πλαισίου της ΕΕ», σελ.
 β) Προς τον Υπουργό Εσωτερικών:
 i. με θέμα: «Για την Κατολίσθηση - Καθίζηση - Μετατόπιση εδάφους στην Κρυοπηγή Πρέβεζας», σελ.
 ii. με θέμα: «Χωρίς προσωπικό διάφορες κρίσιμες και νευραλγικές υπηρεσίες του Δήμου Ικαρίας», σελ.
 γ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στοιχεία από την πορεία εφαρμογής του Ν. 4387/2016 (Νόμος Κατρούγκαλου)», σελ.
 δ) Προς την Υπουργό Πολιτισμού και Αθλητισμού:
 i. με θέμα: «Εικόνα εγκατάλειψης παρουσιάζουν ιστορικά κτίρια στο κέντρο της Αθήνας», σελ.
 ii. με θέμα: «Τι μέλλει γενέσθαι με το Θεατρικό Μουσείο;», σελ.
 iii. με θέμα: «Εκτός ποδηλατοδρομίου οι αθλητές μας στο ΟΑΚΑ», σελ.
 ε) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων «PROVET»», σελ.
 ii. με θέμα: «Επανασύσταση του γραφείου του Σώματος Επιθεωρητών Εργασίας (ΣΕΠΕ)», σελ.
 iii. με θέμα: «Ασφάλιση με εργόσημο σε χειριστές-οδηγούς αγροτικών μηχανημάτων», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΜΥΡΑΣ Γ. , σελ.
ΑΧΤΣΙΟΓΛΟΥ Ε. , σελ.
ΒΑΣΙΛΕΙΑΔΗΣ Γ. , σελ.
ΚΑΚΛΑΜΑΝΗΣ Ν. , σελ.
ΚΑΛΑΦΑΤΗΣ Σ. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΚΟΝΙΟΡΔΟΥ Λ. , σελ.
ΚΟΥΤΣΟΥΚΟΣ Γ. , σελ.
ΛΥΚΟΥΔΗΣ Σ. , σελ.
ΜΠΓΙΑΛΑΣ Χ. , σελ.
ΜΩΡΑΪΤΗΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΚΟΥΡΛΕΤΗΣ Π. , σελ.
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΔ΄

Πέμπτη 26 Απριλίου 2018 (πρωί)

Αθήνα, σήμερα στις 26 Απριλίου 2018, ημέρα Πέμπτη και ώρα 9.02΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-4-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΓ΄ συνεδριάσεώς του, της Τετάρτης 25 Απριλίου 2018, σε ό,τι αφορά την ψήφιση στο σύνολο του σχεδίου νόμου: «Διαρθρωτικά μέτρα για την πρόσβαση στον λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις»)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 27 Απριλίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1547/24-4-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων».

2. Η με αριθμό 1543/24-4-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Υπουργό Οικονομίας και Ανάπτυξης, με θέμα: «Παταγώδης αποτυχία του εξωδικαστικού συμβιβασμού».

3. Η με αριθμό 1520/17-4-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Περιβάλλοντος και Ενέργειας, με θέμα: «Σοβαρή ανησυχία στην Αχαΐα για τα μέτρα αντιμετώπισης του φαινομένου των μεδουσών στον Πατραϊκό Κόλπο».

4. Η με αριθμό 1540/23-4-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Ναυτιλίας και Νησιωτικής Πολιτικής, με θέμα: «Τούρκοι διενεργούν λαθρεμπόριο καπνού εντός των ελληνικών χωρικών υδάτων».

5. Η με αριθμό 1522/18-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός αλλά και εκτός περιοχών δικαιοδοσίας των φορέων διοίκησης και εκμετάλλευσης λιμένων».

6. Η με αριθμό 1523/18-4-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Ανατροπή φορτηγού στη Χαλκιδική».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1544/24-4-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, σχετικά με τη «Λήψη μέτρων προκειμένου να αποσυμφορηθούν τα νησιά του ανατολικού Αιγαίου και ιδιαίτερα η Λέσβος με τη μεταφορά των μεταναστών στην ηπειρωτική Ελλάδα».

2. Η με αριθμό 1528/19-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: «Επανέρχεται η επείγουσα ανάγκη λήψης διοικητικών και νομοθετικών μέτρων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του ΣτΕ».

3. Η με αριθμό 1261/6-3-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του εργοστασίου της Ελληνικής Βιομηχανίας Ζάχαρης της Ορεστιάδας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1983/11-12-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Μεταναστευτικής Πολιτικής, με θέμα: «Με ποια διαδικασία πραγματοποιήθηκε η ανάθεση στους «Γιατρούς του Κόσμου» της φροντίδας της υγείας των προσφύγων του Κέντρου Φιλοξενίας στην ΒΙΠΕ Δράμας;».

2. Η με αριθμό 1792/4-12-2017 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομίας και Ανάπτυξης, με θέμα: «Πορεία Προγράμματος Διασυνοριακής Συνεργασίας Interreg Ελλάδας - Ιταλίας (2014-2020) ως προς τον Δήμο Παξών».

3. Η με αριθμό 4126/217/6-3-2018 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με τη συνεισφορά του δημοσίου στην κάλυψη μέρους της οφειλής φυσικών προσώπων δανειοληπτών στεγαστικών δανείων και την ανάγκη επέκτασης της συνεισφοράς και στους εγγυητές.

Κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε τη συζήτηση με τη δεύτερη με αριθμό 1541/24-4-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Εξωτερικών, με θέμα: «Η θέση της Ελλάδας αναφορικά με τη διαμόρφωση του νέου Πολυετούς Δημοσιονομικού Πλαισίου της ΕΕ».

Σε αυτή την επίκαιρη ερώτηση θα απαντήσει ο Αναπληρωτής Υπουργός Εξωτερικών κ. Κατρούγκαλος.

Παρακαλώ, κύριε Καλαφάτη, έχετε τον λόγο για δύο λεπτά.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ, κύριε Πρόεδρε.

Κύριε Υπουργέ, η Ευρωπαϊκή Επιτροπή στις 14 Φεβρουαρίου 2018 παρουσίασε την άτυπη εισήγησή της για το νέο Πολυετές Δημοσιονομικό Πλαίσιο. Στις 23 Φεβρουαρίου στην άτυπη Σύνοδο του Ευρωπαϊκού Συμβουλίου οι ηγέτες της Ευρωπαϊκής Ένωσης συζήτησαν για το ίδιο θέμα.

Παράλληλα, ο επικεφαλής για τον προϋπολογισμό της Ευρωπαϊκής Ένωσης κ. Έτινγκερ ανακοίνωσε ότι ο επόμενος επταετής προϋπολογισμός της Ευρωπαϊκής Ένωσης θα πρέπει να αυξηθεί και ότι οι δαπάνες μεταξύ 2021-2027 θα πρέπει να κυμαίνονται μεταξύ 1,1% και 1,2% του ΑΕΠ της Ευρωπαϊκής Ένωσης, σε σύγκριση με το ισχύον 1%.

Επεσήμανε, παράλληλα, ότι οι εισφορές των κρατών θα πρέπει να αυξηθούν και τόνισε, επίσης, ότι οι μελλοντικές χρηματοδοτήσεις θα πρέπει να κατευθύνονται σε προγράμματα που θα έχουν προστιθέμενη αξία.

Η Ευρωπαϊκή Ένωση έχει να αντιμετωπίσει μια διττή πρόκληση. Το γνωρίζουμε όλοι. Αφ’ ενός, έχει την αποχώρηση της Μεγάλης Βρετανίας και το κενό που δημιουργείται από τα ταμεία της Ευρωπαϊκής Ένωσης. Θα λείψει η καθαρή συνεισφορά της, που είναι περίπου στα 12 με 14 δισεκατομμύρια ευρώ. Παράλληλα, η Ευρωπαϊκή Ένωση έχει να υλοποιήσει νέες ευρωπαϊκές πολιτικές από τη στιγμή που αντιμετωπίζει νέα φαινόμενα, νέες κρίσεις, νέα προβλήματα, που αφορούν την εσωτερική ασφάλεια, την ενίσχυση του ελέγχου των εξωτερικών συνόρων, την αποτελεσματική διαχείριση της μετανάστευσης, την καταπολέμηση της τρομοκρατίας. Πιθανότατα θα απαιτηθούν νέες χρηματοδοτήσεις.

Σχετικά ιδιαίτερα με την Πολιτική Συνοχής, κύριε Υπουργέ, η επιτροπή περιέλαβε στην ανακοίνωσή της τρία σενάρια. Το ένα αφορά τη διατήρηση της ενίσχυσης του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου και του Ταμείου Συνοχής για όλα τα κράτη-μέλη. Ένα δεύτερο σενάριο αφορά τον τερματισμό στήριξης από το ΕΤΠΑ και το ΕΚΤ για τις περισσότερο ανεπτυγμένες περιφέρειες και της περιοχής μετάβασης, που θα επιφέρει μείωση κατά 95 δισεκατομμύρια ευρώ, που αντιστοιχεί περίπου στο 8,7% του σημερινού Πολυετούς Δημοσιονομικού Πλαισίου. Και τρίτον, ο περιορισμός της χρηματοδότησης αποκλειστικά στις χώρες συνοχής και αυτό θα επιφέρει μείωση σχεδόν 125 δισεκατομμύρια ευρώ. Παρόμοιο ενδεχόμενο παρουσιάζεται και για την ΚΑΠ, που ενδέχεται η περικοπή να κυμανθεί από 15% μέχρι 30%, δηλαδή μιλάμε για ένα ποσό 60 μέχρι 120 δισεκατομμύρια ευρώ.

Είναι αλήθεια βεβαίως ότι η Ελλάδα δεν συμπεριλαμβάνεται στις χώρες στις οποίες μπορεί να τερματιστεί η χρηματοδότηση, όμως υπάρχει σοβαρό ενδεχόμενο η χώρα μας να υποστεί τις αρνητικές συνέπειες από τη μείωση των κοινοτικών δαπανών. Οι διαβουλεύσεις έχουν ξεκινήσει, οι αντιδράσεις υπάρχουν.

Επειδή η διαμόρφωση του νέου Πολυετούς Δημοσιονομικού Πλαισίου θα έχει σημαντικές επιπτώσεις για την πορεία της οικονομίας μας και βεβαίως και για την Πολιτική Συνοχή και για την Κοινή Αγροτική Πολιτική, θα θέλαμε να μάθουμε και από την στιγμή που έχουν ξεκινήσει οι διαβουλεύσεις, κατ’ αρχάς ποια είναι η θέση της ελληνικής Κυβέρνησης για τη διαμόρφωση του νέου Πολυετούς Δημοσιονομικού Πλαισίου, εν όψει και των αναγκαίων προσαρμογών, που όπως εξήγησα απαιτούνται και λόγω του Brexit και ποια θέση θα προβάλει η Ελλάδα αναφορικά με την πρόταση για αύξηση του προϋπολογισμού της Ευρωπαϊκής Ένωσης και αναφορικά με τις επιλογές που πρότεινε η επιτροπή για την Πολιτική Συνοχής και για την ΚΑΠ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εγώ ευχαριστώ, κύριε συνάδελφε, γιατί πράγματι είναι ένα σημαντικό και επίκαιρο θέμα, όπως το αναφέρατε.

Εμείς έχουμε ως Κυβέρνηση ήδη υποβάλει ένα non paper στην Ευρωπαϊκή Επιτροπή, το οποίο καταθέτω και θα σας περιγράψω τις βασικές του κατευθύνσεις.

(Στο σημείο αυτό ο Αναπληρωτής Υπουργός Εξωτερικών κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα δύο βασικά ζητήματα τα οποία μας απασχολούν είναι, πρώτον, ο προσανατολισμός του νέου Δημοσιονομικού Πλαισίου, δηλαδή πού θα ξοδευτούν τα χρήματα της Ευρωπαϊκής Ένωσης και δεύτερον, από πού θα αντληθούν τα έσοδα, εν όψει του πολύ πραγματικού κενού -όπως αναφέρατε- που θα δημιουργήσει το Brexit.

Ο Πρόεδρος Μακρόν και άλλοι έχουν καταθέσει προτάσεις με τις οποίες ορθά, κατά τη γνώμη μας, προβάλλουν την ανάγκη, πέρα από τους παραδοσιακούς τομείς της ευρωπαϊκής πολιτικής, να έχουμε χρηματοδότηση και σε νέους τομείς, κυρίως στην ψηφιοποίηση της οικονομίας και στη μετανάστευση. Εμείς συμφωνούμε προς τη νέα αυτή κατεύθυνση, θεωρούμε, όμως, παράλληλα ότι δεν πρέπει η είσοδος νέων θεματικών της Ευρωπαϊκής Ένωσης να επιβαρύνει παλαιότερες πολιτικές. Σωστά αναφέρατε την Κοινή Αγροτική Πολιτική και την Πολιτική Συνοχής. Αυτές είναι το μεγαλύτερο κομμάτι του προϋπολογισμού, αλλά και ιδιαίτερα σημαντικές για εμάς. Επίσης, θέλουμε να δοθεί ένας πρόσθετος κοινωνικός προσανατολισμός, αν είναι δυνατόν, στην πολιτική συνοχής και γενικότερα στον προσανατολισμό του προϋπολογισμού.

Εν όψει αυτών η θέση μας είναι ότι δεν πρέπει σε καμμία περίπτωση να μειωθεί και καλό θα ήταν να αυξηθεί ο προϋπολογισμός της Ευρωπαϊκής Ένωσης. Όπως γνωρίζετε, ήδη το Ευρωπαϊκό Κοινοβούλιο προτείνει έναν προϋπολογισμό της τάξης του 1,3% του Ακαθάριστου Εθνικού Προϊόντος.

Σημαντική, όμως, είναι η συζήτηση και ως προς το από πού θα αντληθούν οι σχετικοί πόροι.

Υπάρχει μία αντίδραση των χωρών που ακολουθούν σταθερή δημοσιονομική πολιτική υπέρ του περιορισμού του προϋπολογισμού στο μέτρο που αναλογεί στα χρήματα που χάνει η Ευρωπαϊκή Ένωση από το Brexit. Υπάρχει από άλλες χώρες μία έγνοια ναι μεν να καλυφθεί το κενό του Brexit, χωρίς, όμως, να επιβαρυνθούν οι Ευρωπαίοι φορολογούμενοι. Θεωρούμε, στο πλαίσιο και μιας πολύ σημαντικής αναφοράς, της περίφημης αναφοράς Μόντι, ότι μπορεί να λυθεί αυτό το δίλημμα με την πρόβλεψη όχι πρόσθετης επιβάρυνσης στο επίπεδο των Ευρωπαίων φορολογούμενων πολιτών, αλλά με τους λεγόμενους ίδιους πόρους της Ευρωπαϊκής Ένωσης, δηλαδή νέους πόρους που θα αντληθούν σε νέες κατηγορίες οικονομικής δραστηριότητας. Αυτοί οι ίδιοι πόροι που προτείνουμε εμείς και τους προκρίνουμε, γιατί μπορεί να έχουν και ένα αναδιανεμητικό αποτέλεσμα στο σύνολο της Ευρωπαϊκής Ένωσης, είναι κατ’ αρχάς ένας φόρος στις διεθνείς χρηματιστηριακές συναλλαγές, μία εκδοχή του φόρου Τόμπιν, η φορολογία των ψηφιακών γιγάντων καθαυτό για λόγους φορολογικής δικαιοσύνης, αλλά και για να μπορέσει και η Ευρώπη να έχει τον δικό της ψηφιακό πρωταθλητή. Επίσης, μια γενική προσπάθεια φορολογικού συντονισμού με την πρόβλεψη ενός ελάχιστου κοινού φορολογικού συντελεστή για τις ευρωπαϊκές εταιρείες.

Σε γενικές γραμμές, λοιπόν, οι προτάσεις μας θέλουν τον προϋπολογισμό ως εργαλείο για τις πολιτικές της Ευρωπαϊκής Ένωσης και επιθυμούμε έναν προσανατολισμό με κοινωνικότερη διάσταση και ένα ισχυρότερο οικονομικό εργαλείο, χωρίς βέβαια επιβάρυνση των Ευρωπαίων πολιτών.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καλαφάτη, έχετε τον λόγο για τρία λεπτά.

**ΣΤΑΥΡΟΣ ΚΑΛΑΦΑΤΗΣ:** Κύριε Υπουργέ, θα ήθελα να είστε, αν μπορείτε, περισσότερο κατατοπιστικός στο ζήτημα της Πολιτικής Συνοχής και της ΚΑΠ. Θα ήθελα περισσότερες λεπτομέρειες σε αυτό γιατί, όπως κι εσείς σωστά αναφέρατε, ΚΑΠ και Πολιτική Συνοχή καλύπτει περίπου τα 2/3 του ευρωπαϊκού προϋπολογισμού. Γνωρίζουμε δε πολύ καλά ότι, αν θέλετε, είναι η επιτομή ή η ναυαρχίδα των πολιτικών της Ευρωπαϊκής Ένωσης η Πολιτική Συνοχής, γιατί εκτός από το κομμάτι των επενδύσεων, ουσιαστικά είναι και ένα βασικό εργαλείο για τη μείωση των ανισοτήτων τόσο ενδοπεριφερειακά όσο βεβαίως και μεταξύ των κρατών-μελών λόγω της παγκοσμιοποίησης.

Γνωρίζουμε πολύ καλά ότι η χώρα μας επωφελείται κατά κεφαλήν περισσότερο από κάθε άλλο κράτος-μέλος από την ΚΑΠ και συγκαταλέγεται στις χώρες που λαμβάνουν τις υψηλότερες χρηματοδοτήσεις από την Πολιτική Συνοχής. Μονάχα να αναφέρουμε ότι ανέρχεται περίπου σε 4,8 δισεκατομμύρια ευρώ κατά μέσο όρο ετησίως το ποσό που έχει λάβει σε καθαρές εισφορές η χώρα μας.

Είναι δε επίσης κοινώς αποδεκτό και αυταπόδεικτο ότι λόγω της οικονομικής κρίσης, αυτή η Πολιτική Συνοχής καλύπτει ένα μεγάλο κενό που αφορά τις δημόσιες επενδύσεις, δηλαδή καλύπτει ένα κενό που δεν μπορεί να καλυφθεί πολλές φορές από τα κρατικά χρήματα. Πιστεύουμε ότι ένα μεγάλο στοίχημα που πρέπει να κερδίσουμε είναι το πώς θα περάσουμε στην επόμενη εποχή.

Κατά την άποψή μας, τα μνημόνια τελειώνουν για τους δανειστές, αλλά δεν τελειώνουν για τους Έλληνες, οπότε αυτή η πρόταση της ελληνικής Κυβέρνησης θα πρέπει να συνοδευτεί και για τον προϋπολογισμό και ιδιαίτερα για το κομμάτι της Πολιτικής Συνοχής και από ένα σχέδιο εξόδου από την κρίση. Βεβαίως υπάρχει ένα περίφημο αναπτυξιακό σχέδιο, το οποίο συζητείται όμως μεταξύ της Κυβέρνησης και των θεσμών και δεν είναι σε γνώση των υπολοίπων και σίγουρα πάντως δεν είναι αποτέλεσμα διαλόγου μεταξύ των φορέων, της αγοράς, των πολιτών, δηλαδή δεν είναι αποτέλεσμα μιας ευρύτερης διαβούλευσης, ώστε να συζητηθεί και μετέπειτα με τους θεσμούς.

Θα καταθέσω και τρεις σκέψεις-προτάσεις που θα ήθελα να τις λάβετε υπ’ όψιν σας. Για εμένα προσωπικά και για εμάς σημασία δεν έχει, όπως κι εσείς αναφέρετε, μονάχα το ύψος, αλλά και ο τρόπος διαχείρισης, καθώς και οι τομείς προτεραιότητας. Πρέπει, δηλαδή, η οποιαδήποτε αναπτυξιακή επέμβαση να συνδέεται άμεσα, κατά την άποψή μας, με επιχειρηματικό θετικό αντίκτυπο, με δημιουργία μόχλευσης επιχειρηματικής προστιθέμενης αξίας και δραστηριότητας. Πρέπει να δοθεί έμφαση στη βιώσιμη χωρική ανάπτυξη επ’ ωφελεία του κοινωνικού συνόλου, στην απασχόληση με έμφαση στους νέους και στην τεχνολογία και την καινοτομία ως προς τις επιπτώσεις και τις εφαρμογές των παρεμβάσεων.

Έχει μεγάλη σημασία, επίσης, να εφαρμοστεί η δυνατότητα πολυτομεακών παρεμβάσεων μεταξύ των ταμείων, καθώς και ο συνδυασμός εργαλείων που θα δώσουν περισσότερη προστιθέμενη αξία στο αποτέλεσμα και βεβαίως να προστεθεί το πλαίσιο χρηματοδότησης για τους νέους επιχειρηματίες, startups, καθώς βεβαίως και των ταμείων επενδύσεων - συμμετοχών που ιδρύουν τα κράτη-μέλη και λειτουργούν με τη λογική της μόχλευσης.

Κλείνοντας να θέσω και δυο πιο συγκεκριμένα ερωτήματα, κύριε Υπουργέ. Το πρώτο είναι η απόπειρα διασύνδεσης της Πολιτικής Συνοχής με την προώθηση των διαρθρωτικών μεταρρυθμίσεων. Αν σκοπεύετε να κινηθείτε προς αυτή την κατεύθυνση, είναι πολύ σημαντικό για μας.

Το δεύτερο είναι το εξής. Όπως σας ανέφερα και στην πρωτολογία μου, υπάρχει η έννοια της προστιθέμενης αξίας σε ευρωπαϊκό επίπεδο για την χρηματοδότηση προγραμμάτων και επενδύσεων. Ρωτώ, λοιπόν, αν το υιοθετείτε αυτό και με ποιον τρόπο εσείς αντιλαμβάνεστε την προστιθέμενη αξία των δράσεων που θα γίνουν. Επαναλαμβάνω πάντως ότι η Πολιτική Συνοχής, είναι ένα πάρα πολύ σημαντικό εργαλείο. Θα πρέπει, κατά την άποψή μου, να κάνουμε κάθε προσπάθεια, ώστε να περιορίσουμε οποιαδήποτε μείωση δαπανών στο κομμάτι αυτό, ακριβώς γιατί ο ρόλος της είναι διπλός. Αφ΄ενός βοηθάει τις επενδύσεις, βοηθάει τη δημιουργία υποδομών και των επενδύσεων. Παράλληλα όμως δημιουργεί κι ένα κοινωνικό πλαίσιο προστασίας, κι αν θέλετε, δημιουργεί συνθήκες συγκλίσεων όσον αφορά στις ανισότητες μέσα στα κράτη - μέλη αλλά και των πολιτών σε όλη την Ευρώπη και σε όλον τον κόσμο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εγώ σας ευχαριστώ και για τις εποικοδομητικές παρατηρήσεις και για το γενικότερο κλίμα της παρέμβασής σας. Νομίζω ότι είναι από τα θέματα, που μπορούμε, πράγματι, να έχουμε διάλογο, γιατί υπάρχει μια συνέχεια των εθνικών συμφερόντων -το βλέπουμε και στα άλλα κράτη- παρά την εναλλαγή των κυβερνήσεων που μπορεί να δίνει έναν διαφορετικό προσανατολισμό, άλλοτε περισσότερο κοινωνικό ας πούμε, άλλοτε περισσότερο στραμμένο στην αγορά. Υπάρχουν, πράγματι, εθνικά συμφέροντα τα οποία έχουν συνέχεια.

Όπως είπα προηγουμένως, θέλουμε να διατηρηθεί ο κορμός του προϋπολογισμού προς την Κοινή Αγροτική Πολιτική και την Πολιτική Συνοχής. Υπολογίζουμε με βάση και τα νέα οικονομικά δεδομένα, ότι γύρω στα 770 δισεκατομμύρια θα χρειαστούν την περίοδο αυτή.

Θέλουμε κατ’ αρχάς να διατηρηθεί η βασική δομή όπως είναι σήμερα και στις δυο κατηγορίες δαπανών. Δηλαδή στη μεν Κοινή Αγροτική Πολιτική να μην έχουμε μόνο τα αναπτυξιακά εργαλεία αλλά και τις απευθείας επιχορηγήσεις, διότι διαμορφώνουν μια εισοδηματική ενίσχυση σημαντική. Θεωρούμε, βέβαια, ότι στην κατεύθυνση του νέου αναπτυξιακού μοντέλου που θέλουμε να προωθήσουμε, πρέπει ειδικά να χρησιμοποιηθούν κι αυτά τα εργαλεία που έχουν αναπτυξιακό προσανατολισμό.

Συμφωνούμε πάλι μαζί σας ότι γι’ αυτόν τον σκοπό, θα πρέπει να δούμε πολυπαραγοντικά το ζήτημα, να αξιοποιήσουμε δηλαδή και κεφάλαια από άλλες πηγές, για παράδειγμα από την Ευρωπαϊκή Τράπεζα Επενδύσεων, προς την κατεύθυνση μόχλευσης, όπως έχει γίνει και με το σχέδιο Γιούνκερ και αρκετά σημαντικές επενδύσεις του πρωτογενούς τομέα σε συνδυασμό με την ελαφριά βιομηχανία που χρειάζεται για την τυποποίηση.

Στις δε Πολιτικές Συνοχής θέλουμε να διατηρηθεί το σημερινό σύστημα, γιατί ακόμα και στις ανεπτυγμένες περιοχές υπάρχουν πολλές φορές θύλακες φτώχειας που πρέπει να καλυφθούν. Δηλαδή ακόμα και στην περίπτωση του λεκανοπεδίου Αττικής ή στη Θεσσαλονίκη όπου έχουμε σημαντικά μεγαλύτερο κατά κεφαλήν ΑΕΠ σε σχέση με άλλες χώρες, υπάρχουν περιοχές εσωτερικά που χρειάζονται σχετική ενίσχυση. Θέλουμε όμως, ταυτόχρονα, να υπάρχει μεγαλύτερη εξειδίκευση και διαφοροποίηση των κριτηρίων κατανομής στο πλαίσιο των εθνικών πόρων. Να υπάρχει, για παράδειγμα, μια μεγαλύτερη κοινωνική και χωρική διάσταση των κριτηρίων, να λαμβάνεται υπ’ όψιν το επίπεδο φτώχειας και να λαμβάνεται υπ’ όψιν και η δυνατότητα αδυναμίας πρόσβασης στις υπηρεσίες όπως για παράδειγμα στις ορεινές ή στις νησιωτικές περιοχές.

Γι’ αυτόν τον λόγο προτείναμε -αλλά δυστυχώς αυτή η πρόταση δεν επικράτησε στο Συμβούλιο των Αρχηγών- την ενσωμάτωση και των κοινωνικών κριτηρίων του ευρωπαϊκού πυλώνα κοινωνικών δικαιωμάτων στη συζήτηση για το ευρωπαϊκό εξάμηνο, να μη λαμβάνονται υπ’ όψιν με δεσμευτικό χαρακτήρα μόνο οι οικονομικοί δείκτες αλλά και κοινωνικοί.

Τέλος, στις ερωτήσεις σας θα προσπαθήσω να απαντήσω γρήγορα.

Στα θέματα της αιρεσιμότητας. Δεν θέλουμε να υπάρχει μια αρνητική αιρεσιμότητα, με την έννοια να χάνουν χρήματα ορισμένες χώρες που δεν έχουν μπορέσει να πετύχουν τις μεταρρυθμίσεις, αλλά αντιθέτως, να υπάρχει μια θετική αιρεσιμότητα - βοήθεια στις χώρες αυτές, σε συνδυασμό με τα κοινωνικά κριτήρια που έθεσα προηγουμένως.

Στη συζήτηση που έχει ξεκινήσει από την επιτροπή για την αιρεσιμότητα σε σχέση με τον σεβασμό του κράτους δικαίου, για ορισμένες χώρες που φαντάζεστε ποιες είναι, το βλέπουμε κατ’ αρχάς θετικά, με την άποψη ότι θεωρούμε ότι πρέπει να υπάρχει σεβασμός στους κανόνες και στις αξίες της Ευρωπαϊκής Ένωσης. Περιμένουμε, όμως, να δούμε, πως θα εξειδικευτεί η συζήτηση της αρμόδιας επιτροπής, για να έχουμε την τελική μας απάντηση.

Τέλος ως προς την προστιθέμενη αξία θεωρούμε ότι υπάρχει εκεί, που η Ευρωπαϊκή Ένωση μπορεί να κάνει πράγματα που δεν μπορούν να κάνουν κυρίως τα κράτη. Κλασικό παράδειγμα είναι η περίπτωση του φόρου των χρηματιστηριακών συναλλαγών, που το βλέπουμε όχι μόνο ως εργαλείο χρηματοδότησης των δραστηριοτήτων της Ευρωπαϊκής Ένωσης αλλά και σαν ένα μέσο αναδιανομής.

Αντίστοιχο παράδειγμα τα χρήματα τα οποία θα δοθούν στην ανάπτυξη της ευρωπαϊκής μεταναστευτικής πολιτικής, πηγαίνουν πέρα από αυτό που μπορεί να κάνει κάθε κράτος για την περιφρούρηση των συνόρων του, όπως για παράδειγμα να αντιμετωπίσει τις βαθιές αιτίες της μετανάστευσης, πράγμα που προσπαθεί να κάνει η Ευρωπαϊκή Ένωση, με αυτά τα σύμφωνα που έχει με χώρες της Αφρικής, για να κρατήσει τους πολίτες εκεί και να βοηθήσει στην ανάπτυξη.

**ΠΡΟΕΔΡΕΥΩΝ (Δημήτριος Κρεμαστινός):** Γνωρίζω στη Βουλή ότι ο Γενικός Γραμματέας της Κυβέρνησης κ. Καλογήρου πληροφορεί τη Βουλή ότι δεν θα συζητηθεί μια σειρά ερωτήσεων για διάφορους λόγους.

Η τέταρτη με αριθμό 1530/20-4-2018 επίκαιρη ερώτηση δεύτερου κύκλου του Βουλευτή Αττικής του Ποταμιού κ. Γεωργίου Μαυρωτάπρος την Υπουργό Διοικητικής Ανασυγκρότησης, με θέμα: «Σοβαρά ερωτηματικά εγείρονται σχετικά με τον διαγωνισμό της προκήρυξης 3Κ/2018 ΑΣΕΠ», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Εσωτερικών.

Η έκτη με αριθμό 1532/20-4-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις οφειλές προς το ΙΚΑ/ΕΦΚΑ, δεν θα συζητηθεί λόγω κωλύματος του ερωτώντος Βουλευτή.

Η έκτη με αριθμό 1495/16-4-2018 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ.Μιχαήλ Τζελέπηπρος τον Υπουργό Υποδομών και Μεταφορών,με θέμα: «Η δημιουργία τριών νέων σταθμών διοδίων στον οδικό άξονα Προμαχώνας Σερρών-Λιμάνι Θεσσαλονίκης είναι καταστροφική για τον Νομό Σερρών», δεν θα συζητηθεί λόγω κωλύματος του ερωτώντος Βουλευτή.

Η πέμπτη με αριθμό 1531/20-4-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών,με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα. Αιτία, ανειλημμένες υποχρεώσεις.

Η πρώτη με αριθμό 1534/23-4-2018 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων,με θέμα: «Αναβάθμιση του Κέντρου Ζωικών Γενετικών Πόρων Καρδίτσας», δεν θα συζητηθεί λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων, κ. Τσιρώνη. Αιτία: θα συμμετάσχει σε διεθνές συνέδριο.

Η πρώτη με αριθμό 1542/24-4-2018 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πρωτόγνωρη κρίση στην ελληνική αιγοπροβατοτροφία», δεν θα συζητηθεί λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων, κ. Τσιρώνη. Αιτία, θα συμμετάσχει σε διεθνές συνέδριο.

Η δέκατη με αριθμό 1149/26-2-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών,με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η ενδέκατη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών,με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα.

Η τρίτη με αριθμό 1551/24-4-2018 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ.Βασιλείου Κεγκέρογλουπρος τον ΥπουργόΑγροτικής Ανάπτυξης και Τροφίμων, με θέμα: «Μέτρα και δράσεις για την αντιμετώπιση της λειψυδρίας-ξηρασίας», δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Επίσης η τρίτη με αριθμό 2464/10-1-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση του φράγματος Φανερωμένης», δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Επίσης η τέταρτη με αριθμό 1529/19-4-2018 επίκαιρη ερώτηση πρώτου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί», δεν θα συζητηθεί λόγω κωλύματος του Υφυπουργού Αγροτικής Ανάπτυξης και Τροφίμων κ. Βασιλείου Κόκκαλη.

Προχωρούμε στη συζήτηση της πέμπτης με αριθμό 1548/24-4-2018 επίκαιρης ερώτησης πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Για την κατολίσθηση, καθίζηση, μετατόπιση εδάφους στην Κρυοπηγή Πρέβεζας».

Στην επίκαιρη αυτή ερώτηση θα απαντήσει ο Υπουργός Εσωτερικών κ. Σκουρλέτης.

Κύριε Μωραΐτη, παρακαλώ, έχετε τον λόγο για δύο λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, πέρασε ένας μήνας από τις 27 του Μάρτη, που οι κάτοικοι της Κρυοπηγής Πρέβεζας έκαναν γνωστό στις τοπικές αρχές αλλά και στην Κυβέρνηση τη μεγάλη κατολίσθηση, καθίζηση, μετατόπιση του εδάφους που έγινε στην περιοχή, με αποτέλεσμα να γίνουν εκτεταμένες ζημιές σε δρόμους, γεφύρια και άλλες υποδομές αλλά και στις περιουσίες των κατοίκων. Περίπου πεντακόσια στρέμματα με ελαιόδεντρα έχουν καταστραφεί. Έχει μετατοπιστεί το έδαφος δεκάδες μέτρα μακριά, παρασύροντας τα ελαιόδεντρα.

Η ανησυχία των κατοίκων είναι μεγάλη. Νιώθουν και οργή ταυτόχρονα, γιατί μέχρι αυτή τη στιγμή δεν παρουσιάστηκε καμμία υπηρεσία, κανένας μηχανισμός, για να βοηθήσει και πολύ περισσότερο να ενημερώσει υπεύθυνα τους κατοίκους. Το μόνο που έγινε, είναι ότι πριν από δύο ημέρες έγινε μια σύσκεψη με πρωτοβουλία της Περιφέρειας Ηπείρου στην Περιφερειακή Ενότητα της Πρέβεζας με κάποιες αόριστες υποσχέσεις. Συνήθως, όμως, όταν σταματήσουν τα φλας των φωτογραφικών μηχανών και κλείσουν οι τηλεοπτικές κάμερες, παραμένουν υποσχέσεις. Η ανησυχία των κατοίκων, όμως, μεγαλώνει, γιατί το φαινόμενο είναι σε εξέλιξη. Τους ανησυχεί περισσότερο το ιστορικό της περιοχής, όπου υπάρχει μια συνεχής σεισμική δραστηριότητα, ρωγμές, κατολισθήσεις, υποχωρήσεις διάσπαρτες του εδάφους. Μέχρι που υπάρχει και κίνδυνος, κύριε Υπουργέ, στη σύνδεση του χωριού με τα οδικά δίκτυα.

Το μέγεθος της καταστροφής αυτής αναδεικνύει για μια φορά ακόμη την παντελή έλλειψη μέτρων αντιπλημμυρικής προστασίας στην περιοχή. Οι κάτοικοι απαιτούν άμεσα, κύριε Υπουργέ, την κήρυξη του χωριού σε κατάσταση έκτακτης ανάγκης και τη λήψη άμεσων, κατεπειγόντων μέτρων για την αντιμετώπιση του προβλήματος, καθώς και την έγκριση του απαιτούμενου κονδυλίου για τη χρηματοδότηση γεωλογικής μελέτης από το ΙΓΜΕ. Παρ’ ότι χθες υπήρξε μια διαβεβαίωση της περιφέρειας, οι κάτοικοι ανησυχούν ότι αυτό δεν θα γίνει πράξη. Ζητούν, επίσης, να παρθούν μέτρα, τα οποία θα αντιμετωπίζουν το πρόβλημα σε ό,τι αφορά την αντιπλημμυρική προστασία και θωράκιση της περιοχής, τη σύντομη σύνδεση του χωριού με το εθνικό δίκτυο. Υπάρχει αυτή η δυνατότητα. Ζητούν, επίσης, την άμεση προσέλευση εμπειρογνωμόνων και επιστημονικών κλιμακίων όλων των αναγκαίων ειδικοτήτων, για πλήρη έλεγχο και τεκμηριωμένη επιστημονική απάντηση για την κατάσταση που έχει δημιουργηθεί με επίσημη γραπτή ενημέρωση. Επίσης την άμεση ενεργοποίηση αρμοδίων υπηρεσιών για την καταβολή αποζημιώσεων και την οικονομική ενίσχυση των πληγέντων και όχι να τους παραπέμψουν, κύριε Υπουργέ, στα ΠΣΕΑ, όπου πρόκειται για μια χρονοβόρα διαδικασία και μετά από πέντε-έξι χρόνια παίρνουν ψίχουλα.

Μίλησα για ανησυχία έντονη των κατοίκων γιατί προχθές στη σύσκεψη που έγινε ειπώθηκε ότι ο ΕΛΓΑ θα καλύψει για δύο με τρία χρόνια την παραγωγή των ελαιόδεντρων. Το ζήτημα είναι ότι έχουν χάσει τα χωράφια τους, κύριε Υπουργέ, επειδή έχουν μετατοπιστεί. Αυτό απαιτεί την αντικατάσταση αυτών των χωραφιών, αλλά και χρηματοδότηση τέτοια από πλευράς του ΕΛΓΑ, ώστε να διασφαλίζεται το εισόδημα μέχρις ότου ξαναπάρουν καρπό από αυτή την κατάσταση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Μωραϊτη.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, παρακαλώ σε αυτά να δώσετε συγκεκριμένες απαντήσεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Μωραΐτη, νομίζω ότι και από την ερώτησή σας φάνηκε ότι δεν ισχύει αυτό που είπατε ξεκινώντας την, ότι δεν έχει γίνει τίποτε μέχρι τώρα μέσα σε αυτόν τον ένα μήνα και κάποιες ημέρες που έχει εκδηλωθεί το φαινόμενο.

Διότι ήδη από τις 18-04 έχει επισκεφτεί η αρμόδια Διεύθυνση του Υπουργείου Υποδομών την περιοχή της Κρυοπηγής και ξέρετε ότι έχει ήδη αρχίσει διαδικασία καταγραφής και παρακολούθησης των φαινομένων. Και επειδή, όπως πολύ σωστά είπατε, ένα φαινόμενο το οποίο είναι σε εξέλιξη πρέπει να το παρακολουθήσουμε, χρήζει μιας επιστημονικής μελέτης και προφανώς ενός αντίστοιχου επιστημονικού πορίσματος για το τι μέλει γενέσθαι. Δεν πρόκειται δηλαδή για μια φυσική καταστροφή η οποία έγινε και προσπαθούμε μετά να αντιμετωπίσουμε τις επιπτώσεις της.

Στη δε σύσκεψη που έγινε μόλις χθες και προχθές με παρουσία του ΙΓΜΕ, που είναι το αρμόδιο για να μελετήσει το φυσικό φαινόμενο, τα πρώτα συμπεράσματα οδηγούν στο ότι πρόκειται πράγματι για ένα φαινόμενο ευρείας κλίμακας, δεν απειλούνται προς το παρόν οικισμοί, και αυτό είναι θετικό, αυτή τουλάχιστον ήταν η πρώτη εκτίμηση εκ μέρους των επιστημόνων του ΙΓΜΕ. Από εκεί και έπειτα, θα εκπονηθεί άμεσα ένα πιο εμπεριστατωμένο πόρισμα, το οποίο είναι προϋπόθεση για να κηρυχθεί η συγκεκριμένη περιοχή σε κατάσταση έκτακτης ανάγκης.

Αυτά τα βήματα είναι αναγκαία να τα ακολουθήσουμε, για να μπορέσουμε να είμαστε υπεύθυνοι στην αντιμετώπιση μιας σοβαρής κατάστασης.

Όσον αφορά τον ΕΛΓΑ, έχει ζητήσει να υπάρξουν οι αντίστοιχες διαδικασίες για αιτήματα αποζημιώσεων. Και αυτή η διαδικασία πάλι έχει τα βήματά της. Κατά συνέπεια, δεν ισχύει ο υπερβολικός τόνος που προσδώσατε στην ερώτησή σας, ότι δεν έχει γίνει τίποτα.

Η δε Διεύθυνση του Υπουργείου Υποδομών για την αποκατάσταση των φυσικών καταστροφών έχει ζητήσει από την περιφέρεια και από τον δήμο, από τη στιγμή που θα υπάρξουν οποιεσδήποτε υπόνοιες –έστω- ζημιών στα σπίτια, να καταθέσει το αντίστοιχο αίτημα για να υπογραφεί η ΚΥΑ που προβλέπει αποζημιώσεις σε αυτήν την περίπτωση.

Νομίζω, λοιπόν, ότι θα πρέπει με ένα ψύχραιμο τρόπο να κάνουμε ό,τι προβλέπεται και να δούμε, να παρακολουθήσουμε το φαινόμενο, για να δούμε τα αμέσως συγκεκριμένα βήματα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Μωραΐτη, έχετε και πάλι τον λόγο για τρία λεπτά.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, και μετά τη σημερινή συζήτηση η ανησυχία και η αγωνία των κατοίκων μεγαλώνει. Δεν απαντήσατε επί της ουσίας σε κανένα από τα ερωτήματα τα οποία θέτουμε στην ερώτησή μας, αλλά και στο υπόμνημα που σας έχουν θέσει οι κάτοικοι της περιοχής.

Τώρα το γεγονός ότι έγινε μια σύσκεψη πριν από δύο-τρεις μέρες, δεν λέει απολύτως τίποτα. Πρέπει να σας πω ότι παρόμοιες συσκέψεις, και με τη δική σας παρουσία, έγιναν και στην Αιτωλοακαρνανία σε πλημμυροπαθείς. Και όταν -ακριβώς αυτό που είπα- κατέβηκαν οι τηλεοπτικές κάμερες, δεν πήρε κανένας αποζημίωση, κύριε Υπουργέ. Και υπάρχουν περιπτώσεις ακόμα στην Αιτωλοακαρνανία και σε άλλες περιοχές που περιμένουν οι πλημμυροπαθείς αποζημίωση εδώ και χρόνια. Επομένως, όλες αυτές οι συσκέψεις εμείς θεωρούμε ότι είναι κενό γράμμα, από τη στιγμή που δεν υπάρχει αποτέλεσμα.

Η ανησυχία μεγαλώνει, κύριε Υπουργέ, και οι ευθύνες είναι τεράστιες και διαχρονικές, γιατί μιλάμε για ένα φαινόμενο το οποίο δεν παρουσιάστηκε χθες. Είναι ένα φαινόμενο το οποίο έχει ακριβώς δέκα χρόνια, από το 2009, και παρουσιάστηκε και το 2013 και το 2011 και δεν έγινε το παραμικρό. Γι’ αυτό η αγωνία των κατοίκων μεγαλώνει και είναι υποψιασμένοι ότι δεν θα γίνει.

Σε ό,τι αφορά τη γεωλογική μελέτη από μεριάς του ΙΓΜΕ, θα ήθελα να πω πως το ΙΓΜΕ χρειάζεται χρήματα. Τα χρήματα αυτά θα τα δώσει το Υπουργείο; Η περιφέρεια έδωσε κάποιες αόριστες υποσχέσεις οι οποίες δεν λύνουν αυτό το πρόβλημα. Γι’ αυτό λέμε εμείς ότι οι ευθύνες είναι τεράστιες, διαχρονικές και από τις δημοτικές και τις περιφερειακές αρχές αλλά και από τις κυβερνήσεις.

Μην προσπαθείτε να απαλλαγείτε, γιατί αυτό ειπώθηκε στη σύσκεψη για τα ακραία καιρικά φαινόμενα. Ακραία είναι η αντιλαϊκή πολιτική που εφαρμόζετε –και εσείς και οι προηγούμενοι- που δεν παίρνετε μέτρα προστασίας αντιπλημμυρικής και αντισεισμικής θωράκισης στην περιοχή.

Γενικότερα υπάρχει κανένα μέτρο που αφορά –στη σύσκεψη δεν ειπώθηκε τίποτα- την αντιπλημμυρική προστασία; Το φαινόμενο είναι σε εξέλιξη. Αυτήν τη στιγμή η μαρτυρία των κατοίκων που ποτίζουν από ένα ποταμό που καταλήγουν εκεί τα νερά δείχνει ότι είναι λάσπη. Αυτό αποδεικνύει ότι το φαινόμενο είναι σε εξέλιξη. Επομένως, πώς να μην ανησυχούν οι κάτοικοι;

Αυτήν τη στιγμή αναδεικνύονται οι ευθύνες ότι σε αυτήν την κατεύθυνση δεν υπάρχει κανένα ουσιαστικό βήμα. Σε αυτά ζητάμε να απαντήσετε, κύριε Υπουργέ.

Και σας ρωτάμε τι έγινε χθες στη σύσκεψη; Αυτό που εμείς μεταφέρουμε είναι ότι πρέπει να γίνει αντικατάσταση των χωραφιών. Το να δοθεί μια αποζημίωση δεν λέει απολύτως τίποτα. Αυτός ο κόσμος έχει χάσει την περιουσία. Δεν θα γίνει αντικατάσταση του εισοδήματος, τουλάχιστον για τα τελευταία δέκα χρόνια. Και αν ακόμα δοθούν και χρήματα για την εξαγορά χωραφιών, πρέπει να δοθούν και για τα ελαιόδεντρα, γιατί εάν αυτοί φυτεύσουν ελαιόδεντρα, δεν ξέρω αν το γνωρίζετε, μετά από δέκα χρόνια θα πάρουν παραγωγή.

Επομένως, όλα αυτά τα προβλήματα είναι υπαρκτά και γι’ αυτό μεγαλώνει και η αγωνία των κατοίκων. Και υπάρχει και πρόβλημα στατικότητας των σπιτιών. Ήδη, κάποιες αγροικίες που βρίσκονται σε μια απόσταση από το χωριό έχουν υποστεί ζημιές και με τις προηγούμενες κατολισθήσεις. Υπάρχει, όμως, σήμερα κάποια μελέτη εμπεριστατωμένη που να λέει ότι δεν υπάρχει πρόβλημα στον οικισμό; Είναι ορατός ο κίνδυνος. Το φαινόμενο είναι σε μια κοντινή ακτίνα από τα σπίτια των κατοίκων εκεί. Γι’ αυτό είναι έκδηλη η ανησυχία των κατοίκων.

Σας ζητάμε, κύριε Υπουργέ, τουλάχιστον στη δευτερολογία να δώσετε συγκεκριμένες απαντήσεις, γιατί προχθές στη σύσκεψη στην περιφέρεια εμείς θεωρούμε ότι δεν έγινε κανένα σημαντικό βήμα, αλλά δεν υπήρχε και καμμία δέσμευση που να δίνει λύση στο πρόβλημα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Μωραΐτη, είστε ο κατάλληλος άνθρωπος, για να δίνετε κουράγιο και να καθησυχάζετε τους ανθρώπους. Μιλάτε για ένα φαινόμενο δέκα ετών και έρχεστε εδώ πέρα να θέσετε το ερώτημα...

**ΝΙΚΟΛΑΟΣ ΜΩΡΑΪΤΗΣ:** Πήγα εκεί και τα είδα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Επιτρέψτε μου.Καλά κάνατε, πολιτική σας υποχρέωση είναι.

Μιλάτε, όμως, για ένα φαινόμενο δέκα ετών –εσείς το είπατε- το οποίο ζητάτε να απαντηθεί σε μια σύσκεψη που έγινε για πρώτη φορά μετά τις κατολισθήσεις και τα φαινόμενα που έχουν παρατηρηθεί το τελευταίο διάστημα. Ούτε εσείς ούτε εγώ μπορούμε να διαβεβαιώσουμε αυτήν τη στιγμή πώς θα εξελιχθεί το φαινόμενο. Φαντάζομαι ότι αυτό το καταλαβαίνετε. Έτσι δεν είναι; Μέχρι εκεί και εσείς και εγώ φτάνουμε.

Γι’ αυτό, λοιπόν, υπάρχει το ΙΓΜΕ, γι’ αυτό υπάρχουν οι επιστήμονες, για να κάνουν μια εμπεριστατωμένη δουλειά. Δεν είναι απλώς θέμα κάποιων αντιπλημμυρικών, όταν έχουμε τέτοιου είδους φαινόμενα τα οποία έχουν και ένα μεγαλύτερο βάθος χρόνου και αιτίες οι οποίες πρέπει να αναζητηθούν.

Άρα, λοιπόν, μην λέτε ότι δεν έχει γίνει τίποτα. Έχουν γίνει αυτά τα οποία επιβάλλονται στην παρούσα φάση. Επαναλαμβάνω ότι έχετε τη διαβεβαίωση και εκ μέρους του ΕΛΓΑ ότι, εάν χρειαστεί, θα υπάρξουν όχι μόνο οι αποζημιώσεις, αλλά και αυτό που είπατε. Αυτό, όμως, πρέπει να αποδειχθεί.

Δεν καταλαβαίνω, δηλαδή, τι προσφέρουμε αυτήν τη στιγμή, εάν γενικώς χρησιμοποιούμε έντονα χρώματα για να περιγράψουμε μια κατάσταση. Εγώ καταλαβαίνω την αγωνία. Επαναλαμβάνω, όμως, ότι και το Υπουργείο έχει πάει από τις 18 του προηγούμενου μήνα εκεί και έγινε και αυτή η χθεσινή σύσκεψη. Άρα, δεν πρέπει να περιμένουμε;

Όσον αφορά το θέμα της χρηματοδότησης, αυτή προφανώς προβλέπεται. Προφανώς οι μελέτες πρέπει να έχουν χρηματοδότηση για να γίνουν. Θα υπάρξει, δεν είναι το πρόβλημα αυτό. Το θέμα είναι να εντοπιστούν οι σωστές αιτίες, για να δούμε τι θα γίνει.

Και δεν είναι μόνο η συγκεκριμένη περιοχή που εμφανίζει και κατολισθητικά φαινόμενα. Εμφανίζονται και σε άλλες περιοχές τα τελευταία χρόνια. Αυτά τα φαινόμενα είναι παροδικά, εμφανίζονται ανά ένα κύκλο ετών. Έχουμε πάρα πολλές αιτίες, πολλές μας υπερβαίνουν, δηλαδή υπερβαίνουν ακόμα και τις επιπτώσεις του ανθρώπινου παράγοντα στη συγκεκριμένη περιοχή. Είναι γεωλογικά φαινόμενα πολύ μεγαλύτερα.

Αφήστε τώρα, λοιπόν, περί των ακραίων καιρικών φαινομένων να τα πουν οι επιστήμονες. Όσον αφορά τις ακραίες πολιτικές, θα τα πούμε σε μια άλλη συζήτηση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε στη δεύτερη με αριθμό 1549/24-4-2018 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Χωρίς προσωπικό διάφορες κρίσιμες και νευραλγικές υπηρεσίες του Δήμου Ικαρίας».

Παρακαλώ, κύριε Συντυχάκη, έχετε τον λόγο για να αναπτύξετε την επίκαιρη ερώτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, το πρόβλημα της έλλειψης προσωπικού σε κρίσιμες και νευραλγικές υπηρεσίες του Δήμου Ικαρίας έχει εξελιχθεί σε μείζον ζήτημα και διαιωνίζεται παρά τις προσπάθειες της δημοτικής αρχής και του Δημάρχου και με παλαιότερες παρεμβάσεις προς εσάς, προς το Υπουργείο σας και σε εσάς προσωπικά, στις εποπτευόμενες υπηρεσίες του Υπουργείου, στην Αποκεντρωμένη Διοίκηση Αιγαίου.

Παρ’ όλα αυτά υπάρχει απόλυτη αδιαφορία, απόλυτη σιωπή ωσάν να μην υπάρχει το πρόβλημα, ωσάν να μην έχουν διαμαρτυρηθεί, ωσάν να μην έχουν καταθέσει κάποιο έγγραφο, εν πάση περιπτώσει, για να πάρουν κάποια απάντηση.

Δυστυχώς, το πρόβλημα δεν το έλυσε η περσινή νομοθετική ρύθμιση -αναφέρομαι στο άρθρο 24 του ν.4479/2017 που προώθησε το Υπουργείο Εσωτερικών-, αλλά απεναντίας το διόγκωσε το πρόβλημα. Σας υπενθυμίζω τι έλεγε το ΚΚΕ πέρσι γι’ αυτό το ζήτημα. Όχι μόνο δεν εξασφαλίζει το δικαίωμα στη μόνιμη και σταθερή δουλειά, αλλά δεν προσφέρει και καμμία εγγύηση ότι οι δήμοι θα κρατήσουν το σύνολο των συμβασιούχων με νέες συμβάσεις ορισμένου χρόνου.

Αυτό ακριβώς συνέβη στον Δήμο Ικαρίας και όχι μόνο, θα λέγαμε εμείς. Στον Δήμο Ικαρίας από το 2015 προσλήφθηκαν με συμβάσεις ορισμένου χρόνου δεκαοχτώ εργαζόμενοι για τις υπηρεσίες καθαριότητας και τη λειτουργία των ιαματικών πηγών. Μετά από τρεις παρατάσεις -γι’ αυτό χαρακτηρίστηκαν και ως παρατασιούχοι- και αφού εξαντλήθηκαν τα χρονικά όρια της νομοθετικής ρύθμισης, οι εργαζόμενοι απολύθηκαν. Τρεις προσφυγές έκαναν οι εργαζόμενοι, για να δείτε δηλαδή πώς ταλαιπωρήθηκαν οι άνθρωποι. Στην τελευταία δικαιώθηκαν και ενώ με βάση την περσινή ρύθμιση έληξε η σύμβαση στις 31-3-2018, πρόσφατα δηλαδή, πήραν μία παράταση ενός-δύο μηνών, δηλαδή μέχρι τέλη Μάη, αν δεν κάνω λάθος. Μετά τέλος! Δεν μένει -με συγχωρείτε για τη φράση- κολυμπηθρόξυλο! Ο δήμος, το νησί δηλαδή, μένει γυμνό από προσωπικό στην καθαριότητα. Κανένας οδοκαθαριστής, κανένας για τις παραλίες, ενώ κινείται μόλις ένα απορριμματοφόρο από τα πέντε που κινούνταν κατά το παρελθόν. Ποιος τα κινεί; Οι δύο αντιδήμαρχοι κινούν ένα απορριμματοφόρο.

Οι περίφημες ιαματικές πηγές του νησιού αδυνατούν να λειτουργήσουν. Αυτό θα έχει δραματικές συνέπειες και στην αντίστοιχη υπηρεσία του δήμου, στη λειτουργία δεκάδων επιχειρήσεων του νησιού που δραστηριοποιούνται γύρω από τις ιαματικές πηγές, συνολικά στον τουρισμό του νησιού.

Ο δήμος, κύριε Υπουργέ, βρίσκεται μπροστά σε ένα επικίνδυνο αδιέξοδο. Και αυτό έρχεται ως αποτέλεσμα της δικής σας πολιτικής και των νομοθετικών ρυθμίσεων που τελικά κατέληξε να είναι μπρος γκρεμός και πίσω ρέμα. Όπως καλά γνωρίζετε και προς αποφυγή παρεξηγήσεων, δεν είχε τη δυνατότητα ο δήμος να δηλώσει θέσεις μόνιμου προσωπικού στον υφιστάμενο διαγωνισμό, αφού δεν διέθετε τα απαιτούμενα ανταποδοτικά έσοδα που ως προϋπόθεση είχε ο διαγωνισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Επίσης, δεν είχε και τη δυνατότητα να προσλάβει προσωπικό ορισμένου χρόνου, μιας και δεν το επέτρεπε η παρουσία των ήδη υφιστάμενων συμβασιούχων εργαζομένων, που είχε παραταθεί τρεις φορές η σύμβασή τους, όπως προείπα.

Η κατάσταση έτσι όπως έχει διαμορφωθεί, κύριε Υπουργέ, είναι πολύ σοβαρή με πολλούς κινδύνους για τη δημόσια υγεία, αν συνεχίσει αυτό το αδιέξοδο. Και σας ρωτάμε, ποια είναι η λύση την οποία εσείς θα δώσετε. Τι μέτρα δηλαδή θα πάρετε έτσι ώστε να εγκριθούν από τις υπηρεσίες της Αποκεντρωμένης Διοίκησης Αιγαίου όλες οι σχετικές αποφάσεις του Δημοτικού Συμβουλίου Ικαρίας που έχουν σταλεί από τον Φλεβάρη, δίνοντας μια άμεση λύση τουλάχιστον για το 2018 και, τέλος, να διασφαλιστούν, παραμερίζοντας τα όποια θεσμικά κωλύματα τουλάχιστον, οι δεκαοχτώ θέσεις εργαζομένων στον δήμο, ώστε να μπορούν στοιχειωδώς να λειτουργήσουν οι συγκεκριμένες υπηρεσίες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υπουργός Εσωτερικών κ. Πάνος Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Συντυχάκη, να βάζουμε ορισμένα πράγματα στη θέση τους. Δεν απολύθηκε κανένας εργαζόμενος. Έληξε η διάρκεια της σύμβασής τους. Αυτό δεν είναι απόλυση. Και το γνώριζαν πάρα πολύ καλά. Πάψτε, λοιπόν, να δημιουργείτε ψεύτικες εντυπώσεις και παρακαλώ…

**ΧΡΗΣΤΟΣ ΚΑΤΣΩΤΗΣ:** Τώρα λέτε αυτό το πράγμα. Πριν λέγατε άλλα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Δεν φαντάζομαι να χρειάζεστε τη βοήθεια του διπλανού σας, μη με διακόπτετε.

Το γνωρίζετε πάρα πολύ καλά. Γνωρίζετε όλη την υπόθεση, όλη την ιστορία των συμβασιούχων στην καθαριότητα, των τελευταίων ετών. Γνωρίζετε ότι η Κυβέρνηση πήρε την πρωτοβουλία για έναν μόνιμο διαγωνισμό αδιάβλητο, ο οποίος ολοκληρώθηκε σε χρόνο ρεκόρ και αυτή τη στιγμή, οι δήμοι έχουν καλύψει στο μεγαλύτερο βαθμό τις ανάγκες τους.

Πάντοτε θα υπάρχει η ανάγκη για εποχικούς, διότι υπάρχουν μέρη με τουριστική κίνηση, υπάρχουν έκτακτες ανάγκες. Όμως, είναι τελείως διαφορετικό να είναι συμπληρωματική η παρουσία των εποχικών απ’ ό,τι να αποτελεί τη μόνιμη συνταγή αντιμετώπισης.

Δεν κατάλαβα, όμως, ο δήμαρχος έχει ή δεν έχει ευθύνη, όταν από πέρσι τον Ιούλιο ήξερε ότι έχει το δικαίωμα να υποβάλει πρόταση για μόνιμη θέση και δεν το έκανε, στο όνομα –λέει- του επιχειρήματος ότι «δεν με φτάνουν τα ανταποδοτικά»; Μα, τους συμβασιούχους πώς τους πλήρωνε; Διότι αυτό το διάστημα υπήρχαν απασχολούμενοι. Άρα, λοιπόν, είχε τα κονδύλια.

Το αγνόησε, λοιπόν, -δεν ξέρω με βάση ποια λογική, έχει, όμως, τεράστια ευθύνη- ενώ δόθηκε παράταση και υπήρξε και δεύτερο κύμα για τον διαγωνισμό. Πάνω από πεντακόσιες θέσεις πέρα από τις οκτώμισι χιλιάδες θα προκηρυχθούν το επόμενο διάστημα και πάλι ο δήμαρχος δεν έρχεται. Δεν επιλέγει μόνιμες θέσεις εργασίας. Επιλέγει ελαστικές μορφές εργασίας. Συμβασιούχους θέλει ο δήμαρχος. Και όταν γνωρίζει ότι αυτοί δεν μπορούν να παραταθούν -όπως κρίθηκε και πέρυσι τον Ιούλιο αντισυνταγματική η παράτασή τους- τι έρχεται να μας πει;

Κοιτάξτε, η αυτοδιοίκηση πρέπει να αναλαμβάνει τις ευθύνες της. Εμείς δώσαμε τη δυνατότητα να υπάρχουν μόνιμοι εργαζόμενοι. Δεν φτάνουν τα ανταποδοτικά τέλη; Επαναλαμβάνω, από ποια πηγή πλήρωνε τους προηγούμενους συμβασιούχους;

Και εν πάση περιπτώσει, ξέρετε κάτι; Αυτή η σχέση είναι πράγματι ανταποδοτική. Ο δημότης πληρώνει και έχει την απαίτηση για καθαρές πόλεις. Κέρδος δεν χωράει μέσα εκεί. Αυτό το λέει η Νέα Δημοκρατία. Θέλει να βάλει τους ιδιώτες και θέλει να αλλοιώσει τον χαρακτήρα αυτών των θέσεων. Δεν μπορούμε, όμως, να κάνουμε πολιτική εις βάρος των φορολογουμένων της υπόλοιπης χώρας και να μην βάζουμε τα απαιτούμενα τέλη, για να ανταποδίδουμε αυτό που ζητάει ο πολίτης.

Εάν θεωρείτε ότι όλη η Ελλάδα πρέπει να γίνει ένας πολύς μεγάλος κρατικός μηχανισμός, όπου όλους τους κρατικούς υπαλλήλους να τους πληρώνει κάποιος, για να κάνουν τη δουλειά αυτή είτε στην Ικαρία είτε στον Έβρο είτε στην Γαύδο, είναι μία άλλη αντίληψη. Δεν συμφωνούμε. Εδώ δόθηκε συγκεκριμένη δυνατότητα. Ο δήμαρχος δεν την εκμεταλλεύτηκε.

Παρ’ όλα αυτά, χθες εγκρίθηκαν τρεις θέσεις ΔΕ για οδηγούς απορριμματοφόρων, επτά θέσεις ΥΕ για εργάτες καθαριότητας και τρεις υδραυλικούς, για συμβασιούχους οκταμηνίτες, μιας και η δυνατότητα για μόνιμο προσωπικό με ευθύνη του δημάρχου δεν ασκήθηκε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, υπάρχει παράκληση, επειδή θα γίνουν εργασίες, για τη μετάφραση που θα επακολουθήσει με τον κ. Γιούνκερ, να κρατήσουμε τους χρόνους στα κανονικά επίπεδα.

**ΕΜΜΑΝΟΥΗΛ ΣΥΝΤΥΧΑΚΗΣ:** Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, θα θυμάστε πέρυσι τη ρύθμιση, που κάνατε με αυτήν την τροπολογία και λέγατε ότι θα λύσετε οριστικά το πρόβλημα. Και εγώ σας αντιστρέφω το ερώτημα και σας λέω: Λύθηκε το εργασιακό πρόβλημα στους δήμους της χώρας; Πόσες αιτήσεις έκαναν στον διαγωνισμό του ΑΣΕΠ; Ήταν εκατόν τριάντα οκτώ χιλιάδες. Για πόσες θέσεις ήταν; Ήταν για οκτώ χιλιάδες. Πόσες είναι οι πραγματικές ανάγκες; Είναι πολύ περισσότερες, κύριε Υπουργέ.

Και δεν λύσατε το πρόβλημα και δεν πρόκειται να το λύσετε, γιατί η Κυβέρνηση σας είναι εχθρός της μόνιμης και σταθερής εργασίας και το έχετε ομολογήσει σε κάθε περίπτωση, ακριβώς γιατί υπάρχει η δέσμευση απέναντι στην Ευρωπαϊκή Ένωση και τους εταίρους για την απαγόρευση των προσλήψεων.

Δεν μιλούσαμε ούτε μιλάμε για εποχικούς, για ελαστικές εργασιακές σχέσεις. Εγώ θα σας θυμίσω ότι κάποτε, εσείς μιλούσατε για πάγιες και διαρκείς ανάγκες. Πού είναι λοιπόν; Λέτε σήμερα για την κάλυψη πάγιων και διαρκών αναγκών; Σε καμμία περίπτωση.

Δεν εξασφαλίζει η Κυβέρνηση μόνιμη και σταθερή δουλειά και αρνείστε τη μετατροπή των συμβάσεων σε αορίστου χρόνου -το γνωρίζετε ότι αυτή είναι η θέση του ΚΚΕ- και με τη ρύθμιση που κάνατε πέρυσι τον Ιούλιο δυσκολέψατε τα πράγματα και βγαίνετε και από πάνω.

Τι προέβλεπε η τροπολογία που εσείς καταθέσατε; Ότι οι συμβασιούχοι, που θα απασχολούσαν οι δήμοι μέχρι 07-06-2017, μπορούν να συνεχίσουν να δουλεύουν το αργότερο μέχρι τον Μάρτιο του 2018. Για να γίνει αυτό, θα πρέπει οι δήμοι, μέχρι 31-07-2017, να αιτηθούν την πρόσληψη τακτικού προσωπικού για την καθαριότητα, με την προϋπόθεση ότι η σχετική δαπάνη θα καλύπτεται εξ ολοκλήρου από τα ανταποδοτικά τέλη. Εάν οι δήμοι δεν ζητήσουν την πρόσληψη μόνιμου προσωπικού, δεν μπορούν να προχωρήσουν στη σύναψη νέων συμβάσεων ορισμένου χρόνου.

Τι κάνατε, δηλαδή;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Για σταθερές, μόνιμες θέσεις εργασίας.

**ΕΜΜΑΝΟΥΗΛ ΣΥΝΤΥΧΑΚΗΣ:** Περιμένετε.

Προτρέπατε τους δήμους και δη τους μικρούς, που έχουν ανάγκη από μόνιμο προσωπικό, αλλά που δεν έχουν τη δυνατότητα να καλύψουν τη μισθοδοσία αυτού του μόνιμου προσωπικού –και υπενθυμίζω, εκβιαστικά τίθεται ως προϋπόθεση- να καταφύγουν στην αύξηση των ανταποδοτικών τελών.

Διότι αντιλαμβάνεστε ότι αλλιώς είναι η μισθοδοσία στους ελαστικά εργαζόμενους στους δήμους, αλλιώς είναι η μισθοδοσία στους μόνιμους υπαλλήλους. Διαφορετικές είναι οι ανάγκες στη μια περίπτωση, διαφορετικές είναι οι ανάγκες στην άλλη. Να αναγκάσουν οι δήμοι τους δημότες τους να βάλουν βαθιά το χέρι στην τσέπη, σε τέτοιες συνθήκες φοροαφαίμαξης, φτώχειας, ανεργίας και εξευτελιστικών μισθών και συντάξεων, να ξαναπληρώσουν, δηλαδή, διπλά και τριπλά για υπηρεσίες, που ήδη έχουν πληρώσει. Ωραίοι είστε, και μιλάτε για καθαρή έξοδο, η οποία είναι μαύρη και κατάμαυρη, σε τελική ανάλυση! Ας μην βγαίνετε, λοιπόν, και από πάνω.

Πρακτικά, λοιπόν, πώς θα λύσετε το πρόβλημα, κύριε Υπουργέ; Ανακοινώσατε αυτές τις συγκεκριμένες προσλήψεις. Δεν επαρκούν. Οι ανάγκες είναι για πολύ περισσότερο προσωπικό. Το μπαλάκι είναι σε εσάς. Εσείς έχετε την πολιτική ευθύνη και, όπως και στην προηγούμενη ερώτηση, λέγατε το ΙΓΜΕ, λέγατε η περιφέρεια, λέτε «έγινε μία σύσκεψη για την περίπτωση της Αιτωλοακαρνανίας και θα δούμε». Μα, τρία χρόνια είσαστε στην Κυβέρνηση και δεν ασχοληθήκατε με το ζήτημα. Όπως δεν ασχολείστε και δεν θα λύσετε το εργασιακό ζήτημα, ειδικά στους δήμους και ειδικά στον τομέα της καθαριότητας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο και πάλι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ.

Ένα είναι σίγουρο: ότι μαζί μιλάμε, αλλά δεν μπορούμε να συνεννοηθούμε. Διότι εδώ υπεραμυνόσαστε στα λόγια των σταθερών μόνιμων θέσεων εργασίας, τις οποίες, όταν γίνονται πράξη για πρώτη φορά μετά από δέκα χρόνια, τις υπονομεύετε αντικειμενικά προκρίνοντας λύσεις, οι οποίες βρίσκονται στον αντίποδα. Διότι, ναι, βεβαίως είναι διαρκείς και πάγιες ανάγκες και στη βάση αυτής της αναγκαιότητας προκηρύχθηκε, επαναλαμβάνω, μετά από δέκα χρόνια ένας τόσο μεγάλος διαγωνισμός. Ναι ή όχι; Ναι! Τελεία και παύλα. Αυτό δεν αμφισβητείται.

Τον αριθμό των εργαζομένων, το πόσοι θα προσληφθούν, τον καθόρισε η αυτοδιοίκηση από μόνη της. Δεν καθορίσαμε εμείς τον αριθμό. Γνωρίζετε πολύ καλά, επειδή ήταν για προσλήψεις σε ανταποδοτικές υπηρεσίες, αλλά να σας πω για άλλη μια φορά ότι δεν εμπίπτουν στον περιορισμό του κανόνα προσλήψεων-αποχωρήσεων, που ισχύει για τους δήμους, για τον δημόσιο τομέα και τον ευρύτερο δημόσιο τομέα. Προσδιορίζεται, όμως, με βάση τα πραγματικά τους έσοδα. Διότι προφανώς, δεν θα δίναμε σε κανέναν δήμαρχο τη δυνατότητα να κάνει οποιοσδήποτε λαϊκίστικη πολιτική και να παίρνει αβέρτα κόσμο, να μην μπορεί να το καλύψει με τις δικές του δυνάμεις και μετά να έρχεται η κεντρική εξουσία από τη φορολόγηση των υπόλοιπων πολιτών να χρηματοδοτήσει αυτήν την υπηρεσία ή να αυξάνει παράλογα τα τέλη στους δημότες. Άρα, έτσι όπως προσδιορίζεται από τους δημότες η δυνατότητα να δίνουν δημοτικά τέλη, προσδιορίζεται και η δυνατότητα αντίστοιχων προσλήψεων. Είναι καθαρός ο κανόνας.

Εμείς, αυτό που κάνουμε είναι να τον εποπτεύουμε και έτσι να λειτουργεί στην κατεύθυνση των σταθερών μόνιμων θέσεων εργασίας. Διότι δεν θέλουμε ελαστικές θέσεις εργασίας στο δημόσιο. Και το πρώτο βήμα για να στείλεις ένα αντίστοιχο μήνυμα στον ιδιωτικό τομέα, είναι να ξεκινήσεις από τον δημόσιο τομέα. Ξεκινήσαμε από την καθαριότητα, περιορίζοντας δραστικά τους συμβασιούχους.

Και έρχεστε εδώ να μας πείτε «γιατί δεν πιάνετε τους συμβασιούχους, οι οποίοι γνωρίζανε ότι στις 31 Δεκεμβρίου έληγε η σύμβασή τους»; Είναι έτσι, ναι ή όχι; Όταν ήρθε το Ελεγκτικό Συνέδριο και είπε ότι ήταν αντισυνταγματική η τρίτη παράτασή τους, οι ίδιοι γνωρίζανε ότι μέχρι τέλος Δεκεμβρίου του προηγούμενου έτους, θα δουλεύανε. Δώσαμε αυτήν την παράταση μέχρι 31 Μαρτίου, ακριβώς επειδή ήταν θέμα δημόσιας υγείας και για να βγει μπροστά και να ολοκληρωθεί ο διαγωνισμός δεν έπρεπε να έχει υπάρξει κενό. Αυτά όλα τα γνωρίζετε. Όμως, σπεκουλάρετε. Τι κάνετε; Ρίχνετε μελάνι. Παίζετε με τις ανάγκες των εργαζομένων.

Οι εκατόν τριάντα χιλιάδες, λοιπόν, άνθρωποι, που έκαναν αίτηση δεν ήταν κορόιδα, ήθελαν έναν ανοικτό και όχι φωτογραφικό διαγωνισμό, όπως τώρα εσείς λέτε. Εσείς τι λέτε, λοιπόν; Φωτογραφικό διαγωνισμό. Όσοι πέρασαν και εργαζόντουσαν την προηγούμενη φορά, να πάνε αυτοδίκαια να καλύψουν και τις μόνιμες θέσεις. Είναι σωστό αυτό; Είναι κοινωνικά δίκαιο; Μπορείτε αυτό να το υπερασπιστείτε απέναντι στον άνεργο;

**ΧΡΗΣΤΟΣ ΚΑΤΣΩΤΗΣ:** Τον κοινωνικό αυτοματισμό μια χαρά τον πάτε. Η μία ομάδα απέναντι στην άλλη. Ντροπή σας!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Όχι, εσείς κάνετε τον κοινωνικό αυτοματισμό. Πρώτη φορά βλέπω εκπρόσωπο Κομμουνιστικού Κόμματος να μην υπερασπίζεται σταθερές θέσεις εργασίας. Δεν τιμά αυτό την ιστορία των κομμουνιστών.

Σε ορισμένα πράγματα, λοιπόν, μπορεί να διαφωνούμε στρατηγικά, αλλά πρέπει να τα υπερασπίζεστε, και την υπόθεση της απλής αναλογικής στην αυτοδιοίκηση -που τώρα την ξεχάσατε- και τις σταθερές σχέσεις εργασίας.

**ΝΙΚΟΛΑΟΣ ΜΩΡΑΪΤΗΣ:** Πού τα λες αυτά; Για ποιον τα λες;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αυτά, λοιπόν, για να τα μαθαίνει ο κόσμος και να λέμε τα πράγματα όπως είναι.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριοι συνάδελφοι, στο σημείο αυτό θα ήθελα να ανακοινώσω αιτήσεις άδειας απουσίας ορισμένων συναδέλφων.

Ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από τις 14 Μαΐου 2018 έως τις 16 Μαΐου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Ομοίως, η Βουλευτής κ. Όλγα Κεφαλογιάννη ζητεί άδεια ολιγοήμερης απουσίας στο εξωτερικό από τις 30 Απριλίου 2018 έως τις 6 Μαΐου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, ακολουθεί ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου. Όμως, επειδή αυτή τη στιγμή ο κ. Κουτσούκος δεν είναι στην Αίθουσα -συμμετέχει σε κάποια επιτροπή- διακόπτουμε για ένα λεπτό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθεί η δεύτερη με αριθμό 3719/207/22-2-2018 ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ.Ιωάννη Κουτσούκουπρος την ΥπουργόΕργασίας, Κοινωνικής Ασφάλισης και Κοινωνικής Αλληλεγγύης,με θέμα: «Στοιχεία από την πορεία εφαρμογής του ν.4387/2016 (Νόμος Κατρούγκαλου)».

Κύριε Κουτσούκο, έχετε τον λόγο για δυο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, ανασκολοπίσατε το ασφαλιστικό με τον ν.4387, το νόμο Τσίπρα-Καμμένου, που κακώς αποκαλείται «νόμος Κατρούγκαλου». Ο κ. Κατρούγκαλος, απλώς διεκπεραίωσε μια υπόθεση, διέπραξε ένα έγκλημα και έφυγε. Και σας βαρύνει όλους συλλογικά, διότι αυτό που κάνατε έχει ως άμεσο αποτέλεσμα τη μείωση των συντάξεων, γιατί αλλάξατε τα ποσοστά αναπλήρωσης, χτυπήσατε την ανταποδοτικότητα του ασφαλιστικού, επιβάλατε διπλές εισφορές -ήταν ουσιαστικά, φορολογικό το νομοσχέδιό σας- κυρίως στους ελεύθερους επαγγελματίες και δημιουργήσατε δαιδαλώδεις διαδικασίες στην απονομή τους.

Το πιο σπουδαίο, όμως, είναι ότι ήρθε στη συνέχεια με δικό σας νόμο η πρόβλεψη για περικοπή της προσωπικής διαφοράς από την 1-1-2019, αυτή που ο κ. Κατρούγκαλος μας έλεγε ότι δεν θα περικοπεί και ότι θα πάρουν και αυξήσεις οι συνταξιούχοι.

Εμείς, λοιπόν, σύμφωνα με την εντολή που μας έχει δώσει ο ελληνικός λαός ως Βουλευτές της Αντιπολίτευσης, καταθέσαμε ερωτήσεις πολύ συγκεκριμένες στην κ. Αχτσιόγλου στις 16-1-2018. Τις επανακαταθέσαμε στις 22-2-2018, διότι η κ. Αχτσιόγλου δεν αξιώθηκε να μας απαντήσει, όπως δεν απάντησε και στη δεύτερη ερώτησή μας και τώρα ήρθατε εσείς εδώ, για να καλύψετε την κ. Αχτσιόγλου.

Θα πρέπει, μιας και σας έστειλε εδώ, πρώτον, να μας πείτε γιατί η κ. Αχτσιόγλου και το Υπουργείο υποτιμούν τη Βουλή. Δεν είναι δυνατόν ένας Βουλευτής, όταν ζητά συγκεκριμένα στοιχεία να τον γράφετε στα παλαιότερα των υποδημάτων σας!

Στις ερωτήσεις που σας έχω καταθέσει, λοιπόν, ζητώ συγκεκριμένα στοιχεία για το πόσες συντάξεις, κύριες και επικουρικές παλαιών συνταξιούχων, εκδόθηκαν από την ημερομηνία ψήφισης του νόμου και πόσες εκκρεμούν ανά φορέα ασφάλισης. Ποια η ετήσια δαπάνη των παραπάνω συντάξεων που εκδόθηκαν και ποια η αντίστοιχη των προσωρινών συντάξεων για τις οποίες εκκρεμούν οι οριστικές; Πόσες συντάξεις, κύριες και επικουρικές, νέων συνταξιούχων, μετά την εφαρμογή του ν.4387/2016, εκδόθηκαν, οριστικές και προσωρινές και πόσες εκκρεμούν; Ποια είναι αντίστοιχα η ετήσια δαπάνη των νεοεκδοθεισών συντάξεων και ποια είναι των προσωρινών; Ποιος είναι ο αριθμός των επανυπολογισθεισών παλαιών συντάξεων με βάση τις διατάξεις του ν.4387/2016; Για τις μη επανυπολογισθείσες συντάξεις ζητούμε να κατατεθεί το σχετικό αρχείο που να εμφανίζεται το ύψος της σύνταξης πριν και μετά τον επανυπολογισμό. Ποιος είναι ο αριθμός των ελεύθερων επαγγελματιών που δικαιούνται επιστροφή ή συμψηφισμό και πότε θα επιστραφούν;

Είναι συγκεκριμένες ερωτήσεις, για να κάνουμε τη δουλειά μας και να σας ελέγξουμε και δεν απαντάτε. Άρα υπάρχει ένα σοβαρό θέμα, αυτό της περιφρόνησης της Βουλής. Δεν νομίζω, κύριε Υπουργέ, ότι έχετε αυτό το δικαίωμα.

Το δεύτερο είναι η ουσία. Κρύβεται κάτι πίσω από την αδυναμία να απαντήσετε; Αυτό θέλω να μας πείτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κουτσούκο, θα περίμενα από εσάς μια πιο ευγενική τοποθέτηση. Να ξέρετε ότι εμένα κανείς δεν με στέλνει.

**ΓΙΑΝΝΗΣ ΚΟΥΤΣΟΥΚΟΣ:** Ορίστε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κανείς δεν με στέλνει. Με έστειλε εδώ, λέτε, η κ. Αχτσιόγλου. Να είστε πιο ευγενής. Αναφορές του τύπου «σε έστειλε η κ. Αχτσιόγλου» δεν είναι σοβαρές, παρά μόνο περιφρονητικές προς το πρόσωπό μου και προς τη διαδικασία.

Είμαι αρμόδιος Υφυπουργός για την κοινωνική ασφάλιση και κανείς δεν με στέλνει. Εκείνο που με ρωτάτε θα σας το απαντήσω με πληρότητα. Ήδη, σε τρεις τουλάχιστον επίκαιρες ερωτήσεις, με πλήρη την Κοινοβουλευτική Ομάδα του ΠΑΣΟΚ, απαντήσαμε σε πάρα πολλά θέματα, όπως αυτά που ρωτάτε, τα οποία στοιχεία διαρκώς αλλάζουν.

Δεν ξέρω τι υπαινίσσεστε με το ότι δεν ήρθε η κ. Αχτσιόγλου εδώ, αλλά αυτά τα θέματα, τα θέματα της κοινωνικής ασφάλισης, είναι της δικής μου αρμοδιότητας και σε εμένα δεν ήρθε ποτέ δική σας ερώτηση, που να μην την απαντήσω. Πάντα απαντώ και ποτέ, σε καμμία ερώτηση που έχει γίνει μέχρι τώρα, δεν αρνήθηκα να έρθω να απαντήσω. Σε όλες ήρθα. Δεν το ξέρω αυτό που λέτε πώς προκύπτει.

Έρχομαι τώρα επί των θεμάτων τα οποία θέτετε με την ερώτησή σας. Μέχρι την 1η Γενάρη 2015 είχαμε μεγάλες εκκρεμότητες πραγματικά στις συντάξεις, και κύριες και επικουρικές. Μέσα στο μήνα Μάιο θα έχουμε εβδομήντα πέντε χιλιάδες επτακόσιες κύριες συντάξεις. Είχαμε πάνω από διακόσιες εξήντα πέντε χιλιάδες. Συνολικά τον Γενάρη του 2015 είχαμε σε εκκρεμότητα τριακόσιες σαράντα επτά χιλιάδες κύριες συντάξεις και τώρα έχουμε εβδομήντα πέντε χιλιάδες κύριες συντάξεις. Έχουμε εκατόν μια χιλιάδες επικουρικές σε εκκρεμότητα, ενώ τον Γενάρη του 2015 είχαμε εκατόν εβδομήντα χιλιάδες σε εκκρεμότητα. Έχουμε σε εκκρεμότητα τριάντα έξι χιλιάδες εφάπαξ, ενώ είχαμε τον Γενάρη του 2015 εβδομήντα έξι χιλιάδες εφάπαξ, δηλαδή τον διπλάσιο αριθμό.

Επομένως, μόνο για καθυστέρηση δεν μπορούμε να κατηγορηθούμε. Δεν θέλαμε να πάμε σε συγκράτηση των δαπανών, αλλά σε επιτάχυνση της καταβολής των εισφορών.

Το συνολικό κόστος για την εξόφληση αυτών των σε εκκρεμότητα παροχών είναι 1.090.000.000 ευρώ και όχι 2.500.000.000 ευρώ, όπως άθροισε χθες η Νέα Δημοκρατία με μια καταστροφική λογική που έχει ο κ. Βρούτσης. Το αντίστοιχο κόστος εκκρεμών παροχών του Γενάρη του 2015 ήταν 2.000.000.000 ευρώ. Σε όλο αυτό το διάστημα που έχει μεσολαβήσει, έχουν έρθει πολύ περισσότερες αιτήσεις χορήγησης συντάξεων. Διότι αντιλαμβάνεστε ότι κάθε μήνα, πάνω από δώδεκα με δεκαπέντε χιλιάδες νέες αιτήσεις συντάξεων έρχονται στο σύστημα. Επομένως, είναι πολύ σημαντική η επίδοση του ΕΦΚΑ.

Το 2017 καταβλήθηκαν συνολικά διακόσιες σαράντα δύο χιλιάδες οκτακόσιες τριάντα τέσσερις μετοχές. Μέσα σε ένα χρόνο, δηλαδή, είχαμε το ποσό του 1.600.000.000 ευρώ. Αυτό ήταν ρεκόρ για το 2017 που μας κατηγορούσαν ότι εμείς δεν δίνουμε συντάξεις για να έχουμε πλεονάσματα στον ΕΦΚΑ. Αντιθέτως, είχαμε την μεγαλύτερη επίδοση σε χορήγηση συντάξεων. Επαναλαμβάνω το νούμερο: Δώσαμε διακόσες σαράντα δύο χιλιάδες οκτακόσιες τριάντα τέσσερις παροχές με ύψος 1.600.000.000 ευρώ. Το 2016 δώσαμε εκατόν ογδόντα πέντε χιλιάδες συνταξιοδοτικές παροχές, δηλαδή εξήντα χιλιάδες λιγότερες. Το 2015 ήταν περίπου οι ίδιες, εκατόν ογδόντα έξι χιλιάδες συνταξιοδοτικές παροχές με κόστος που δεν ξεπερνούσε το 1 δισεκατομμύριο κάθε χρονιά. Συνεπώς, έχουμε αύξηση και της χορήγησης ποσών στις συντάξεις που δώσαμε, δηλαδή 600.000.000 ευρώ παραπάνω απ’ ό,τι τις προηγούμενες χρονιές, όπως προκύπτει από τα στοιχεία που σας λέω.

Επιβεβαιώνει η Ελληνική Στατιστική Αρχή όλα τα δεδομένα. Πράγματι, η ΕΛΣΤΑΤ εκτίμησε ότι για το 2017 το πλεόνασμα του ΕΦΚΑ είναι 2.937.000.000 ευρώ. Επομένως, έχουμε μια επίδοση αναλυτικά σε κάθε φορέα θετική. Έχουν απομείνει σε εκκρεμότητα αυτή τη στιγμή για τους μισθωτούς, δηλαδή για το ΙΚΑ πρώην ΙΚΑ-ΕΤΑΜ, τριάντα χιλιάδες επτακόσες ενενήντα περίπου συντάξεις. Στα ενταχθέντα στο ΙΚΑ-ΕΤΑΜ ταμεία, έχουμε δύο χιλιάδες πεντακόσιες πενήντα συντάξεις σε εκκρεμότητα. Στον ΟΑΕΕ είναι δεκαέξι χιλιάδες τετρακόσιες τριάντα τρεις συντάξεις σε εκκρεμότητα. Το ίδιο περίπου στον ΟΓΑ. Στο ΕΤΑΑ έχουμε πέντε χιλιάδες τετρακόσιες δέκα συντάξεις. Στο ΝΑΤ χίλιες σαράντα επτά συντάξεις. Στο ΕΤΑΠ-ΜΜΕ διακόσιες είκοσι δύο συντάξεις. Στο δημόσιο δύο χιλιάδες εννιακόσιες είκοσι έξι συντάξεις. Είμαστε βέβαιοι ότι με αυτά τα δεδομένα θα πετύχουμε μέχρι τον Ιούνιο να έχουμε πολύ καλύτερα αποτελέσματα.

Όπως βλέπετε από τα στοιχεία που δίνω, επιταχύνεται η έκδοση συντάξεων, όχι μόνο από χρόνο σε χρόνο, αλλά από μήνα σε μήνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Πετρόπουλε, ολοκληρώστε. Έχετε και δευτερολογία.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μου δώσει ευκαιρία ο κ. Κουτσούκος να δώσω κι άλλη ενημέρωση μετά, γι’ αυτό τελειώνω με αυτό.

Συνεπώς, δεν ήρθε η καταστροφή με τον ν.4387, αλλά μια κατάσταση πολύ καλύτερη. Εσείς γνωρίζετε ότι η χώρα μας έχει δεσμευθεί με αποφάσεις του 2010 να μην υπερβαίνει ποτέ η δημοσιονομική δαπάνη το 16,2% του ΑΕΠ. Το ξεπέρασε διαδοχικά όλες τις χρονιές αυτό το ποσοστό, ακόμη και το 2015. Γι’ αυτό γίνονταν περικοπές κάθε χρόνο. Το 2010 έγιναν οι πρώτες περικοπές, κοντά στα 2.500.000.000 ευρώ. Την επόμενη χρονιά έγιναν περικοπές 7.000.000.000 ευρώ. Συνολικά, έχουμε φτάσει στα 45.000.000.000 ευρώ περικοπές από την κοινωνική ασφάλιση. Ακριβώς γι’ αυτόν τον λόγο η χώρα δεσμεύθηκε. Και η χώρα δεσμεύθηκε με βάση τις νόμιμες διαδικασίες που διέπουν τη λειτουργία κάθε χώρας που είναι μέσα στον πυρήνα της Ευρωπαϊκής Ένωσης, στο ευρωνόμισμα.

Επομένως, μην αναρωτιέστε γιατί προσπαθούμε να κάνουμε μια δουλειά ανακοπής της κατάρρευσης που σημειωνόταν στην κοινωνική ασφάλιση και να μπορέσουμε σιγά-σιγά να χτίσουμε ένα καλύτερο σύστημα με όρους δικαιοσύνης.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κύριε Κουτσούκο, έχετε τον λόγο για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Προσέξτε, επειδή άφησε μια αιχμή ο κ. Πετρόπουλος περί της ευγένειας, εγώ δεν θέλω να προσβάλλω κανέναν, κύριε Υπουργέ, και ιδίως εσάς, διότι ξέρω ότι αναλαμβάνετε πολλές φορές να βγάλετε τα κάστανα από τη φωτιά.

Και είναι απαράδεκτο αυτό που είπατε τώρα από το Βήμα, ότι δεν είσαστε γνώστης των ερωτήσεων και της αίτησης κατάθεσης εγγράφων που έχω υποβάλει και επανυποβάλει. Εάν είστε αρμόδιος, έπρεπε να σας τα έχει διαβιβάσει η κ. Αχτσιόγλου. Ο Κανονισμός της Βουλής λέει ότι τις ερωτήσεις τις κάνουμε στους Υπουργούς, δεν τις κάνουμε στους Υφυπουργούς και με βάση την κατανομή, αυτοί τις δίνουν στις υπηρεσίες και στους πολιτικούς υπεύθυνους για να απαντήσουν.

Είναι απαράδεκτο από τον Γενάρη και τον Φλεβάρη να λέτε ότι δεν έχετε υπ’ όψιν σας ερωτήσεις και δεν απαντάτε. Και η ερώτηση είναι και αίτηση κατάθεσης εγγράφων.

Μην κουνάτε το χέρι απορημένος. Να πάτε να ψαχτείτε στο Υπουργείο σας και να εγκαλέσετε την πολιτική σας προϊστάμενη την κ. Αχτσιόγλου.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, μπορώ να απαντήσω;

**ΓΙΑΝΝΗΣ ΚΟΥΤΣΟΥΚΟΣ:** Δεν θα με διακόψετε.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσετε, κύριε Υπουργέ, μετά.

**ΓΙΑΝΝΗΣ ΚΟΥΤΣΟΥΚΟΣ:** Εγώ πιστεύω, κύριε Υπουργέ, θα σας το πω ευθέως, ότι μερικοί Υπουργοί έχουν καβαλήσει το καλάμι. Δεν απαντάνε στις ερωτήσεις μας. Δείτε τον κατάλογο των αναπάντητων ερωτήσεων που μας κοινοποιεί κάθε φορά η αρμόδια υπηρεσία της Βουλής, με πρώτο τον κ. Τσακαλώτο, την κ. Αχτσιόγλου κ.ο.κ.. Αυτό πρέπει να τελειώσει. Τώρα σας πήραν εσάς τα σκάγια, αλλά εσείς ήρθατε εδώ. Τι να κάνουμε;

Ερχόμαστε τώρα στην ουσία. Προσπαθήσατε να μου απαντήσετε σε ένα μικρό κομμάτι της ερώτησής μου που αφορά τις καθυστερήσεις. Εγώ δέχομαι τα νούμερα που μου δώσατε, δεν μπορώ να κάνω διαφορετικά. Έκανα την πρόσθεση και ανάγεται στον αριθμό των εκατόν εβδομήντα έξι χιλιάδων τις καθυστερούμενες, αντί διακόσιες δέκα χιλιάδες που γράφει ο Τύπος.

Το δέχομαι, αλλά πρέπει να συνεκτιμήσετε, κύριε Υπουργέ, ότι οι προηγούμενες καθυστερήσεις είχαν να κάνουν με έναν αριθμό εξόδου την εποχή πριν την αλλαγή του ασφαλιστικού που ήταν τριπλάσιος από τον σημερινό. Τώρα έχει μειωθεί ο αριθμός εξόδου, άρα δεν δικαιολογείται η καθυστέρηση δύο και δυόμισι ετών.

Εν πάση περιπτώσει, μας είπατε τι κόστισε η απονομή των συντάξεων που κάνατε, το 1 δισεκατομμύριο, αλλά δεν μας λέτε ποια είναι τα χρωστούμενα από κύριες, επικουρικές, εφάπαξ και μερίσματα, για να δούμε αν είναι πραγματικό ή όχι το πλεόνασμα του ΕΦΚΑ.

Έρχομαι τώρα στα άλλα που δεν απαντήσατε, γιατί αν είχατε τη γραπτή ερώτηση μπροστά σας ως οφείλατε, θα βλέπατε ότι το επόμενο ερώτημα είναι πότε θα κάνετε τους επανυπολογισμούς. Είχατε υποχρέωση μέχρι τέλος Μάρτη να κάνετε τους επανυπολογισμούς και να στείλετε στους έρμους τους συνταξιούχους ένα χαρτάκι που να λέει: «Κύριε Γιάννη μου, τόσα θα σου κόψω». Όμως δεν το κάνετε. Ερωτώ λοιπόν: Αυτό δεν έχει σκοπιμότητα, για να μην μάθει ο κόσμος τι θα του κόψετε και εξεγερθεί;

Εσείς δεν ψηφίσατε, κύριε Υπουργέ, την περικοπή των συντάξεων 1-1-2019; Εμείς την ψηφίσαμε; Και μας λέτε τώρα για το 2010; Εμείς είπαμε ότι ανατρέψατε την οικονομική κατάσταση της χώρας, δεν χρειαζόντουσαν άλλες περικοπές των συντάξεων και οδηγείτε το ασφαλιστικό σε αδιέξοδο, γι’ αυτό έχετε και τις αποφάσεις του Συμβουλίου της Επικρατείας.

Λοιπόν, επειδή ο χρόνος πιέζει, θα σας παρακαλέσω εκ των υστέρων σαν μια ένδειξη μεταμέλειας να μελετήσετε την ερώτηση και καταλεπτώς, ως έχετε υποχρέωση από τον Κανονισμό της Βουλής, να απαντήσετε σε όλα τα ερωτήματα: Πότε θα κάνετε τις περικοπές; Πόσες είναι; Πότε θα δώσετε τα καθυστερούμενα κ.ο.κ..

Για τα υπόλοιπα περιμένω να σας ακούσω αν έχετε κάτι ουσιαστικό. Για τα διαδικαστικά, όμως, που αφορούν την τακτική των Υπουργών απέναντι στη Βουλή και τους Βουλευτές, επιτρέψτε μου, δεν σηκώνω μύγα στο σπαθί μου!

**ΠΡΟΕΔΡΕΥΩΝ (Δημήτριος Κρεμαστινός):** Κατ’ αρχάς, προτού σας δώσω τον λόγο, κύριε Υφυπουργέ, κύριε Πετρόπουλε, να πω ότι πολλά που είπε ο κ. Κουτσούκος αναφέρονταν στο σύνολο των Υπουργών και όχι στον κ. Πετρόπουλο, ο οποίος, και από τη δική μου εμπειρία από αυτή τη θέση, πιστεύω ότι είναι από τους συνεπέστερους όσον αφορά τις απαντήσεις του προς το Κοινοβούλιο.

Κατά συνέπεια να το ξεχωρίσουμε αυτό το πράγμα και βεβαίως να απαντήσει στις ερωτήσεις που έχετε κάνει.

**ΓΙΑΝΝΗΣ ΚΟΥΤΣΟΥΚΟΣ:** Αυτό το είπα κι εγώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Τον Ιανουάριο του 2019 θα υπάρξουν στα εκκαθαριστικά των συνταξιούχων τα ποσά που αφορούν το ύψος των συντάξεων μετά τον επανυπολογισμό και τούτο θα γίνει διότι, όπως έχουμε πει ξανά, η προσπάθεια της Κυβέρνησης είναι να δώσει το καλύτερο αποτέλεσμα που μπορεί στις συντάξεις που θα χορηγούνται στους ασφαλισμένους.

Μέχρι τούτη τη στιγμή καμμία περικοπή δεν έχει επέλθει στις συντάξεις από τη δική μας κυβερνητική περίοδο και επιτρέψτε μας να προσπαθήσουμε όσο μπορούμε να έχουμε το καλύτερο δυνατό αποτέλεσμα.

Ο νόμος που έχουμε ψηφίσει ορίζει ότι θα πρέπει στο πληροφορικό σύστημα να καταχωρείται το αποτέλεσμα του επανυπολογισμού και όχι να χορηγηθεί αυτό το ύψος των συντάξεων που προκύπτει από τον επανυπολογισμό τώρα.

Η χορήγηση θα γίνει από 1η Ιανουαρίου του 2019 και μέχρι τότε μπορούμε να προσπαθούμε να έχουμε το καλύτερο δυνατό αποτέλεσμα για τους συνταξιούχους μας. Αυτό πάντα κάνουμε. Αυτή είναι η μόνη προσπάθειά μας και έχουμε την αισιοδοξία ότι θα μπορέσουμε να πετύχουμε τα καλύτερα δυνατά αποτελέσματα.

Επομένως, κάντε λίγο υπομονή. Προσπαθήστε κι εσείς μαζί μας να έχουμε αυτό το αποτέλεσμα, διότι μας δεσμεύει όλους αυτή η ευθύνη που έχει αναλάβει η Κυβέρνηση όχι με δική μας πρωτοβουλία, αλλά με μια πρωτοβουλία που εκδηλώθηκε το 2010 από την τότε Κυβέρνηση να δεσμεύσει τη χώρα με το 16,2% της δημοσιονομικής δαπάνης.

Αυτό είναι ανελαστικό ύψος δέσμευσης. Δεν μπορούμε να κάνουμε κάτι σ’ αυτό, διότι, όπως κι εσείς θυμάστε, το 2015 μας λέγατε «γρήγορα-γρήγορα αναλάβετε τις δεσμεύσεις που η χώρα είχε από πριν». Κάναμε αυτήν την πολιτική κίνηση κι εμείς με τον νόμο που ψηφίσαμε το 2015, με το τρίτο μνημόνιο που εσείς το λέτε αχρείαστο -τα άλλα δύο ήταν χρήσιμα, το τρίτο σας μάρανε που είναι αχρείαστο- το οποίο εσείς θέλατε γρήγορα-γρήγορα να ψηφίσουμε ως αχρείαστο.

Αυτή είναι η κατάσταση και δεν μπορούμε να κρυβόμαστε σε καμμιά περίπτωση. Τουλάχιστον, ας μιλάμε ειλικρινά εδώ. Και αν είναι κάτι που από την πλευρά σας μπορείτε να υποδείξετε για να γίνει διαφορετικά σε όφελος των ασφαλισμένων, να το πείτε, αλλά όχι να ανατρέψουμε δεσμεύσεις, που έτσι κι αλλιώς μας συνοδεύουν, που κι εμείς αναλάβαμε διότι δεν μπορούσε να γίνει διαφορετικά σ’ εκείνη τη συγκυρία υπό τις συνθήκες που βρισκόταν η χώρα.

Δεν μπορεί να γίνεται αυτό και να έρχεστε συνεχώς να λέτε ότι εσείς είστε έξω από αυτήν την ευθύνη, που προκλήθηκε τα προηγούμενα χρόνια από τις προηγούμενες δεσμεύσεις. Δεν είμαι εγώ υπόλογος και δεν είναι η Κυβέρνησή μας υπόλογη γι’ αυτά τα αποτελέσματα, τα οποία έχουν την πηγή τους στα προηγούμενα χρόνια.

Και, πραγματικά, είναι πάρα πολύ αυστηρές οι δεσμεύσεις που προκύπταν από τα προηγούμενα μνημόνια. Αυτή η δέσμευση που αναλάβαμε ήταν δέσμευση προγενέστερη.

Γι’ αυτόν τον λόγο, κύριε Κουτσούκο, τα αποτελέσματα θα τα έχουμε τον Γενάρη του 2019 ως προς τον επανυπολογισμό. Έχει γίνει. Παρεμβαίνουμε στο καλύτερο αποτέλεσμα που μπορούμε να έχουμε σ’ όλη τη διαδικασία, την οποία ακολουθούμε. Δεν είναι της ώρας να μπούμε σε λεπτομέρειες ως προς αυτό. Η προσπάθεια που κάνουμε για την επιτυχή αξιολόγηση και την ολοκλήρωση των σχετικών προγραμμάτων που θα κριθούν στο επόμενο διάστημα θα συνοδεύουν την προσπάθειά μας για τη συνέχεια.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ακολουθεί η έβδομη με αριθμό 1526/19-4-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος την Υπουργό Πολιτισμού και Αθλητισμού, με θέμα: «Εικόνα εγκατάλειψης παρουσιάζουν ιστορικά κτήρια στο κέντρο της Αθήνας».

Θα απαντήσει η Υπουργός Πολιτισμού και Αθλητισμού, η κ. Κονιόρδου.

Παρακαλώ, κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Είναι η τρίτη ερώτηση που κάνω για το ίδιο θέμα. Δύο έχω κάνει σ’ εσάς, μία στον προηγούμενο Υπουργό και σας διαβεβαιώ ότι δεν έχει καμμιά σχέση η επιμονή μου αυτή με οποιαδήποτε αντιπολιτευτική διάθεση, πολύ περισσότερο που δεν είναι στην ευθύνη τη δική σας μια εγκατάλειψη δεκαετιών σε μεγάλα κομμάτια του κέντρου της πόλης ούτε το κάνω επειδή έχω την αίσθηση μιας πολιτικής υποχρέωσης ως Βουλευτής της Α΄ Αθηνών.

Σας μιλώ ειλικρινά και επιμένω, γιατί έχω γεννηθεί και έχω μεγαλώσει σε αυτή την πόλη. Είναι πραγματικά πληγή το να βλέπεις μεγάλα κομμάτια της εγκαταλελειμμένα και αυτές τις ανοιχτές πληγές καθημερινά μπροστά σου. Το λέω ειλικρινά από μία προσωπική ευαισθησία και θέλω να την καταλάβετε.

Κυρία Υπουργέ, θα σας αναφέρω ορισμένα στοιχεία, που τα γράφω στην ερώτησή μου. Τα έχετε διαβάσει, αλλά θα τα ξαναπώ, γιατί εκτός από εσάς, τους συναδέλφους μου και εμένα, είμαι ευτυχής που εκ συμπτώσεως παρίσταται ο κ. Κακλαμάνης, επειδή έχει και ο ίδιος μία ερώτηση αργότερα, ως πρώην Δήμαρχος της Αθήνας ξέρει πάρα πολύ καλά τα θέματα στα οποία αναφέρομαι και ξέρει πάρα πολύ καλά ότι έχω δίκιο.

Το κτήριο στην οδό Πραξιτέλους, ένα μεγάλο κτήριο στον αριθμό 24, είναι εγκαταλελειμμένο εδώ και χρόνια, αλλά όχι εγκαταλελειμμένο γενικώς. Είναι μία εστία ποντικιών. Γίνονται απολυμάνσεις σχεδόν κάθε μήνα από τον δήμο, αλλά αυτό δεν σημαίνει τίποτα και δεν οδηγεί πουθενά.

Ένα από τα παλαιότερα και ωραιότερα ιστορικά κτήρια της Αθήνας, το κτήριο της οδού Φειδίου, το Μέγαρο Πρόκες Όστεν, είναι στην κυριολεξία ερείπιο και έτοιμο να καταρρεύσει. Αυτό το πάλαι ποτέ κόσμημα των Αθηνών, που έχει στεγάσει τον Αυστριακό πρέσβη, που έχει γίνει στη συνέχεια υποθηκοφυλακείο, που ήταν μετά η στέγη του Ελληνικού Ωδείου, του Ωδείου Αθηνών, είναι στην απόλυτη και πλήρη εγκατάλειψη.

Και είναι στην καρδιά της Αθήνας, κυρία Υπουργέ. Είναι στη γωνία της Πανεπιστημίου και της Χαριλάου Τρικούπη. Προφανώς ξέρετε πάρα πολύ καλά τι λέω, αλλά επιμένω και δίνω όσο το δυνατό μεγαλύτερη έμφαση σε αυτό, για να γίνει κατανοητό το πρόβλημα.

Ο μεσαιωνικός πύργος της οδού Θήρας στην Πλατεία Αμερικής, από όπου έχετε και όλοι έχουμε περάσει, αυτό το αρχιτεκτονικό οικοδόμημα άλλου τύπου, που είναι σπάνιο -ακόμη και σε μεγάλες πρωτεύουσες στην Ευρώπη δεν εμφανίζονται τέτοια κτήρια- έχει χαρακτηριστεί διατηρητέο από το 2008. Κτίστηκε το 1914 ως κατοικία του Κεφαλλονίτη εμπόρου Τυπάλδου, κατοικούνταν ως το 1993 και σήμερα, παρά τις απέλπιδες προσπάθειες που κάνει η ιδιοκτήτριά του να το κρατήσει ζωντανό, δίνοντάς το σε συλλόγους της γειτονιάς, για να έχει μία ζωή, το κτήριο παραμένει στην κατάσταση που είναι σήμερα και είναι προφανές ότι θα καταρρεύσει. Δεν πρόκειται να κρατηθεί.

Και ένα τελευταίο που αφορά και εσάς, όχι προσωπικά αλλά τον χώρο που υπηρετείτε, την τέχνη, είναι το κτήριο του Κωστή Παλαμά στην οδό Περιάνδρου.

Δεν υπάρχει πρωτεύουσα στην Ευρώπη που να μην έχει ειδική φροντίδα για τις κατοικίες των μεγάλων καλλιτεχνών, των ιστορικών προσωπικοτήτων της τέχνης. Εμείς εδώ έχουμε μία απόσταση από αυτά τα θέματα, σαν να μην μας αφορούν!

Κυρία Υπουργέ, σας ερωτώ εάν υπάρχει και ποιο είναι το σχέδιο του Υπουργείου για την αποκατάσταση της εικόνας αυτών των κτηρίων που ανέφερα ή και άλλων. Σας λέω από τώρα ότι εγώ θα έρθω με τέταρτη ερώτηση σε εσάς σε σχέση με τα διατηρητέα κτήρια και την τραγική τους μοίρα, αλλά και την τραγική μοίρα των ιδιοκτητών τους, που δεν μπορούν να τα κρατήσουν πια.

Με συγχωρείτε, κύριε Πρόεδρε, αλλά έχω μία ευαισθησία γι’ αυτά τα θέματα. Πήγα προχθές στην ημερίδα που έκανε ο Σύλλογος Ιδιοκτητών των Διατηρητέων, μία εξαιρετικού ενδιαφέροντος ημερίδα και είδα την απελπισία των ανθρώπων. Θέλουν να κρατήσουν το διατηρητέο, γιατί αισθάνονται την ανάγκη έναντι της πόλης και της ιστορίας τους να το κρατήσουν και δεν μπορούν. Δεν το αντέχουν, ιδίως από πλευράς του ΕΝΦΙΑ και φορολογίας του.

Επίσης, σας ερωτώ, τι προτίθεται να κάνει το Υπουργείο σας σχετικά με την κατοικία του Κωστή Παλαμά, που ανέφερα πριν και εάν υπάρχει έστω και στοιχειώδης συνεννόηση με τον Δήμο της Αθήνας για το πώς μπορούν να αντιμετωπιστούν αυτά τα θέματα.

Ευχαριστώ για την πρωτολογία.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δεν μπορώ παρά να συμφωνήσω, κύριε Λυκούδη, ότι στο κέντρο της Αθήνας υπάρχει ένα κτηριακό απόθεμα πολύ μεγάλης αξίας, που δυστυχώς δεν έχει αναδειχθεί και που είναι και δική μας η αγωνία για να μπορέσουμε να το διατηρήσουμε και να το παραδώσουμε στις επόμενες γενιές.

Επίσης, ξέρουμε πάρα πολύ καλά τη μεγάλη καταστροφή που έγινε σε παλαιότερες εποχές, με τη λαίλαπα της αντιπαροχής, που κατέστρεψε ένα τεράστιο κομμάτι του ιστορικού κέντρου της Αθήνας, σε αντίθεση με άλλες πόλεις που κρατούν ως κόρη οφθαλμού όλα αυτά τα ιστορικά κτήρια.

Αυτή τη στιγμή, λοιπόν, έχουμε στην αρμοδιότητά μας μία σειρά κτηρίων, τα οποία προσπαθούμε να τα φροντίσουμε με τον καλύτερο τρόπο που μπορούμε.

Θα ήθελα να σας διευκρινίσω κάτι που ίσως δεν είναι γνωστό, ότι δεν είναι όλα τα διατηρητέα κτήρια της Αθήνας αρμοδιότητα του Υπουργείου Πολιτισμού.

Το συγκεκριμένο κτήριο στο οποίο αναφέρεστε, της οδού Πραξιτέλους 24, όπως και αυτό που είναι στην οδό Θήρας, στο οποίο αναφερθήκατε, αυτό το ιδιαίτερα ξεχωριστό κτήριο στην Πλατεία Αμερικής, δεν είναι στη λίστα των χαρακτηρισμένων διατηρητέων του Υπουργείου Πολιτισμού. Επομένως, δεν έχουμε εμείς κάποια αρμοδιότητα για να παρέμβουμε ή να αντιμετωπίσουμε την πιθανή αποκατάσταση ως ενός χαρακτηρισμένου από εμάς κτηρίου.

Τώρα, όσον αφορά το κτήριο της οδού Φειδίου, τυχαίνει να το γνωρίζω από πολύ μικρή. Ίσως τις τελευταίες μέρες που λειτουργούσε πήγα να γραφτώ σε αυτό το ωδείο, το Ελληνικό Ωδείο. Θυμάμαι ακόμα πώς ήταν μέσα. Είναι ένα κτήριο πραγματικά πάρα πολύ σημαντικό, το οποίο γνωρίζετε ότι επί πολλά χρόνια είναι στην ιδιοκτησία του Ταμείου Συντάξεων Προσωπικού Εθνικής Τράπεζας της Ελλάδας. Από το Υπουργείο Πολιτισμού, σύμφωνα με την ενημέρωση που έχω, χαρακτηρίστηκε διατηρητέο το 1977.

Το έτος 1992 η αρμόδια Διεύθυνση Προστασίας και Αναστήλωσης Νεωτέρων και Συγχρόνων Μνημείων ενέκρινε την εκτέλεση άμεσων σωστικών εργασιών και έρευνας στο κτήριο.

Το 2006 εγκρίθηκε η αναγκαστική απαλλοτρίωση ή η απευθείας εξαγορά του κτηρίου, που, όπως σας είπα, ήταν στην ιδιοκτησία της Εθνικής Τράπεζας της Ελλάδας. Μιλάμε για το 2006 που ήταν εποχή όχι δύσκολη δημοσιονομικά, όπως είναι σήμερα. Η εκτίμηση της αξίας του ακινήτου ήταν πάρα πολύ υψηλή για την εποχή, ήταν της τάξεως των 5 εκατομμυρίων ευρώ. Γι’ αυτό και σιγά-σιγά, όπως άρχισε να έρχεται η κρίση, τα δημοσιονομικά, οι δημοσιονομικές συνθήκες δεν επέτρεπαν την απαλλοτρίωση του κτηρίου. Επομένως και αυτό δεν έχει ολοκληρωθεί μέχρι σήμερα.

Το Υπουργείο Πολιτισμού δίνει προτεραιότητα σε απαλλοτριώσεις που αφορούν κυρίως σε αρχαιολογικούς χώρους και στην προστασία και την ανάδειξή τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Θα μου επιτρέψετε, κύριε Πρόεδρε, να μιλήσω λίγο ακόμα.

Το κτήριο επί της οδού Περιάνδρου, στο οποίο έζησε τα τελευταία χρόνια της ζωής του ο Παλαμάς, έχει μια ιδιαίτερη ιστορία. Το 2002 η Υπηρεσία Νεωτέρων Μνημείων εξέδωσε, έπειτα από γνωμοδότηση του τοπικού συμβουλίου, απόφαση υπέρ της έγκρισης μελέτης στερέωσης, αναμόρφωσης και ανάδειξης του κτηρίου. Αυτή η μελέτη έγινε από το Υπουργείο Πολιτισμού, αλλά δεν υλοποιήθηκε από τον ιδιοκτήτη λόγω αδυναμίας του. Αντίθετα, οι φερόμενοι ιδιοκτήτες ζήτησαν την άρση του χαρακτηρισμού του κτηρίου αυτού, αλλά αυτό το αίτημα απορρίφθηκε από το Κεντρικό Συμβούλιο Νεωτέρων Μνημείων, που ομόφωνα γνωμοδότησε υπέρ του μη αποχαρακτηρισμού του.

Παρ’ όλα αυτά, το Υπουργείο μετά, σύμφωνα με την ενημέρωση που έχω, εξέτασε τους τίτλους ιδιοκτησίας και τα υπόλοιπα νομικά στοιχεία και προσδιόρισε την αξία για ενδεχόμενη απαλλοτρίωση, η οποία πάλι τότε κρίθηκε πάρα πολύ υψηλή. Όμως, η ευθύνη μας νομικά είναι περιορισμένη για αυτά τα ακίνητα, διότι ιδιοκτησιακά δεν ανήκουν στο Υπουργείο Πολιτισμού.

Επομένως, όσον αφορά τα σχετικά ερωτήματα που τίθενται από εσάς, σας γνωρίζουμε ότι σύμφωνα με τον ν.3028/2002 την υποχρέωση και τη μέριμνα για την αποκατάσταση, συντήρηση και στερέωση του μνημείου την έχει ο ιδιοκτήτης.

Τα υπόλοιπα θα τα αναφέρω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λυκούδη, έχετε και πάλι τον λόγο για τρία λεπτά.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κυρία Υπουργέ, άκουσα πάρα πολύ προσεκτικά την απάντησή σας. Εγώ δεν αμφισβητώ τα στοιχεία που δώσατε, όπως επίσης μου φαίνεται ότι είναι πάρα πολύ λογικό να λέτε σε εμένα «κύριε Λυκούδη, εντάξει, σε αυτό θα δω τι μπορώ να κάνω, αλλά τα άλλα δεν είναι δική μας αρμοδιότητα, είναι άλλου η ιδιοκτησία ή η πολιτική ευθύνη».

Ξέρετε, όμως, τι θέλω να πω; Εγώ απαιτώ από την Υπουργό Πολιτισμού και κυρίως από τη Λυδία Κονιόρδου, έναν σπουδαίο άνθρωπο του θεάτρου, να πάει να χτυπήσει την πόρτα του αρμόδιου Υπουργού που δεν ενδιαφέρεται, να τον βγάλει έξω και να του πει «έλα εδώ, δεν μπορεί να συνεχίζεται αυτή η κατάσταση». Έχετε πολύ μεγαλύτερη δυνατότητα να το κάνετε εσείς από ό,τι εγώ, διότι είστε στο ίδιο Υπουργικό Συμβούλιο, ή έχετε μεγαλύτερη δυνατότητα να απευθυνθείτε στους φορείς που μπορεί να ακούσουν.

Να σας δώσω δύο άλλα σημαντικά παραδείγματα, για τα οποία επίσης μπορείτε να μου πείτε ότι δεν σας αφορούν, αλλά για μένα έχει σημασία να ακουστούν.

Η Εθνική Τράπεζα είναι ιδιοκτήτρια ενός ολόκληρου, σχεδόν, οικοδομικού τετραγώνου στο κέντρο της Αθήνας που το έχει αφήσει να ερημώσει. Σε αυτό βρίσκονται: το πρώην «Ατενέ» -το ξέρετε-, το ιστορικό κτήριο του Χρηματιστηρίου, που είναι από πίσω, το κτήριο πάνω από την Αχαρνική Πύλη στην οδό Αιόλου και επιπλέον το κτήριο της πρώην Κτηματικής Τράπεζας στην οδό Πανεπιστημίου. Είναι ένα ολόκληρο τετράγωνο, που είναι μία πληγή, όπως είναι το «Απόλλων» και το «Αττικόν» μία άλλη πληγή λίγο πιο πάνω.

Πόσο θα συνεχίζεται αυτή η κατάσταση, κυρία Κονιόρδου; Μιλάμε για δεκαετίες τώρα.

Το ΙΚΑ έχει μισό οικοδομικό τετράγωνο -το ξέρετε επίσης - στη συμβολή της Πανεπιστημίου με τη Χαριλάου Τρικούπη, που από πίσω είναι το πρώην Εθνικό Ωδείο κ.λπ. Είναι εγκαταλελειμμένο πάνω από μία εικοσαετία. Το Πανεπιστήμιο έχει ένα κτήριο σαβανωμένο με σκαλωσιές πάνω από πενταετία και το πρώην βασιλικό τυπογραφείο στέκει αποκαταστημένο από το 1995 περιμένοντας να το αξιοποιήσουμε ως πολιτεία.

Αυτά, κυρία Υπουργέ, τα αναφέρω όχι για να πάρω κάποια συγκεκριμένη απάντηση, που θα με ησυχάσει. Μακάρι, βέβαια, να μπορούσε να με ησυχάσει μία απάντηση που να λέει: «Εντάξει, την επόμενη πενταετία το κέντρο της Αθήνας θα είναι καλύτερο».

Ξέρετε, όμως, πάρα πολύ καλά ότι για συγκεκριμένους λόγους η Ελλάδα είναι στο κέντρο του τουριστικού ενδιαφέροντος εδώ και χρόνια. Τα έχουμε πει αυτά. Η δε πόλη μας, η πρωτεύουσα, το κέντρο, η Αθήνα δέχεται εκατομμύρια τουρίστες κάθε χρόνο. Μα, δεν καίγεται η καρδιά κανενός, όταν ξέρει ότι περνάνε και βλέπουν τους κινηματογράφους «Απόλλων» και το «Αττικόν» έτσι όπως είναι, με αυτό το σάβανο γύρω γύρω; Δεν τους πειράζει που περπατάνε στη Στοά Αρσάκη, στη Στοά του Βιβλίου και είναι όλα τα μαγαζιά κλειστά; Είναι σαν να περπατάνε σε μία πόλη βομβαρδισμένη.

Αυτό, κυρία Υπουργέ, δεν μπορεί να συνεχίζεται. Επικαλούμαι τη δική σας ευαισθησία. Πρέπει να κάνετε ό,τι μπορείτε και σε συνεργασία με τον δήμαρχο, για να δούμε πού θα πάει, που θα καταλήξει αυτή η ιστορία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Τελειώνω, κύριε Πρόεδρε, με μία φράση.

Ξέρετε, δεν έχουν καμμία σημασία τα δάκρυα για την Αθήνα, διότι έχουν αντικατασταθεί από αγανάκτηση. Εγώ δεν είμαι αγανακτισμένος, αλλά είμαι ειλικρινά σε μία προσωπική και πολιτική συντριβή, υπό μία έννοια, ως πολίτης, ως κάτοικος της Αθήνας και ως ένας άνθρωπος, που αγαπάει την πόλη που γεννήθηκε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Λυκούδη.

Κυρία Υπουργέ, πριν σας δώσω τον λόγο, θα ήθελα να παρέμβω λέγοντάς σας ότι έχω υποβάλει μία ανάλογη ερώτηση προς τον προκάτοχό σας Υπουργό, που αφορούσε το Εθνικό Θέατρο της Ρόδου, που νομίζω ότι θα το είδατε εσείς. Αυτό το μνημείο πραγματικά κατέρρευσε μπροστά στα μάτια των τοπικών αρχών. Είναι μεταξύ του δημαρχείου και της περιφέρειας. Το έβλεπαν που κατέρρεε. Κατέρρευσε, λοιπόν, όχι με ευθύνες μόνο του σημερινού δημάρχου. Είναι διαχρονικό το πρόβλημα. Δεν κατανέμω ευθύνες αυτήν την στιγμή.

Απαντώντας στην ερώτησή μου αυτή είχε πει, όμως, ο προκάτοχός σας Υπουργός ότι θα το αναλάμβανε, ότι θα έκανε έναν συντονισμό όλων των προσπαθειών, γιατί ο πολιτισμός δεν είναι θέμα της περιφέρειας μόνον ή του δημάρχου κ.λπ., αλλά το Υπουργείο πρέπει να έχει έναν συντονιστικό ρόλο πάνω σε όλα αυτά και η Κυβέρνηση ακόμα και νομοθετικά. Το θέμα είναι μεγαλύτερο. Δεν είναι μόνον όπως το έθεσε -και πολύ σωστά- ο κ. Λυκούδης. Αφορά τη χώρα.

Οπότε και η δική μου, αν θέλετε, φωνή και η πρόταση αυτή τη στιγμή είναι να ηγηθείτε μιας τέτοιας προσπάθειας, ούτως ώστε να γίνει ένας συντονισμός όλων αυτών των υποθέσεων, γιατί υπηρετούν ουσιαστικά τον πολιτισμό.

Κυρία Υπουργέ, παρακαλώ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δεν μπορούμε παρά να χαιρετίσουμε την ευαισθητοποίηση για όλο αυτό το κτηριακό απόθεμα της χώρας μας. Όμως, όπως και εσείς είπατε, κύριε Λυκούδη, παραδεχθήκατε, διαχρονικά υπάρχει εγκατάλειψη σε αυτά τα κτήρια και δεν μπορούμε να περιμένουμε σε μία δύσκολη στιγμή όλα ως διά μαγείας να αποκατασταθούν το ένα πίσω από το άλλο.

Παρ’ όλα αυτά η Κυβέρνηση και το Υπουργείο Επικρατείας σήμερα, σε δύσκολες συνθήκες, έχει συστήσει επιστημονική ομάδα, που στοχεύει στη συλλογή, επεξεργασία, αξιολόγηση και διαβούλευση με τους φορείς, υπηρεσίες και συλλογικότητες, με σκοπό τη μορφοποίηση αντιπροσωπευτικής πρότασης αναβάθμισης και ανάπλασης του κέντρου της Αθήνας με ενδεχόμενη προκήρυξη αρχιτεκτονικού διαγωνισμού.

Ο κύριος στόχος της αναβάθμισης και ανάπλασης είναι ο σχεδιασμός επεμβάσεων, που θα οδηγήσουν σε αυτό που όλοι θέλουμε, στην επανακατοίκηση της περιοχής, στην τόνωση της οικονομικής δραστηριότητας, στην αναβάθμιση του δημόσιου χώρου και της βιώσιμης κινητικότητας, στην ενίσχυση των κοινωνικών υποδομών, όπως σχολείων, παιδικών σταθμών, παιδικών χαρών και κυρίως στην ανάδειξη του ιστορικού, πολιτιστικού και τουριστικού χαρακτήρα της περιοχής.

Και όπως κι εσείς αναφερθήκατε για τον Πανελλήνιο Σύλλογο Ιδιοκτητών Διατηρητέων Κτηρίων και Μνημείων, είμαστε σε διαρκή επαφή και συνεργασία με τον σύλλογο αυτό και προσπαθούμε να βρούμε τρόπους, που θα ελαφρύνουμε το βάρος των ιδιοκτητών και θα μπορέσουμε να τους δώσουμε κίνητρα για να αποκαταστήσουν τα ακίνητά τους. Δεν έχουμε φτάσει σε ένα συγκεκριμένο αποτέλεσμα ακόμα, γιατί όπως καταλαβαίνετε, το εγχείρημα δεν είναι απλό στις συνθήκες που είμαστε σήμερα.

Επίσης, ήθελα να σας πω ότι όπως ξέρετε -και σας το έχω ξαναπεί και σε προηγούμενη απάντηση-, το Υπουργείο Πολιτισμού συνέχεια αποκαθιστά ιστορικά κτήρια όπως είναι: Tα είκοσι δύο κτήρια, στο ΜΕΛΤ, στη Μητρόπολη, στον Άγιο Κωνσταντίνο, στο θέατρο «Ρεξ», στο Εθνικό Θέατρο και σε φάση ολοκλήρωσης αυτή τη στιγμή βρίσκεται το «Ακροπόλ» και το κτήριο Τσίλερ-Λοβέρδου. Όπως επίσης, το Υπουργείο Πολιτισμού, όσον αφορά τα εγκαταλελειμμένα ιδιόκτητα χαρακτηρισμένα μνημεία, επεξεργάζεται μία πρόταση διάσωσής τους.

Σας ευχαριστώ.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Με το κτήριο Τσίλερ, το κτήριο του «Απόλλων» και του «Αττικόν», τι γίνεται τελικά, κυρία Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λυκούδη, παρακαλώ, εάν θέλετε κάνετε τη συζήτηση με την Υπουργό ιδιαιτέρως, για να μη γίνει τώρα συζήτηση. Μην κάνουμε τώρα συζήτηση γιατί μας περιορίζει ο χρόνος. Δεν έχω κανέναν άλλον λόγο. Μπορείτε μετά να το συζητήσετε διά μακρών, όπως θέλετε.

Προχωρούμε τώρα στην επόμενη, στην πρώτη με αριθμό 3478/13-2-2018 ερώτηση του κύκλου των αναφορών - ερωτήσεων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Πολιτισμού και Αθλητισμού, με θέμα: «Τι μέλλει γενέσθαι με το Θεατρικό Μουσείο;».

Παρακαλώ, κύριε Αντιπρόεδρε, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κύριε Πρόεδρε, επειδή παρακολούθησα και την προηγούμενη ερώτηση, υπάρχει μελέτη, κύριε Λυκούδη, που έγινε με εντολή δική μου από το Ινστιτούτο Τοπικής Αυτοδιοίκησης, με μία επιτροπή, που είχε φτιαχτεί με Πρόεδρο τον αείμνηστο Δημήτριο Τσάτσο. Έχουν καταγραφεί όλα αυτά τα κτήρια που λέτε και η συμμετοχή του Δημητρίου Τσάτσου συνίστατο στο ότι επειδή πολλά είναι κληροδοτήματα και δεν μπορεί να παρέμβει, τα προστατεύει το Σύνταγμα, έχει κάνει προτάσεις πώς με προεδρικά διατάγματα μπορεί είτε από το Υπουργείο Πολιτισμού, είτε από την Κτηματική Εταιρεία του Δημοσίου ή και ιδιώτες, να ξεπεραστεί αυτό το πρόβλημα. Αυτή η μελέτη παραδόθηκε στον διάδοχό μου, κλείστηκε σε ένα συρτάρι. Ζητήστε τη όμως από το Ινστιτούτο Τοπικής Αυτοδιοίκησης. Και εσείς, κυρία Υπουργέ, γιατί είμαι σίγουρος ότι δεν υπάρχει στο Υπουργείο.

Έρχομαι τώρα στη δική μου ερώτηση. Εάν έχουμε να επιδείξουμε τρία πράγματα σε αυτή τη χώρα, τι είναι; Ο τουρισμός μας, η ναυτιλία και το ελληνικό θέατρο. Αυτά τα τρία είναι, είτε είναι περίοδος κρίσης, είτε δεν είναι περίοδος κρίσης.

Έρχομαι για το θέμα του Θεατρικού Μουσείου, για δύο λόγους:

Πρώτον, διότι είδα δημοσιεύματα που γράφουν «Μπήκαμε στο Θεατρικό Μουσείο: ψόφια ποντίκια, κατεστραμμένα εκθέματα, τεκμήρια που σαπίζουν» και διάβασα ταυτόχρονα σε εφημερίδες ότι έχουν κλαπεί μέσα από εκεί και πράγματα, για τα οποία δεν έχετε ευθύνη εσείς, διότι στεγάζεται -όπως ξέρετε- σε κτήριο που ανήκει στον Δήμο της Αθήνας και η ευθύνη ανήκει στη δημοτική αρχή. Είναι απαράδεκτο. Και δεν έχω ακούσει και καμμία κουβέντα από τον κ. Καμίνη για το πώς έγιναν οι κλοπές και τι χάθηκε από εκεί μέσα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου)

Ο δεύτερος λόγος είναι διότι το 2009, κυρία Υπουργέ, αγόρασα εγώ -όχι, εγώ, αλλά η δημοτική αρχή- ως Δήμαρχος Αθηναίων, και μάλιστα όχι με χρήματα του δήμου, αλλά εντάχθηκε στο πρόγραμμα «ΘΗΣΕΑΣ» και αγοράστηκε ένα νεοκλασικό κτήριο που είναι στην οδό Μητροπόλεως, ακριβώς στο Ιερό της Μητρόπολης, Μητροπόλεως και Πετράκη, επτακόσια τετραγωνικά, για να γίνει το νέο Θεατρικό Μουσείο. Έγινε σύμβαση και υπεγράφη η σύμβαση -έχω εδώ την κοινή συνέντευξη Τύπου με τον κ. Γεωργουσόπουλο- παρουσία πολλών συναδέλφων σας.

Το ημιυπόγειο, που υπάρχει είχαμε πάρει απόφαση να το μετατρέψουμε σε ένα μικρό θεατράκι πενήντα θέσεων και να το δίνουμε δωρεάν σε νέους καλλιτέχνες να παρουσιάζουν τη δουλειά τους. Εγώ έχασα τις εκλογές στο τέλος του 2010. Και από εκείνη τη στιγμή και ύστερα εδώ και οκτώ χρόνια το κτήριο αυτό είναι κλειστό. Είναι πανέτοιμο. Μέχρι που είχαμε σχεδιάσει στον τελευταίο όροφο να κάνουμε καλλιτεχνικό καφενείο. Θα βάζαμε, μάλιστα, στο ντουβάρι ενσωματωμένα μικρόφωνα για να μπορεί όποιος θέλει από αυτούς, που θα πήγαιναν να πιούν τον καφέ τους να ακούει κλασική μουσική.

Διάβασα, βεβαίως, ότι επιλέξατε ένα κτήριο στην οδό Σταδίου για να γίνει αυτό. Θα μου επιτρέψετε, όμως, να σας πω -επειδή τώρα πια την ξέρετε κι εσείς την ελληνική γραφειοκρατία, εμείς οι παλιοί την ξέρουμε εδώ και χρόνια- ότι υπάρχει αυτό το κτήριο έτοιμο, άδειο. Οκτώ χρόνια δεν έχει κάνει τίποτα ο Δήμος της Αθήνας. Τώρα, επειδή άρχισαν και τον κράζουν τον Δήμο της Αθήνας, άκουσα ότι θα γίνει εκεί μουσείο Μαρίας Κάλλας, το οποίο είχα σχεδόν έτοιμο σε μία από τις δύο βαρέλες στην Τεχνόπολη. Και δεν το άνοιξαν ποτέ, μην τυχόν γραφτεί ότι το είχε κάνει ο Κακλαμάνης. Ό, τι είχα κάνει εγώ, προτιμούσαν να θαφτεί.

Γιατί δεν πηγαίνετε, λοιπόν, στο έτοιμο κτήριο; Εγώ φοβάμαι ότι αυτό το κτήριο θέλει ανακατασκευή, απ’ ό, τι κατάλαβα, θέλει μελέτες, θέλει πολλά λεφτά, ενώ το άλλο είναι έτοιμο. Είναι εν ενεργεία -τουλάχιστον τυπικά- η προγραμματική σύμβαση. Και κάντε το κάτι άλλο εκείνο το κτήριο.

Αυτό, λοιπόν, είναι το θέμα της ερώτησης. Και πιστεύω ότι κάτι θα βγει σήμερα από εδώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε το λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Κακλαμάνη, είχα κρατήσει για τη δευτερολογία την απάντηση στο ερώτημα αυτό για το κτήριο της οδού Μητροπόλεως. Επειδή, όμως, του δώσατε ιδιαίτερη έμφαση, θα ξεκινήσω από αυτό.

Κατ’ αρχάς, σας τιμά ιδιαιτέρως το γεγονός ότι πρώτη φορά εσείς δείξατε μια ευαισθησία για το Θεατρικό Μουσείο και προχωρήσατε στην παραχώρηση ενός εμβληματικού κτηρίου.

Όπως ξέρουμε όλοι, το Θεατρικό Μουσείο δεν είναι μερικά καμαρίνια με κάποια αντικείμενα. Είναι ολόκληρη η κιβωτός του νεότερου ελληνικού πολιτισμού, της νεότερης τέχνης, που εκφράζεται μέσα από τη συμμετοχή σπουδαίων δημιουργών στο θέατρο. Επίσης, υπάρχει μια βιβλιοθήκη τεράστιας αξίας, που και αυτή είναι κομμάτι της περιουσίας του Θεατρικού Μουσείου.

Όπως είπατε, είχατε εξασφαλίσει πράγματι. Και το έχουμε ερευνήσει πολύ προσεκτικά το θέμα της οδού Μητροπόλεως. Υπάρχουν δύο δεδομένα για τον χώρο αυτόν: Το πρώτο και το απαγορευτικό είναι ότι ο κ. Καμίνης αρνείται εμφατικά να το παραδώσει. Μάλιστα, και ο ίδιος είχε κάνει μια άλλη δήλωση, ότι θα γίνει ένα μουσείο Κάλλας. Εν τω μεταξύ, ετοιμάζεται παράλληλα ένα άλλο μουσείο Κάλλας στο σπίτι της Μαρίας Κάλλας, που είναι ίσως και το πιο κατάλληλο μέρος να γίνει το μουσείο. Εν πάση περιπτώσει, ο κ. Καμίνης δεν δέχεται να το δώσει.

Μια δεύτερη παράμετρος, που επίσης πρέπει να τη λάβει κανείς σοβαρά υπ’ όψιν, είναι ότι ο χώρος αυτός δεν είναι αρκετός για να φιλοξενήσει τόσο τα εκθέματα όσο και τη βιβλιοθήκη. Κάτι που σκεφτήκαμε πολύ προσεκτικά είναι να μπορέσουμε να κάνουμε έναν χώρο, που δεν θα είναι μόνο εκθετήριο και μουσείο, αλλά θα είναι και ένας ζωντανός πυρήνας μελέτης, έρευνας, τεκμηρίωσης, που να συμπεριλαμβάνει και τη βιβλιοθήκη. Γι’ αυτό, με δεδομένη την άρνηση του νυν δημάρχου, προχωρήσαμε στην ανεύρεση ενός καινούργιου χώρου. Και είμαστε πάρα πολύ ευτυχείς γιατί αυτός ο χώρος ανήκει στο κληροδότημα Αλεξάνδρου Σούτσου. Και βεβαίως, η πολύ καλή σχέση που έχουμε με τη διοίκηση της Εθνικής Πινακοθήκης μάς επέτρεψε να βρούμε μια πάρα πολλή καλή συμφωνία παραχώρησης. Επίσης, έχουμε εξασφαλίσει, έχουμε ήδη καταθέσει την πρόταση και ελπίζουμε σε μια ευνοϊκή απάντηση για την αποκατάσταση του κτηρίου.

Τα υπόλοιπα στη δευτερολογία μου. Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, κατ’ αρχάς μένω ενεός, γιατί εγώ σήμερα πληροφορούμαι -και μάλιστα επισήμως- ότι κάνετε επαφές με τον Δήμο της Αθήνας και ο Δήμος της Αθήνας αρνείται να το παραχωρήσει. Και ξέρετε γιατί; Γιατί αυτό είχε γίνει με σχεδόν ομόφωνη απόφαση του τότε δημοτικού συμβουλίου. Άρα, για να αρνείται να το παραχωρήσει, πρέπει να έχει ξαναφέρει το θέμα στο δημοτικό συμβούλιο. Και το δημοτικό συμβούλιο, που έχει πλειοψηφία του κ. Καμίνη, να άρει την προηγούμενη απόφαση, κάτι το οποίο δεν έχει γίνει. Δεν είναι στη θέληση, λοιπόν, του όποιου δημάρχου να δίνει ή να μη δίνει, όταν υπάρχει απόφαση δημοτικού συμβουλίου - και επιμένω και σας λέω- με ευρύτατη μάλιστα συνεργασία.

Πράγματι ο χώρος -μας το είχε πει και ο κ. Γεωργουσόπουλος- δεν χωρούσε τη βιβλιοθήκη, αλλά είχαμε προσπαθήσει να βρούμε έναν τρόπο, ώστε να γινόταν ψηφιοποίηση της βιβλιοθήκης του Θεατρικού Μουσείου και να την εντάξουμε σε έναν χώρο της βιβλιοθήκης του δήμου. Δεν θα ήταν μαζί, η αλήθεια είναι, αλλά από αυτό το χάλι που υπάρχει τώρα ήταν δέκα σκάλες καλύτερο αυτό το οποίο σας λέω.

Υπάρχει κάτι που με ανησυχεί. Ξέρω ότι κάνετε προσπάθεια για το κτήριο της οδού Σταδίου. Όμως, όταν βλέπω πόσα χρόνια έχουν περάσει -εσείς μου απαντήσατε και το παραδεχθήκατε- για να λειτουργήσει το Μουσείο Σύγχρονης Τέχνης, με τις μελέτες, με την έλλειψη χρημάτων, ανατριχιάζω στην σκέψη μετά από πόσα χρόνια ενδεχομένως θα εγκαινιαστεί το Θεατρικό Μουσείο σε ένα κτήριο το οποίο θέλει αναβάθμιση εκ βάθρων, από στατική μελέτη μέχρι δεν ξέρω τι. Φοβάμαι ότι μετά από πέντε χρόνια όσοι θα είμαστε εδώ θα ξαναμιλάμε για το Θεατρικό Μουσείο. Ενώ η πρώτη εγκατάσταση ενός κομματιού τουλάχιστον, για παράδειγμα των εκθεμάτων που υπάρχουν και σαπίζουν στα υπόγεια του κτηρίου στην οδό Ακαδημίας, θα μπορούσε ήδη εδώ και πέντε-έξι χρόνια να έχει γίνει. Και όπως ξέρετε, είναι στη γωνία Μητροπόλεως και Πετράκη, σε ένα σημείο υψηλής επισκεψιμότητας, υψηλότατης επισκεψιμότητας, όχι μόνο για τους Έλληνες, γιατί μας ενδιέφερε και η προβολή προς τα έξω.

Γι’ αυτό εγώ δεν σας αμφισβητώ. Εσείς, ως θεατρίνα, πρέπει αυτό να το πάρετε πάνω σας. Επιτρέψτε μου την έκφραση «θεατρίνα», που εμένα μου αρέσει για τους ηθοποιούς του θεάτρου. Ήμουν μικρό παιδί στο νησί μου, στην Άνδρο, μαθητής γυμνασίου και άκουγα τότε κάθε Κυριακή μεσημέρι στις 13.15΄ την εκπομπή «Το Θέατρο στο Μικρόφωνο» του Αχιλλέα Μαμάκη. Θυμάμαι μια συνέντευξη της Παξινού, που ο Αχιλλέας Μαμάκης τής είπε ότι είναι μεγάλη ηθοποιός και εκείνη τον διέκοψε και του είπε: «Δεν είμαι ηθοποιός, εγώ είμαι θεατρίνα. Έτσι θα με αποκαλείς». Μου έχει μείνει αυτή η φράση και μου αρέσει για τους ηθοποιούς, κυρίως, του θεάτρου.

Έτυχε και είναι Υπουργός Πολιτισμού, επαναλαμβάνω, μία πολύ σημαντική θεατρίνα της νεότερης γενιάς. Αυτό πρέπει να το τελειώσετε επί των ημερών σας. Θα είναι κάτι που θα σας ακολουθεί. Όπως θα είναι κάτι που θα σας ακολουθεί, εάν δεν κάνετε κάτι γι’ αυτό. Είναι αμαρτία αυτό το πράγμα. Νομίζω ότι δεν θα υπάρξει πτέρυγα στη Βουλή που δεν θα συνδράμει γι’ αυτό το πράγμα. Δεν υπάρχει καμμία απολύτως περίπτωση.

Αναζητήστε, όπως σας είπα, από το Ινστιτούτο Τοπικής Αυτοδιοίκησης τη μελέτη του Δημητρίου Τσάτσου. Ήταν επικεφαλής ομάδας όχι νομικών, αλλά μηχανικών, αρχιτεκτόνων κ.λπ.. Εκείνος έβαλε τη νομική του πινελιά. Θυμάμαι ότι μου είχε πει -ακούστε, κύριε Λυκούδη- ότι ο μεγαλύτερος ιδιοκτήτης των εγκαταλειμμένων κτηρίων, που τα είχαμε καταγράψει όλα σε αυτήν την μελέτη, είναι το ελληνικό δημόσιο, με πρώτη την Κτηματική Εταιρεία Δημοσίου, δεύτερο το Υπουργείο Πολιτισμού και τρίτους τους ιδιώτες.

Εγώ μέχρι εκείνη τη στιγμή πίστευα ότι είναι τα περισσότερα κτήρια ιδιωτών, που περίμεναν να γίνει κάποια πλημμύρα, κάποιος σεισμός να γκρεμιστούν, για να τα δώσουν αντιπαροχή. Είχα αυτήν την εικόνα. Τελικά, οι μεγάλοι ιδιοκτήτες είναι το ελληνικό δημόσιο, η Κτηματική Εταιρεία Δημοσίου και αμέσως μετά το Υπουργείο Πολιτισμού.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Παρακαλώ, κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Φυσικά, καταλαβαίνετε ότι η καρδιά μου είναι εκεί και είναι ακριβώς για να βοηθήσω να αποκατασταθεί το Θεατρικό Μουσείο. Όμως, το πρόβλημα που συνδέεται με το Θεατρικό Μουσείο είναι πάρα πολύ σύνθετο, δεν είναι απλό.

Όπως ξέρετε, είναι ένας ιδιωτικός φορέας, ο οποίος επιχορηγείτο ad hoc από τον εκάστοτε Υπουργό Πολιτισμού, βάσει επιχορηγήσεων που κάθε χρόνο ήταν διαφορετικές ανάλογα με τις δυνατότητες.

Ξέρω πάρα πολύ καλά την αγωνία της διοίκησης και κυρίως του κ. Γεωργουσόπουλου για τη βιωσιμότητα αυτού του φορέα. Οι επιχορηγήσεις αυτές, που δεν είχαν ποτέ μορφή προγραμματικής σύμβασης, σταμάτησαν το 2012. Έκτοτε, το μουσείο συσσώρευε χρέη. Υπάρχει επίσχεση εργασίας από τους εργαζόμενους…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Για τα οποία διώκεται ο κ. Γεωργουσόπουλος.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Φυσικά, όπως όλοι οι πρόεδροι και οι διευθύνοντες σύμβουλοι, που έχουν προσωπική ευθύνη.

Επομένως, τα χρέη αυτά δεν μπορούσαν να αντιμετωπιστούν από το Υπουργείο Πολιτισμού -και παλαιότερα αλλά και τώρα- έτσι απλά, διότι αφορούν σ’ έναν ιδιωτικό φορέα.

Από το 2016, από τον προκάτοχό μου, τον κ. Μπαλτά, για πρώτη φορά χαρακτηρίστηκε ομόφωνα από το Κεντρικό Συμβούλιο Νεωτέρων Μνημείων, ως νεότερο μνημείο, το περιεχόμενο του μουσείου. Είναι η πρώτη μαζική κήρυξη αντικειμένων συλλογών.

Αυτό το πρώτο σημαντικό βήμα για τη διάσωση της συλλογής μάς άνοιξε τον δρόμο για να μπορέσουμε να αντιμετωπίσουμε βήμα-βήμα αυτό το σύνθετο πρόβλημα. Έχει ήδη γίνει, ολοκληρωθεί η πλήρης καταγραφή, λοιπόν, των αντικειμένων του Θεατρικού Μουσείου, όπως έχει γίνει και η πλήρης καταγραφή και αποτύπωση της κατάστασης των βιβλίων της πολύ σημαντικής αυτής βιβλιοθήκης, που -σημειωτέον- μεταφέρθηκε μετά από πάρα πολύ μεγάλη προσπάθεια -έχει ξεκινήσει ήδη από πριν- στην ΕΡΤ και φυλάσσεται αυτήν τη στιγμή, για να απελευθερωθεί και το ακίνητο της οδού Καραμανλάκη, ακριβώς για να μην συσσωρεύονται και άλλα χρέη.

Επίσης, δόθηκε μια έκτακτη επιχορήγηση στο Εθνικό Θέατρο ύψους 450.000 ευρώ για να αντιμετωπιστούν έκτακτες περιπτώσεις, όπως η μεταφορά και όπως τώρα αυτό που θα ξεκινήσει στην οδό Ακαδημίας, μια συντήρηση και αποκατάσταση των εκθεμάτων και προστασία τους μέχρι να έρθει η ώρα να μεταφερθούν. Διότι, όπως είπατε κι εσείς, μέχρι τώρα το κτήριο αυτό είχε προβλήματα προστασίας και φύλαξης. Μπαίνει, λοιπόν, το τμήμα Συντήρησης του Υπουργείου Πολιτισμού και θα κάνει απολύμανση, καθαρισμό και συντήρηση των εκθεμάτων.

Πήγα προσωπικά η ίδια και είδα -αναφερθήκατε κι εσείς στην αυτοψία- και ευτυχώς, δεν υπάρχουν φθορές και δεν υπάρχουν απώλειες. Αυτό είναι πάρα πολύ σημαντικό.

Επίσης, για το θέμα των χρεών, γιατί λόγω των χρεών διώκονται και ο Πρόεδρος και ο Αντιπρόεδρος, χρειάζεται να αντιμετωπιστεί…

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Διευκρινίστε, όμως, ότι διώκονται για τυπικούς λόγους, όχι επειδή οι άνθρωποι έχουν κάνει κάτι.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Φυσικά.

Όμως, για να μπορέσουμε να τα αντιμετωπίσουμε, η λύση που προτείναμε είναι να μεταφερθεί το μουσείο στο δημόσιο -κάτι που έγινε αποδεκτό από τα διοικητικά συμβούλια και του Θεατρικού Μουσείου και της Εταιρείας Ελλήνων Συγγραφέων- και μ’ αυτόν τον τρόπο, σαν πληρωμή της αγοράς αυτής, να πληρωθούν και τα χρέη του. Σ’ αυτήν την κατεύθυνση πορευόμαστε, γιατί θεωρούμε ότι αυτό το μουσείο πράγματι πρέπει να έχει έναν δημόσιο χαρακτήρα.

Αυτό που έχουμε ήδη κάνει είναι ότι έχουμε ζητήσει από το Εθνικό Θέατρο να λειτουργήσει ως ενδιάμεσος φορέας για να χειρίζεται αυτό το ποσό που δώσαμε, αλλά και μετά το ποσό που προσπαθούμε να εξασφαλίσουμε από το Πρόγραμμα Δημοσίων Επενδύσεων για την αποκατάσταση του κτηρίου της Σταδίου 47, γεγονός που θα αναμορφώσει ευρύτερα την περιοχή αυτή, μιας και είναι ανάμεσα στο Θέατρο Τέχνης και στο Εθνικό Θέατρο.

Επίσης, θα ήθελα να πω ότι είναι η πρώτη φορά που αντιμετωπίζεται το πρόβλημα αυτό με μια ολοκληρωμένη πρόταση. Ξέρουμε την πρόταση που έχετε κάνει για τη Μητροπόλεως. Δυστυχώς, τότε ο κ. Καμίνης έπεισε τον κ. Γεωργουσόπουλο και τη διοίκηση ότι θα τους προσφέρει έναν καλύτερο χώρο, πιο μεγάλο, γεγονός που δεν έγινε κι έτσι έμεινε όλη αυτή η ιστορία σε εκκρεμότητα.

Εμείς για πρώτη φορά κάνουμε μια πλήρη πρόταση, ολοκληρωμένη. Γνωρίζουμε ότι χρειάζεται χρόνο, όμως παίρνουμε όλες τις προφυλάξεις για τη συντήρηση και τη φύλαξη των εκθεμάτων του Μουσείου.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Προχωρούμε στην έβδομη με αριθμό 1513/17-4-2018 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων “PROVET”».

Στην ερώτηση αυτή θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου.

Παρακαλώ, κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Υπουργέ, η εργοδοσία της εταιρείας «PROVET» εξακολουθεί μέχρι σήμερα να μην καταβάλλει για μεγάλο χρονικό διάστημα τα δεδουλευμένα των εργαζομένων, με αποτέλεσμα, βέβαια, να μην μπορούν οι εργαζόμενοι να ανταποκριθούν στις βασικές τους ανάγκες. Σημειώνουμε ότι πρόκειται για το μοναδικό εργοστάσιο που παράγει κτηνιατρικά φάρμακα στην Ελλάδα. Μάλιστα, είχε και εξαγωγική δραστηριότητα στις χώρες των Βαλκανίων και της Ευρώπης τα προηγούμενα χρόνια.

Από τις αρχές Ιουνίου του 2017 πάνω από τριάντα εργαζόμενοι βρίσκονται σε επίσχεση εργασίας -ένας χρόνος σχεδόν-, διεκδικώντας με αυτόν τον τρόπο τους μισθούς τους.

Μέχρι τώρα έχουν γίνει τρεις συναντήσεις στο Υπουργείο Εργασίας, οι οποίες απέβησαν άκαρπες. Επίσης, άλλες τόσες φορές οι εργαζόμενοι έχουν καταφύγει στην Επιθεώρηση Εργασίας στα Άνω Λιόσια για το ίδιο θέμα, δηλαδή για την καταβολή των δεδουλευμένων που από τον Φλεβάρη του 2017 υπάρχει καθυστέρηση, κυρία Υπουργέ, καθώς και του επιδόματος αδείας και του δώρου των Χριστουγέννων. Η διοίκηση της εταιρείας ως τώρα έχει καταβάλει μόνο ένα μέρος του δώρου Χριστουγέννων του 2017.

Οι εργαζόμενοι έχουν κινηθεί νομικά. Υπάρχει απόφαση που τους δικαιώνει για τα δεδουλευμένα τεσσάρων μηνών που έκρινε νόμιμη την επίσχεση εργασίας. Με αφορμή και τη δικαστική απόφαση, απαιτούν να καταβληθούν άμεσα οι μισθοί που οφείλονται.

Στην τελευταία συνάντηση στο Υπουργείο Εργασίας, οι εκπρόσωποι της εταιρείας παρουσίασαν πρόταση καταβολής των δεδουλευμένων σε οκτώ μηνιαίες δόσεις, που θα αρχίσει από την 1η Μαΐου. Οι εργαζόμενοι αρνήθηκαν την πρόταση αυτή, θεωρώντας ότι η διοίκηση τους εμπαίζει, όπως βέβαια κάνει τόσο χρόνο.

Όλο αυτό το χρονικό διάστημα που βρίσκονται σε αγωνιστικές κινητοποιήσεις οι εργαζόμενοι διεκδικούν το δίκιο τους, η εταιρεία, συνάπτοντας συμφωνία με χρηματοδότη, συνεχίζει κανονικά την παραγωγή κτηνιατρικών φαρμάκων και απασχολεί ικανό αριθμό εργαζομένων ενώ έχει προβεί σε αρκετές νέες προσλήψεις. Παρ’ όλα αυτά και αυτοί οι νέοι εργαζόμενοι, αντιμετωπίζουν προβλήματα κυρίως με την καθυστέρηση της μισθοδοσίας, που σήμερα είναι περίπου στους δύο μήνες, και μαζί βέβαια με τα δεδουλευμένα πέντε μηνών που τους οφείλονται από το 2017.

Ρωτάμε κυρία Υπουργέ: Τι μέτρα θα πάρετε ώστε να αρθεί το αδιέξοδο στο οποίο βρίσκονται οι εργαζόμενοι αυτής της εταιρείας; Ζητάμε να πληρωθούν άμεσα όλα τα δεδουλευμένα που οφείλονται στους εργαζόμενους και να μην υπάρξει άλλη καθυστέρηση στη μισθοδοσία τους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Βουλευτά, όπως και σε αντίστοιχες περιπτώσεις το Υπουργείο Εργασίας αξιοποιεί κάθε διαθέσιμο εργαλείο που διαθέτει, προκειμένου να μπορέσει να σταθεί στο πλευρό των εργαζομένων και να διαμορφώσει τις προϋποθέσεις για να ικανοποιηθούν τα δίκαια αιτήματά τους, όπως συμβαίνει και στη συγκεκριμένη περίπτωση.

Η επιχείρηση αυτή, η «PROVET», είναι μια επιχείρηση παραβατική, η οποία έχει απασχολήσει πάρα πολλές φορές το Υπουργείο Εργασίας. Θα σας αναφέρω το τι έχουμε κάνει εμείς μέχρι στιγμής, προκειμένου να πιέσουμε την επιχείρηση να συμμορφωθεί με τις υποχρεώσεις της.

Το πρώτο σε ό,τι αφορά στο Σώμα Επιθεώρησης Εργασίας έχουν πραγματοποιηθεί δύο εργατικές διαφορές, η μία τον Νοέμβριο του 2017 για οφειλές που αφορούσαν στο διάστημα από τον Φεβρουάριο έως τον Αύγουστο του 2017 και μια τον Φεβρουάριο του 2018 για το θέμα της μη καταβολής αποζημίωσης αδείας και επιδόματος αδείας για το 2017, ύστερα από καταγγελία και πάλι των εργαζομένων.

Όπως είπατε σωστά, η επιχείρηση προσπάθησε να προσβάλει τη νομιμότητα της επίσχεσης εργασίας στην οποία κατέφυγαν οι εργαζόμενοι και αυτή η προσφυγή της απέβη άκαρπη, καθότι το δικαστήριο δικαίωσε την επίσχεση εργασίας που πραγματοποιούν οι εργαζόμενοι.

Συνεχίζω με τις δράσεις του Σώματος Επιθεώρησης Εργασίας και του Υπουργείου Εργασίας. Το Σώμα Επιθεώρησης Εργασίας προέβη στην υποβολή δύο μηνυτήριων αναφορών, σε βάρος της εργοδοσίας στην αρμόδια εισαγγελία τον Νοέμβριο του 2017 και τον Μάρτιο του 2018, ακριβώς για τα απλήρωτα δεδουλευμένα των εργαζομένων και τις απλήρωτες αποζημιώσεις.

Τρίτον, το Υπουργείο Εργασίας προχώρησε στη διενέργεια δύο τριμερών συμφιλιωτικών συναντήσεων στο Υπουργείο Εργασίας, παρουσία του Γενικού Γραμματέα του Υπουργείου, μία τον Ιούνιο του 2017 και μία τον Μάρτιο του 2018. Εκεί πράγματι στην τελευταία τουλάχιστον τριμερή σύσκεψη ο εργοδότης παρουσίασε ένα πλάνο αποπληρωμής μέσα σε οκτώ μηνιαίες δόσεις των οφειλόμενων δεδουλευμένων στους εργαζόμενους, μια πρόταση την οποία οι εργαζόμενοι απέρριψαν. Από την πλευρά του το Υπουργείο Εργασίας απαίτησε από την εταιρεία να προβεί άμεσα στην εξόφληση των εργαζομένων. Το Υπουργείο ουσιαστικά κάλεσε την εταιρεία να δώσει άμεσα ένα πρώτο ποσό και αμέσως μετά να προβεί σε εξόφληση των εργαζομένων.

Πού βρισκόμαστε αυτήν τη στιγμή; Αυτήν τη στιγμή το τμήμα Εργασιακών Σχέσεων έχει ζητήσει με δελτίο ελέγχου από την εταιρεία να προσκομίσει αναλυτικές καταστάσεις μισθοδοσίας και εκκαθαριστικά σημειώματα των δύο τελευταίων μηνών, δηλαδή Φεβρουαρίου και Μαρτίου 2018, καθώς και του διαστήματος από τον Φεβρουάριο του 2017 έως τομ Αύγουστο του 2017 για το σύνολο των εργαζομένων.

Επομένως, βρισκόμαστε σε αυτό το στάδιο που έχουμε απαιτήσει με δελτίου ελέγχου να μας υποβάλει η επιχείρηση τα εκκαθαριστικά, τις μισθοδοσίες και να παρουσιάσει την εξόφληση των εργαζομένων. Σε περίπτωση που δεν υποβάλει αυτά τα έγγραφα που της έχουν ζητηθεί θα επιβάλλουμε διοικητικές κυρώσεις.

Κατανοείτε, δηλαδή, πως σε ό,τι αφορά στη συγκεκριμένη επιχείρηση, το Υπουργείο Εργασίας έχει εξαντλήσει ή μάλλον έχει αξιοποιήσει, δεν θα έλεγα «εξαντλήσει», γιατί η πολιτική μας απόφαση είναι ότι θα συνεχίσουμε να δημιουργούμε όλες εκείνες τις προϋποθέσεις πίεσης μέχρι να ικανοποιηθούν τα αιτήματα των εργαζομένων. Πάντως βλέπετε ότι σ’ όλο αυτό το χρονικό διάστημα αξιοποιούμε όλα τα εργαλεία που έχουμε στη διάθεσή μας, προκειμένου να πιέσουμε την εταιρεία να συμμορφωθεί στις υποχρεώσεις της.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Κυρία Υπουργέ, εδώ έχουμε κάνει πολλές συζητήσεις όσον αφορά στην κατάσταση που υπάρχει ιδιαίτερα στον ιδιωτικό τομέα με τους εργαζόμενους οι οποίοι είναι απλήρωτοι, οι οποίοι δεν ασφαλίζονται, όπου οι εργασιακές σχέσεις έχουν γίνει καθεστώς γαλέρας μέσα σε κάθε χώρο δουλειάς.

Είπατε και σήμερα ότι αξιοποιείτε κάθε μέσο που διαθέτετε ως Υπουργείο Εργασίας για να υποχρεώσετε τους εργοδότες στο αυτονόητο. Δηλαδή ποιο; Το να πληρώνουν τους εργαζόμενους κανονικά και να μην καθυστερούν έναν χρόνο ή να μην αποδίδονται καθόλου τα δεδουλευμένα στους εργαζόμενους.

Πάντα λέτε τι κάνατε σαν Υπουργείο κι εμείς πάντα σας λέμε ποιο είναι το αποτέλεσμα όλων αυτών των ενεργειών σας, γιατί αυτό μετρά στο τέλος, αν πράγματι σαν Υπουργείο έχετε εξαντλήσει. Είπατε ότι έχετε εξαντλήσει, αλλά μετά το διορθώσατε. Είπατε ότι αξιοποιείτε όλα τα μέσα που διαθέτετε.

Εμείς λέμε ότι δεν τα εξαντλείτε, κυρία Υπουργέ. Τι εννοούμε μ’ αυτό; Ότι υπάρχουν εργαλεία που διαθέτει η Κυβέρνηση σε συνεργασία και με άλλα Υπουργεία, με τα οποία μπορείτε να υποχρεώσετε τον εργοδότη αν μη τι άλλο εκεί που ιεραρχεί άλλα πράγματα, να ιεραρχήσει πρώτα και κύρια την πληρωμή των δεδουλευμένων των εργαζομένων, οι οποίοι ζουν, επιβιώνουν από τη δουλειά τους.

Δεν μπορεί να υπάρχει εργαζόμενος, ο οποίος να μην πληρώνεται. Υπάρχει περίπτωση να μην πληρώνονται εδώ οι εργαζόμενοι και να μπορούν να ζουν, να μην διεκδικούν την αμοιβή τους, εσείς να μην διεκδικείτε την αμοιβή σας; Πώς θα ζήσετε; Πώς ζουν αυτοί οι εργαζόμενοι; Ποιος θα είναι αυτός που θα ενδιαφερθεί γι’ αυτούς που δουλεύουν και έρχεται ο εργοδότης και λέει «εγώ δεν τους πληρώνω, γιατί αποφασίζω να κάνω κάτι άλλο με τα δεδουλευμένα που δεν αποδίδω, να χρηματοδοτήσω την επιχείρησή μου» - αυτό κάνει και η «PROVET»- ή τέλος πάντων να κάνει αγορές προϊόντων, να τα αποθηκεύσει για να μπορεί να τα πουλήσει αργότερα με μεγαλύτερο κέρδος. Δεν είναι δυνατόν, λοιπόν, το Υπουργείο Εργασίας να μην εξαντλεί κάθε δυνατότητα που διαθέτει σαν Κυβέρνηση, σαν Υπουργείο και να μην υποχρεώνει τον εργοδότη.

Κυρία Υπουργέ, είχαμε φέρει εδώ μία τροπολογία, να θεωρείται η μη καταβολή δεδουλευμένων αυτόφωρη διαδικασία. Αυτό δεν υπάρχει. Δεν το δεχθήκατε, κυρία Υπουργέ, γιατί υπάρχει αυτό το κλίμα εδώ ότι σωτήρας της οικονομίας είναι η ιδιωτική πρωτοβουλία, την οποία βέβαια υπηρετείτε κι εσείς. Σήμερα, παρά το ότι εσείς λέτε ότι οδεύουμε προς την κανονικότητα, προς την έξοδο από τα μνημόνια, οι εργαζόμενοι εξακολουθούν να είναι απλήρωτοι και να είναι πράγματι σε συνθήκες γαλέρας μέσα σε κάθε τέτοια επιχείρηση, η οποία λειτουργεί και δεν πληρώνει τους εργαζόμενους, δηλαδή δεν υπάρχει το αυτονόητο, ότι δουλεύω και πρέπει να αμείβομαι.

Αυτά, κυρία Υπουργέ, δεν μπορεί να περάσουν απαρατήρητα στον κόσμο και πιστεύω ότι έχετε ευθύνες σαν Κυβέρνηση να δώσετε μηνύματα τέτοια ότι η καταβολή των δεδουλευμένων δεν μπορεί να μην υπάρξει. Την τροπολογία που είχαμε φέρει πιστεύω ότι πρέπει εσείς η ίδια να τη σκεφτείτε, να την επαναφέρετε, αν πράγματι εδώ θέλετε έστω αυτό να το διασφαλίσετε, δηλαδή την καταβολή των δεδουλευμένων των εργαζομένων.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και** **Κοινωνικής Αλληλεγγύης):** Κύριε Κατσώτη, πράγματι αυτήν τη συζήτηση την κάνουμε αρκετές φορές. Εγώ θα ήθελα να πω από την αρχή ποια είναι τα εργαλεία που διαθέτει το κράτος σε ό,τι αφορά τις εργασιακές σχέσεις στον ιδιωτικό τομέα.

Είναι εντελώς διαφορετικό να μιλάμε για τον δημόσιο τομέα και την ευθύνη του κράτους σε σχέση με την πληρωμή των εργαζομένων εκεί, με ποια έννοια; Όχι ότι η ευθύνη του κράτους για τους μεν εργαζόμενους είναι μικρότερη ή για τους δε είναι μεγαλύτερη, αλλά ότι οι δυνατότητες που έχει το κράτος στην περίπτωση της εργασίας στον ιδιωτικό τομέα είναι διαφορετικές.

Τι δυνατότητες έχει το κράτος και η Κυβέρνηση και το Υπουργείο Εργασίας στην περίπτωση των εργαζομένων του ιδιωτικού τομέα; Είναι τρεις. Πρώτη δυνατότητα είναι το θεσμικό πλαίσιο, το νομοθετικό, αν νομοθετούμε δηλαδή ρυθμίσεις τέτοιες οι οποίες μπορούν να προστατεύσουν και να ενισχύσουν τους εργαζόμενους.

Δεύτερη δυνατότητα είναι οι ελεγκτικοί μηχανισμοί, να μπορείς δηλαδή να ελέγχεις αν τηρούνται και αν δεν τηρούνται, να επιβάλλεις διοικητικές και ποινικές κυρώσεις, που στην περίπτωση των εργασιακών είναι το Σώμα Επιθεώρησης Εργασίας το εργαλείο αυτό.

Τρίτη δυνατότητα είναι το ίδιο το Υπουργείο Εργασίας, ο κεντρικός του κορμός να έχει ανοικτές τις πόρτες του και να προσπαθεί να φέρνει στο ίδιο τραπέζι τις δύο πλευρές, προκειμένου να βρεθούν λύσεις οι οποίες θα εξυπηρετούν -στην περίπτωση της δικής μας Κυβέρνησης- τα συμφέροντα των εργαζομένων, τα δίκαια αιτήματά τους.

Τι κάνει το Υπουργείο Εργασίας από το 2015 μέχρι σήμερα; Αξιοποιεί στον μέγιστο βαθμό τα τρία αυτά εργαλεία. Αξιοποιεί το νομοθετικό με όλες τις δυνατότητες. Κρατώ εδώ μία επιφύλαξη, διότι ξέρετε ότι βρισκόμαστε σε πρόγραμμα δημοσιονομικής προσαρμογής και δεν νομοθετούμε με ελευθερία στα εργασιακά ζητήματα. Εκεί υπάρχει και η εντελώς αντίθετη άποψη των δανειστών σε σχέση με την αγορά εργασίας, με την οποία αναγκαζόμαστε να συγκρουόμαστε και συχνά να κάνουμε συμβιβασμούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δώστε μου λίγο χρόνο, κύριε Πρόεδρε.

Παρ’ όλα αυτά, έχουμε καταφέρει να νομοθετήσουμε ρυθμίσεις που δεν υπήρχαν εδώ και πάρα πολλά χρόνια στην ελληνική αγορά εργασίας και πολύ πριν την κρίση. Ο ν.4488, ο οποίος ψηφίστηκε τον Σεπτέμβρη του 2017 από τη Βουλή και τον οποίον εισηγήθηκε το Υπουργείο Εργασίας, ήταν ένας νόμος ο οποίος στόχευε πρωτίστως στην προστασία των εργαζομένων από την απλήρωτη, την αδήλωτη και την υποδηλωμένη εργασία. Τους δώσαμε τη δυνατότητα οι εργαζόμενοι να μπορούν να εκδίδουν εκτελεστό τίτλο σε βάρος της περιουσίας του εργοδότη για να καλύπτουν, σε περίπτωση που δεν έχουν πληρωθεί, τα δεδουλευμένα τους, να μπορούν να έχουν μια γρήγορη εκδίκαση των μισθολογικών τους απαιτήσεων στα δικαστήρια -και αυτό, απ’ ό,τι πληροφορούμαι, ήδη συμβαίνει και στα μεγάλα δικαστήρια της Αθήνας και της Θεσσαλονίκης, οι αποφάσεις βγαίνουν πια πάρα πολύ γρήγορα για τους εργαζόμενους σε περίπτωση απλήρωτων δεδουλευμένων αποδοχών- να μπορούν να θεωρήσουν -μετά από δική σας τροπολογία έγινε αυτό το τρίτο που θα πω- τη μη πληρωμή των δεδουλευμένων τους ως μονομερή βλαπτική μεταβολή των όρων εργασίας και να φύγουν από μια επιχείρηση που τους εγκλωβίζει, να μπορούν να πάρουν επίδομα ανεργίας την αμέσως επόμενη ημέρα από τον ΟΑΕΔ, πράγμα το οποίο δεν ίσχυε πριν.

Ενεργοποιήσαμε υποστηρικτικά εργαλεία, όπως είναι το επίδομα των χιλίων ευρώ που δίνουμε στους εργαζόμενους για να ικανοποιήσουν τις άμεσες πιεστικές υλικές τους ανάγκες, όταν μένουν απλήρωτοι, ένα εργαλείο το οποίο υπήρχε και δεν είχε χρησιμοποιηθεί από τις προηγούμενες κυβερνήσεις και μια σειρά από θεσμικές παρεμβάσεις. Έπεται και συνέχεια. Σε δύο εβδομάδες θα καταθέσουμε νέο νομοσχέδιο για την προστασία των εργαζομένων και από τις εργολαβίες και θα το δείτε.

Είναι μία σειρά από θεσμικές παρεμβάσεις, λοιπόν, οι οποίες ενισχύουν τη θέση των εργαζομένων και τους θωρακίζουν απέναντι σε φαινόμενα απλήρωτης εργασίας.

Λύνει όλα τα προβλήματα ο νόμος εκείνος ή οι παρεμβάσεις που κάνουμε; Όχι. Αν τα έλυνε, όπως λέτε, δεν θα υπήρχαν τέτοια φαινόμενα. Όμως, δεν είναι καθόλου σωστό να λέμε ότι δεν γίνονται πράγματα και ότι αυτά τα πράγματα δεν έχουν αποτελέσματα. Η παρουσία του Σώματος Επιθεώρησης Εργασίας στην αγορά εργασίας τον τελευταίο ενάμιση χρόνο έχει αλλάξει τον τρόπο που λειτουργούν οι πολύ μεγάλες επιχειρήσεις.

Μιλήσατε για το τι μηνύματα στέλνουμε. Τον τελευταίο έναν χρόνο έχουν επιβληθεί δύο εκατομμύρια ευρώ πρόστιμο στις συστημικές τράπεζες για παραβιάσεις της εργατικής νομοθεσίας. Συνέβαινε αυτό πριν; Δεν στέλνει αυτό ένα μήνυμα στους μεγάλους εργοδότες ότι εδώ δεν υπάρχουν ασυλίες; Γιατί δεν γινόταν αυτό πριν;

Μια χαρά μηνύματα στέλνονται και το Σώμα Επιθεώρησης Εργασίας κάνει τη δουλειά του εκεί έξω και αυτό οι εργαζόμενοι αρχίζουν και το αισθάνονται. Δεν λέω ότι έχουν λυθεί τα προβλήματα. Θα ήμουν από άλλον πλανήτη, αν το έλεγα, αλλά σίγουρα οι ποιοτικές διαφορές εντοπίζονται.

Το τρίτο που αφορά την παρέμβαση του Υπουργείου είναι ότι το Υπουργείο Εργασίας διενεργεί τουλάχιστον δυο φορές την εβδομάδα τριμερείς συμφιλιωτικές συναντήσεις -στην πλειονότητα με την παρουσία του γενικού γραμματέα- προκειμένου να πιέσει τις επιχειρήσεις να συμμορφωθούν. Στη συντριπτική πλειονότητα καταλήγουν υπέρ των εργαζομένων.

Να θυμίσω μόνο το ζήτημα των Λιπασμάτων Καβάλας, ένας εμβληματικός αγώνας από τους εργαζόμενους, ο οποίος με την υποστήριξη και του Υπουργείου Εργασίας, με την υποστήριξη από τον γενικό γραμματέα και με μία ισχυρή παρουσία του σωματείου, είχε μία εξαιρετικά ευτυχή κατάληξη για τους εργαζόμενους, οι οποίοι επέστρεψαν στις δουλειές τους και σταμάτησαν αυτές οι μαφιόζικες πρακτικές που χρησιμοποιούσε η εργοδότρια επιχείρηση.

Επομένως, δεν νομίζω ότι έχει καμμία σχέση με την πραγματικότητα αυτή η απόλυτη απαξίωση της προσπάθειας που κάνει το Υπουργείο Εργασίας τον τελευταίο καιρό σε ό,τι αφορά την αγορά εργασίας.

Κλείνω με το ποινικό θέμα που αναφέρατε. Σας το έχω εξηγήσει νομικά και την άλλη φορά.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Αχτσιόγλου, ολοκληρώνετε.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ένα δευτερόλεπτο θέλω, κύριε Πρόεδρε.

Η μη καταβολή δεδουλευμένων αποδοχών συνιστά ποινικό αδίκημα από την αμέσως επόμενη μέρα. Η αυτόφωρη διαδικασία ήδη υπάρχει. Δεν καταλαβαίνω γιατί θεωρείτε ότι αυτό δεν υφίσταται. Ήδη υπάρχει αυτό και είναι θεσμοθετημένο πολλά χρόνια πριν, αν δεν κάνω λάθος. Ο νόμος υπάρχει από το 1950 ή το 1960 και λέει ότι η μη καταβολή δεδουλευμένων αποδοχών συνιστά ποινικό αδίκημα από την αμέσως επόμενη μέρα και υπάρχει αυτόφωρη διαδικασία. Επομένως, δεν ισχύει ότι αυτό δεν υπάρχει νομικά. Υπάρχει νομικά εκεί. Είναι θεσμοθετημένο εδώ και πάρα πολλά χρόνια.

Σας ευχαριστώ.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο για δέκα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, θα σας διακόψω. Δεν θα γίνει συζήτηση, δυστυχώς.

**ΧΡΗΣΤΟΣ ΚΑΤΣΩΤΗΣ:** Για την πρώτη δεν απαντήσατε. Πρέπει να υπάρχει πρόοδος στη συζήτηση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσώτη, λυπάμαι. Δεν θα γίνει συζήτηση.

Θα παρακαλέσω και την Υπουργό και τους συναδέλφους Βουλευτές να είναι συνεπείς στον χρόνο, διότι πρέπει να παραδώσουμε την Αίθουσα. Δεν έχουμε χρόνο, γιατί θα παραδώσουμε την Αίθουσα. Αλλιώς γιατί να μην σας δώσω ένα και δύο λεπτά.

Προχωρούμε στην επόμενη ερώτηση, με παράκληση και πάλι να τηρηθούν οι χρόνοι.

Επόμενη είναι η όγδοη με αριθμό 1392/26-3-2018 επίκαιρη ερώτηση δευτέρου κύκλου του Βουλευτή Γρεβενών του ΣΥΡΙΖΑ κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επανασύσταση του γραφείου του Σώματος Επιθεωρητών Εργασίας (ΣΕΠΕ)».

Παρακαλώ, κύριε Μπγιάλα, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κυρία Υπουργέ, κατέθεσα αυτή την επίκαιρη ερώτηση -είναι ένα ζήτημα το οποίο νομίζω πως έχει σχέση και με την προηγούμενη ερώτηση- για τη λειτουργία του Σώματος Επιθεωρητών Εργασίας στον Νομό Γρεβενών.

Ο Νομός Γρεβενών από το 2014 με το π.δ. 113 στις 29-8-2014 σταμάτησε να έχει πλέον Σώμα Επιθεώρησης Εργασίας, ΣΕΠΕ, και προσαρτήθηκε στην Κοζάνη. Μετατράπηκε από Σώμα Επιθεώρησης Εργασίας Γρεβενών σε Σώμα Επιθεώρησης Εργασίας Κοζάνης - Γρεβενών με έδρα την Κοζάνη. Αυτό, βέβαια, δημιουργεί, όπως αντιλαμβάνεστε, αρκετά προβλήματα και στους εργαζόμενους αλλά και στους εργοδότες της περιοχής, γιατί αναγκάζονται να μεταβαίνουν περί τα ογδόντα χιλιόμετρα μακριά για τις οποιεσδήποτε εργασίες έχουν να κάνουν στην Επιθεώρηση Εργασίας.

Πέραν αυτού να επισημάνω ότι στη δυτική Μακεδονία ο Νομός Γρεβενών είναι ο μόνος νομός που δεν έχει Σώμα Επιθεώρησης Εργασίας.

Με το π.δ. 134/2017 εγκρίθηκε ο νέος Οργανισμός του Υπουργείου Εργασίας και Κοινωνικής Ασφάλισης, αλλά κι εκεί δεν συμπεριλήφθηκε, γιατί ο εν λόγω υπάλληλος του ΣΕΠΕ Γρεβενών δεν είχε την απαραίτητη εκπαίδευση, για να μπορεί να λειτουργήσει ως επιθεωρητής, ύστερα από προφορική συνεννόηση που είχαμε με τον ειδικό γραμματέα του ΣΕΠΕ. Σήμερα έχει ολοκληρωθεί αυτή η διαδικασία.

Να επισημάνω ότι με την κατάργηση του τμήματος ΣΕΠΕ στα Γρεβενά παραμένει ένα γραφείο ΣΕΠΕ, το οποίο στεγάζεται στο διοικητήριο της περιφέρειας. Υπάρχει, δηλαδή, το υπαλληλικό προσωπικό του ενός υπαλλήλου ο οποίος έχει και την πιστοποίηση από την υπηρεσία πλέον να λειτουργεί ως επιθεωρητής. Υπάρχει και ενδιαφέρον από ορισμένους υπαλλήλους των υπηρεσιών για μετάταξη στο γραφείο του ΣΕΠΕ. Άρα δηλαδή, η λειτουργία του γραφείου ΣΕΠΕ στα Γρεβενά δεν κοστίζει στην υπηρεσία. Ούτε κόστη λειτουργίας έχει, ούτε ενοίκια, ούτε οποιοδήποτε άλλο κόστος. Ζητούμε από εσάς την απαραίτητη απόφαση για τη λειτουργία και ίδρυση αυτού του Τμήματος Επιθεώρησης Εργασίας.

Να επισημάνω εδώ ότι το θέμα το είχαμε συζητήσει και μαζί αρκετά νωρίς. Πρώτη φορά σας είχα στείλει ένα email, όταν ήσασταν διευθύντρια του Υπουργείου Εργασίας, τον Νοέμβριο του 2015. Ολοκληρώθηκαν όμως οι διαδικασίες και με το προεδρικό διάταγμα και αναμένουμε από εσάς την απόφαση για την ίδρυση του ΣΕΠΕ, το οποίο θα επαναφέρει και το αίσθημα ασφάλειας στους εργαζόμενους αλλά θα διευκολύνει και τους εργοδότες που μέχρι σήμερα ταλαιπωρούνται.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με την ευκαιρία της ερώτησής σας, θα ήθελα να πω δυο πράγματα σε σχέση με το Σώμα Επιθεώρησης Εργασίας, που νομίζω ότι πολλές φορές δεν έχουν γίνει συνειδητά και στον κόσμο που βρίσκεται έξω και εργάζεται και είναι σημαντικό να τα γνωρίζει.

Η Κυβέρνηση έθεσε, από την πρώτη στιγμή την ανέλαβε το έργο της, ως βασική της προτεραιότητα την αναβάθμιση του Σώματος Επιθεώρησης Εργασίας, που είναι, όπως εξήγησα και πριν, ο κύριος βραχίονας με τον οποίον μπορεί το Υπουργείο Εργασίας να παρέμβει στην πράξη στους χώρους δουλειάς.

Αυτήν την προτεραιότητα την υπηρετούμε με απόλυτη αφοσίωση και έτσι από εκεί που, όταν παραλάβαμε, είχαμε ένα σώμα πλήρως απαξιωμένο, το οποίο δεν λειτουργούσε, είχαν καταργηθεί βασικά τμήματα, είχαν μειωθεί σε πολύ μεγάλο βαθμό οι οργανικές του θέσεις, δεν είχε μία παρουσία τέτοια στην αγορά εργασίας που να αισθάνεται και ο εργαζόμενος ότι είναι στο πλάι του, πλέον έχουμε ένα σώμα το οποίο παρεμβαίνει καθημερινά στους χώρους δουλειάς, οι εργαζόμενοι νιώθουν ότι υπάρχει μία πολύ ισχυρή συμμαχία και που περιορίζει τα φαινόμενα της παραβατικότητας.

Τα αποτελέσματα αυτής της δουλειάς ήδη φαίνονται. Η αδήλωτη εργασία στους κλάδους υψηλής παραβατικότητας έχει μειωθεί από το 19%, που ήταν όταν παραλάβαμε, στο 12% στα μέσα του 2018. Πιστεύω ότι το 2018 θα κλείσει με ακόμη χαμηλότερο ποσοστό.

Την ίδια στιγμή, αν μπορώ, θέλω εντελώς συνοπτικά να πω δυο ακόμα κουβέντες που κάναμε για την αναβάθμιση, πρώτον, ενεργοποιήσαμε ένα ολοκληρωμένο πληροφοριακό σύστημα στο Σώμα Επιθεώρησης Εργασίας, ώστε οι έλεγχοι που γίνονται να είναι στοχευμένοι και άρα περισσότερο αποτελεσματικοί. Όπως είπα, σχεδιάσαμε ένα νέο οργανόγραμμα στο σώμα, έτσι ώστε να αυξήσουμε τις οργανικές του θέσεις κατά εκατόν σαράντα περίπου, όταν –να σημειώσω- η προηγούμενη κυβέρνηση είχε καταργήσει περίπου διακόσιες οργανικές θέσεις στο Σώμα Επιθεώρησης Εργασίας. Επίσης προχωρήσαμε σε νέες προσλήψεις, το ενισχύσαμε δηλαδή με προσωπικό, γιατί ένα ελεγκτικό σώμα πρέπει πρωτίστως να έχει ανθρώπινο δυναμικό και επανασυστήσαμε δυο πολύ βασικά του τμήματα: Το Τμήμα Νομικής Υποστήριξης και το Τμήμα Πληροφοριακών Συστημάτων που, επίσης, η προηγούμενη κυβέρνηση είχε καταργήσει.

Σε ό,τι αφορά την περίπτωση των Γρεβενών, έχει γίνει απαραίτητη προεργασία και θα προχωρήσουμε πράγματι στο άνοιγμα του τμήματος επιθεώρησης εργασιακών σχέσεων τόσο στην πόλη των Γρεβενών όσο και στην Ορεστιάδα. Θα ήθελα να το αναφέρω για να το γνωρίζουν και εκεί οι κάτοικοι. Ταυτόχρονα, στα τμήματα αυτά θα προστεθούν τέσσερα νέα τμήματα που δημιουργήθηκαν με τον νέο οργανισμό, δύο τμήματα επιθεώρησης εργασιακών σχέσεων σε Μεσολόγγι και Θεσπρωτία και δύο τμήματα επιθεώρησης ασφάλειας και υγείας για την εργασία σε Χαλκιδική και Ημαθία. Νομίζω ότι με αυτό τον τρόπο, με τα νέα τμήματα που ανοίγουν και στα Γρεβενά και στο Μεσολόγγι και στην Ορεστιάδα, θα μπορέσουμε πια να έχουμε μια ακόμη καλύτερη παρέμβαση σε όλους τους χώρους δουλειάς στην επικράτεια.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπγιάλα, έχετε τον λόγο για τρία λεπτά.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κυρία Υπουργέ.

Νομίζω ότι ικανοποιεί πλήρως το αίσθημα, όχι το δικό μου, αλλά το αίσθημα της κοινωνίας των Γρεβενών. Σας είπα ότι υπάρχουν και οι εργοδότες που θέλουν να λειτουργήσει το γραφείο ΣΕΠΕ.

Μια ερώτηση μόνο: Αν μπορούμε, να έχουμε ένα χρονοδιάγραμμα της ολοκλήρωσης της διαδικασίας, για να είμαστε συγκεκριμένοι και με συγκεκριμένες δεσμεύσεις εντός του Κοινοβουλίου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η σύσταση των τμημάτων γίνεται με προεδρικό διάταγμα. Αυτή τη στιγμή από τη δική μας πλευρά το προεδρικό διάταγμα έχει σχεδιαστεί και βρίσκεται στα συναρμόδια Υπουργεία για υπογραφή. Χρειάζεται σε αυτές τις περιπτώσεις γνωμοδότηση του Συμβουλίου της Επικρατείας. Εκτιμούμε ότι από Σεπτέμβρη θα μπορούν να ανοίξουν αυτά τα τμήματα που σας είπα και το τμήμα στα Γρεβενά.

**ΠΡΟΕΔΡΕΥΩΝ (Δημήτριος Κρεμαστινός):** Περνάμε στην ένατη με αριθμό 1333/19-3-2018 επίκαιρη ερώτηση δεύτερου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ασφάλιση με εργόσημο σε χειριστές - οδηγούς αγροτικών μηχανημάτων».

Κύριε Μπγιάλα, έχετε τον λόγο για να αναπτύξετε την ερώτηση.

**ΧΡΗΣΤΟΣ ΜΠΓΙΑΛΑΣ:** Κυρία Υπουργέ, είναι ένα θέμα το οποίο βέβαια δεν αφορά μόνο τον Νομό Γρεβενών, αφορά όλη την Ελλάδα, όλο τον αγροτικό κόσμο, αλλά και τη συλλογή της παραγωγής, όλη τη διαδικασία παραγωγής του αγροτικού τομέα από τη σπορά, φυτεία, καλλιέργεια, συγκομιδή.

Αναφέρομαι στους χειριστές και οδηγούς αγροτικών μηχανημάτων και των παρελκόμενων αυτών, για τους οποίους, δυστυχώς, δεν προβλέπεται το πώς μπορούν να ασφαλιστούν. Οι ιδιοκτήτες, οι εκμεταλλευτές των αγροτικών μηχανημάτων πολλές φορές προσπαθούν τους εργαζόμενους που απασχολούν να τους ασφαλίσουν με τις διαδικασίες του ΙΚΑ.

Εδώ, όμως, έχουμε την τελείως διαφορετική κατάσταση όπου ούτε ο πίνακας ωρών εργασίας μπορεί να εφαρμοστεί, αλλά ούτε και οι μέρες εργασίας. Και τι εννοώ με αυτό; Εννοώ ότι η εισφορά ή η συγκομιδή μιας παραγωγής δεν μπορεί να λειτουργήσει με συγκεκριμένο ωράριο. Εν όψει της νέας περιόδου όπου οι θεριζοαλωνιστικές μηχανές θα βγουν για να κάνουν τη συγκομιδή των σιτηρών, αντιλαμβάνεστε ότι αυτά πρέπει να λειτουργήσουν και η συγκομιδή να γίνει αν είναι δυνατόν και σε μια μόνο χρονική στιγμή και όχι με κάποιο συγκεκριμένο ωράριο.

Εξ αυτού δηλαδή και μιας και η φύση της εργασίας και στην σπορά και στην καλλιέργεια, αλλά και στη συγκομιδή είναι περιορισμένου χρόνου -είναι ορισμένου χρόνου επί της ουσίας- και είναι κατ’ αποκοπή η αμοιβή τους, θεωρώ ότι η ασφάλισή τους με εργόσημο μπορεί να λύσει και τα προβλήματα της ανασφάλιστης εργασίας σε αυτό τον τομέα, να δώσει το αίσθημα της ασφάλειας των εργαζομένων για οποιοδήποτε είτε ατύχημα, αλλά και της ασφάλισής τους, αλλά και στους εργοδότες την ασφάλεια ότι δεν έχουν ανασφάλιστους εργαζόμενους και ταυτόχρονα δικαιολογούν και το έξοδο της εργασίας την οποία αμείβουν, αλλά και οι εργαζόμενοι να δηλώσουν τα έσοδά τους.

Αναφέρομαι ενδεικτικά σε μηχανήματα ενσιρωτικών, βαμβακοσυλλεκτικών, θεριζοαλωνιστικών τοματοσυλλεκτικών, καπνοσυλλεκτικών μηχανών και τα παρελκόμενά τους. Είναι σημαντικό αυτός ο κλάδος των εργαζομένων, αλλά και της παραγωγής να έχουν την ασφάλεια που τους χρειάζεται.

Επίσης στην ίδια ερώτηση έχω θέσει και ένα άλλο ζήτημα. Θα ήθελα να ξεκαθαριστεί στην αγροτική παραγωγή ότι ο κάθε αγρότης, γεωργός, κτηνοτρόφος θα μπορεί να περιλαμβάνει στο εργόσημο και τα μέλη της οικογένειάς του, τη σύζυγό του ή και τα παιδιά του. Για τις συζύγους, επειδή δεν είναι διευκρινισμένο, νομίζω ότι στην ίδια διάταξη μπορεί αυτό να διευκρινιστεί. Το μόνο που χρειάζεται είναι στον ν.4144/2013 να προστεθεί για την περίπτωση των χειριστών - οδηγών αγροτικών μηχανημάτων και αυτή η κατηγορία των εργαζομένων.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Μπγιάλα, νομίζω ότι χρειάζεται μια προσοχή στο ζήτημα του εργοσήμου, να δούμε δηλαδή γιατί θεσπίστηκε αρχικά αυτό το εργαλείο.

Όταν θεσπίστηκε το εργόσημο, θεσπίστηκε με διακηρυγμένο στόχο να προστατεύσει από πολλές μορφές αδήλωτης εργασίας και να δημιουργήσει ουσιαστικά μια ασφαλιστική συνείδηση, προκειμένου να καταβάλλονται και οι εισφορές για τις περιπτώσεις εκείνες των εργαζομένων οι οποίοι εργάζονταν σε τέτοιο πλαίσιο που μέχρι τότε ήταν εξαιρετικά αδύνατον και σήμερα είναι αδύνατον να γίνουν έλεγχοι. Αυτός ήταν ο διακηρυγμένος στόχος της θέσπισης του εργοσήμου.

Έκτοτε, όμως, η χρήση του εργοσήμου και δη η κατάχρησή του δημιουργούν πάρα πολλά ερωτηματικά. Να πω ότι η βασική φιλοσοφία του εργοσήμου ήταν να μπορέσει να καταλάβει εκείνες τις περιπτώσεις των εργαζομένων, οι οποίες αφορούσαν εργασία στο σπίτι κυρίως. Αυτό ήταν το νόημα της θέσπισης του εργοσήμου, περιπτώσεις δηλαδή εργασίας που γινόταν πίσω από την πόρτα του οικιακού ασύλου και στις οποίες δεν μπορούσε να γίνει έλεγχος, ήταν αδύνατον να γίνει έλεγχος. Προκειμένου να μπορέσει να υπάρχει ένας τρόπος για να ασφαλίζονται αυτοί οι άνθρωποι σε περιπτώσεις που δεν μπορεί να γίνει έλεγχος και για να θεσπιστεί και μια ευέλικτή μορφή πληρωμής του μισθού τους και των εισφορών τους θεσπίστηκε το εργόσημο.

Το εργόσημο δεν είναι για να αντικαθιστά την ασφάλιση εκείνων των εργαζομένων που έχουν όλα τα χαρακτηριστικά της μισθωτής εργασίας για αυτό και νομίζω ότι χρειάζεται πάρα πολύ μεγάλη προσοχή όλη η συζήτηση για την επέκτασή του. Καθημερινά γίνονται τέτοιες συζητήσεις και αιτήματα προς το Υπουργείο Εργασίας για να επεκτείνουμε τη χρήση του εργοσήμου.

Εκτιμώ, όμως, πως θέλει ιδιαίτερη προσοχή, γιατί μέσω της χρήσης του εργοσήμου παρακάμπτει κανείς όλους τους κανόνες που ισχύουν για τη μισθωτή εργασία, δηλαδή με το εργόσημο δεν μπορείς να έχεις καταβολή επιδομάτων ή δεν μπορείς να ελέγξεις καταβολή επιδομάτων εορτών και αδείας, αποζημίωσης λόγω απόλυσης, τη χορήγηση της κανονικής άδειας, το αν τηρούνται τα χρονικά όρια της εργασίας, το αν δίνονται προσαυξήσεις για την υπερωριακή εργασία, το αν υπάρχει νυχτερινή εργασία και πληρώνεται αντίστοιχα, κ.λπ..

Σήμερα χρησιμοποιείται καταχρηστικά και σε εργαζόμενους που ανήκουν μεν στις κατηγορίες του εργοσήμου, αλλά η απασχόλησή τους δεν είναι περιστασιακή. Το εργόσημο θεσπίστηκε μόνο για την περιστασιακή απασχόληση. Αυτή τη στιγμή δεν υπάρχουν κάποια συστήματα αποτελεσματικού ελέγχου της ορθής εφαρμογής αυτού του εργαλείου.

Με άλλα λόγια, η θέση του Υπουργείου Εργασίας είναι ότι θα πρέπει να είμαστε πάρα πολύ προσεκτικοί στην επέκταση του εργαλείου του εργοσήμου. Για εμάς δεν είναι πολιτική προτεραιότητα αυτή. Πολιτική μας προτεραιότητα είναι να δημιουργήσουμε όλες τις προϋποθέσεις για την τήρηση της εργατικής νομοθεσίας που εφαρμόζεται στην εξαρτημένη σχέση εργασίας. Γι’ αυτό και έχουμε κάνει όλες αυτές τις παρεμβάσεις που συνοπτικά ανέπτυξα πριν στον κ. Κατσώτη, που αφορούν ακριβώς την ενίσχυση και τη διευκόλυνση της τήρησης της εργατικής νομοθεσίας για τους εργοδότες που είναι συνεπείς, αλλά και της διευκόλυνσης των ελέγχων από το Σώμα Επιθεώρησης Εργασίας. Η περίπτωση του εργοσήμου είναι πολλές φορές αρκετά επικίνδυνη, καθότι μπορεί να δώσει ένα προκάλυμμα παραβίασης όλου του πλαισίου της εργατικής νομοθεσίας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπγιάλα, έχετε τον λόγο, για τη δευτερολογία σας για τρία λεπτά.

**ΧΡΗΣΤΟΣ ΜΠΓΙΑΛΑΣ:** Κυρία Υπουργέ, δεν διαφωνώ καθόλου με όσα είπατε με την εξής διαφορά, ότι εδώ δεν μιλάμε για την μισθωτή εργασία, όπως τη γνωρίζουμε σε όλες τις άλλες εκφάνσεις της εργοδοσίας, σε όλη την παραγωγή. Μιλάμε για τον πρωτογενή τομέα, μιλάμε για το εργόσημο το οποίο αναφέρεται -όπως είπατε βέβαια- στην κατ’ οίκον εργασία αλλά η μεγαλύτερή του χρησιμότητα, λειτουργία και εφαρμογή από το 2013 που θεσπίστηκε είναι στον πρωτογενή τομέα και αναφέρομαι στους εργάτες γης. Εκεί είναι η μεγαλύτερή του εφαρμογή μέχρι σήμερα. Και είναι εκεί, γιατί έχουν πραγματικά περιστασιακή απασχόληση.

Και αυτό το οποίο σας αναφέρω, δηλαδή να προστεθεί δίπλα στους εργάτες γης και η έννοια των χειριστών, των οδηγών αγροτικών μηχανημάτων, είναι γιατί μιλάμε πάλι για περιστασιακή απασχόληση και με αμοιβή κατ’ αποκοπή. Δεν λέμε να καταργήσουμε όλα τα χαρακτηριστικά της μισθωτής εργασίας εδώ, δεν υπάρχουν τέτοια χαρακτηριστικά και δεν μιλάμε για κατάχρηση των όρων της εργασιακής νομοθεσίας. Ίσα-ίσα σας λέω ότι έχει τα ίδια χαρακτηριστικά του πρωτογενή τομέα, της αγροτικής παραγωγής, της σποράς, της συγκομιδής της καλλιέργειας που είναι κλασική περίπτωση περιστασιακής απασχόλησης.

Θα ήθελα εδώ, βέβαια, να σας πω ότι αν δεν το κάνουμε αυτό -το γνωρίζουμε και το γνωρίζετε όλοι- το Τμήμα Επιθεώρησης Εργασίας έχει τεράστια δυσκολία να ελέγξει τον εργαζόμενο στο χωράφι. Και να τον ελέγξει σε ποιες περιόδους και εποχές; Θα πάει στις 20.00΄ τώρα το καλοκαίρι για να πει στον έναν εργαζόμενο στο χωράφι «δεν είσαι στον πίνακα ωρών εργασίας 20.00΄»; Σαφώς και δεν θα είναι. Ναι, αλλά θα πεις στον παραγωγό και στον ίδιο τον εργαζόμενο ότι αυτή την ώρα δεν πρέπει εσύ να δουλεύεις, μέχρι τις 15.00΄ πρέπει να σταματήσεις; Επειδή την εξάρτηση της εργασίας, τις ώρες εργασίας στον πρωτογενή τομέα δεν τις καθορίζει ο εργοδότης αλλά οι καιρικές συνθήκες, γι’ αυτό και ενέχει αυτή τη διαφορετικότητα και για τους εργάτες γης αλλά το ίδιο και για τους χειριστές των αγροτικών μηχανημάτων.

Και επιπροσθέτως, να σας πω το εξής: Είναι αρκετές χιλιάδες τα γεωργικά μηχανήματα και οι εκμεταλλευτές γεωργικών μηχανημάτων, αλλά και οι ίδιοι οι παραγωγοί, οι αγρότες, οι κτηνοτρόφοι που προσλαμβάνουν περιστασιακά εργαζόμενους για να κάνουν κάποιες δουλειές. Αυτό είναι όλο ανασφάλιστη εργασία, με ό,τι συνεπάγεται, συν το ότι πολλές εκατοντάδες χιλιάδες ευρώ ετήσια έσοδα στον ΕΦΚΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και να σας πω και το εξής, ότι έχω και έγγραφο από τη Συνομοσπονδία Θεριζοαλωνιστών Ελλάδος, η οποία πλέον το απαιτεί. Το θέλουν και αυτοί για να έχουν εξασφαλισμένη και τη δική τους ασφάλεια, ότι σε ένα εργατικό ατύχημα δεν θα τρέχουν να δικαιολογούν τα έξοδά τους.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε συνάδελφε.

**ΧΡΗΣΤΟΣ ΜΠΓΙΑΛΑΣ:** Κλείνω, κύριε Πρόεδρε.

Και αυτό έγινε μετά προσωπική μου πρόταση, κύριε Πρόεδρε -να το πω ενημερωτικά- όπου πέρσι σε μια συζήτηση που κάναμε τους είπα «τι κάνατε με αυτό το θέμα;» και είπαν «απλά είμαστε στον αέρα και όσοι ασφαλίζουν με ΙΚΑ βάζουν ωράριο 8.00΄ - 16.00΄ η ώρα. Ναι, αλλά ο θεριζοαλωνισμός των σιταριών θα πάει και 20.00΄ και 22.00΄ και ανάλογα αν βρέξει αν δεν βρέξει, είναι οι καιρικές συνθήκες που το καθορίζουν. Απλά είμαστε στον αέρα». Όταν τους πρότεινα, στην αρχή τους φάνηκε παράξενο. Τους το εξήγησα και σήμερα το ζητούν και το ζητούν και με έγγραφο, το οποίο μπορώ να καταθέσω.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Μπγιάλα, να δούμε τι χαρακτηριστικά έχει αυτή η εργασία που περιγράφετε, για να δούμε εάν είναι εξαρτημένη.

Λέτε για τους χειριστές των αγροτικών μηχανημάτων. Υπάρχει εντολή του εργοδότη για παροχή της εργασίας σε συγκεκριμένο τόπο και σε συγκεκριμένο χρόνο; Υπάρχει. Η επίτευξη της εργασίας γίνεται με τα μέσα του εργοδότη; Κατά κανόνα, ναι, είναι με τα μέσα του εργοδότη. Υπάρχει διευθυντικός και ποιοτικός έλεγχος του αποτελέσματος της εργασίας από τον εργοδότη; Υπάρχει επίτευξη συγκεκριμένων αποτελεσμάτων με τον τρόπο που υποδεικνύει ο εργοδότης; Υπάρχει.

Ό,τι σας ανέφερα αποτελούν στοιχεία του ορισμού της εξαρτημένης εργασίας. Άρα, εδώ δεν μπορούμε να δεχθούμε ότι δεν υπάρχει εξαρτημένη εργασία. Με αυτή την έννοια δεν μπορούμε να επεκτείνουμε ένα εργαλείο το οποίο δεν είναι για εξαρτημένη εργασία, διότι η συγκεκριμένη είναι εξαρτημένη εργασία.

Αναφέρατε πάρα πολλές φορές την αλλαγή των ωραρίων, το ότι μπορεί να χρειαστεί να πάει το βράδυ ή το μεσημέρι κ.λπ.. Δεν υπάρχει απολύτως καμμία διαφωνία σε αυτό. Δεν καταλαβαίνω, γιατί αυτό αντιβαίνει στο ότι εδώ έχουμε εξαρτημένη εργασία και στο ότι θα πρέπει να τηρούνται οι κανόνες της εργατικής νομοθεσίας που ισχύουν για όλες τις άλλες περιπτώσεις εξαρτημένης εργασίας.

Κατανοώ ότι αυτό που προσπαθείτε να πείτε είναι ότι είναι πολύ δύσκολο να μπορεί κανείς να δηλώνει το ωράριο του εργαζόμενου, όταν είναι τόσο ευμετάβλητο από τις καιρικές συνθήκες και από άλλους παράγοντες. Για αυτό τον τελευταίο έναν χρόνο περίπου δουλεύουμε για τη συνολική αναβάθμιση και αναπροσαρμογή του πλαισίου της δήλωσης των εργαζομένων. Νομίζω ότι σε πολύ σύντομο χρονικό διάστημα θα είμαστε σε θέση το ωράριο του εργαζόμενου να δηλώνεται με ένα απλό sms. Αυτό καταλαβαίνετε ότι είναι κάτι εξαιρετικά εύκολο. Μπορεί, δηλαδή, με ένα απλό sms να πει ότι τελικά δεν θα κάνω τη δουλειά μου από τις 10.00΄ μέχρι τις 14.00΄, θα την κάνω από τις 18.00΄ μέχρι τις 20.00΄.

Η στόχευσή μας είναι να μην επιβαρύνουμε υπέρμετρα τους εργοδότες με γραφειοκρατικά κόστη, βάρη και διαδικασίες. Από την άλλη, όμως, καταλαβαίνετε ότι, όταν τους διευκολύνουμε τόσο πολύ, με τέτοια εργαλεία –και σε αυτή την κατεύθυνση κινούμαστε-, δεν νομίζω ότι υπάρχει κάποιο άλλο επιχείρημα στο γιατί να μην τηρούνται οι κανόνες της εργατικής νομοθεσίας. Γιατί, εάν επεκτείνουμε το εργόσημο και γι’ αυτή την κατηγορία, ουσιαστικά αποδεχόμαστε ότι όλοι οι υπόλοιποι κανόνες της μισθωτής εργασίας δεν θα τηρούνται. Δεν θα μπορεί να ελεγχθεί εάν αυτός ο άνθρωπος δούλεψε δέκα ώρες ή είκοσι τέσσερις ώρες, εάν δούλεψε πολύ αργά το βράδυ, εάν πήρε επίδομα, εάν όταν απολύθηκε του δόθηκε κάποια αποζημίωση ή όχι.

Για αυτό νομίζω ότι και εσείς θα πρέπει να ξανασκεφθείτε το αίτημα της επέκτασης του εργοσήμου σε αυτές τις περιπτώσεις. Και να δούμε με ποιον τρόπο θα διευκολύνουμε τους εργοδότες να δηλώνουν τους εργαζομένους τους και τα ωράριά τους και το Σώμα Επιθεώρησης Εργασίας να κάνει τον έλεγχό του.

Διότι, εάν κατανοώ καλά, κοινή μας αντίληψη είναι ότι εδώ ο πρώτος που πρέπει να τύχει προστασίας είναι ο εργαζόμενος.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην τελευταία ερώτηση και παρακαλώ, κύριε Αμυρά, να τηρηθούν οι χρόνοι.

Ακολουθεί η τρίτη με αριθμό 1527/19-4-2018 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος την Υπουργό Πολιτισμού και Αθλητισμού, με θέμα: «Εκτός ποδηλατοδρομίου οι αθλητές μας στο ΟΑΚΑ».

Θα απαντήσει ο Υφυπουργός Πολιτισμού και Αθλητισμού κ. Βασιλειάδης.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, είμαι εδώ για το αγαπημένο μου θέμα, την ελληνική ποδηλασία και δη την αγωνιστική. Ως γνωστόν η Ελλάδα, παρά το ότι είναι μια μικρή χώρα, έχει μια τεράστια αγωνιστική, αθλητική ποδηλατική παράδοση. Ο πρώτος χρυσός Ολυμπιονίκης το 1896 στους αγώνες ποδηλασίας τότε φυσικά ήταν Έλληνας, ο Αριστείδης Κωνσταντινίδης, ο οποίος έτρεξε ογδόντα επτά χιλιόμετρα, Αθήνα – Μαραθώνα – Φάληρο.

Το λέω αυτό διότι τη σκυτάλη του Κωνσταντινίδη σε έναν μεγάλο βαθμό την έχουν πάρει με επάξιο και ωραίο τρόπο οι Έλληνες αθλητές, πρωταθλητές, σε παγκόσμιο και πανευρωπαϊκό επίπεδο, με ολυμπιακές συμμετοχές. Και είναι εξαιρετικά παιδιά, έχουν ήθος. Θα αναφέρω, για παράδειγμα, τον Χρήστο και τον Ζαφείρη Βολικάκη, τον Περικλή Ηλία, τον Δημήτρη Αντωνιάδη, τον Σταυράκη Γιώργου. Είναι εξαιρετικά παιδιά.

Πριν από έναν μήνα, όμως, πήγαν στο ΟΑΚΑ, στο ποδηλατοδρόμιο και δυστυχώς το βρήκαν κλειστό. Ήταν κλειστό για τους αθλητές της εθνικής ομάδας, γιατί η Ελληνική Ομοσπονδία Ποδηλασίας δεν μπορούσε να πληρώσει το αντίτιμο για τη χρήση του ποδηλατοδρομίου ανά ημέρα. Η ομοσπονδία ανέφερε ότι δεν έχει πάρει την εγκεκριμένη χρηματοδότησή της από το Υπουργείο σας για το 2017.

Και έτσι, λοιπόν, έρχομαι εγώ και ρωτάω: Πού οφείλεται αυτή η αδικαιολόγητη, εκ πρώτης όψεως, καθυστέρηση των υπογεγραμμένων υπουργικών αποφάσεων για χρηματοδότηση της ομοσπονδίας για το 2017;

Τι θα γίνει με το τρέχον έτος, το 2018;

Και κυρίως εμένα με ενδιαφέρει με ποιον τρόπο θα διασφαλιστεί ότι οι Έλληνες αθλητές της Εθνικής Ομάδας Ποδηλασίας και όχι μόνο, αλλά και των συλλόγων, όλων των Ελλήνων αθλητών της ποδηλατοδρομίας θα έχουν πρόσβαση ευχερή στον ποδηλατοδρόμιο.

Αυτά για να τηρήσω τον χρόνο μου και θα επανέλθω με δεύτερα στοιχεία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υφυπουργός κ. Βασιλειάδης.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Αμυρά, κατ’ αρχάς με χαροποιεί ιδιαίτερα όπως θέσατε το «εκ πρώτης όψεως», που δείχνει ότι είστε γνώστης του θέματος, το καταλαβαίνω αυτό.

Η Ελληνική Ομοσπονδία Ποδηλασίας ταλανίζεται από πολύ μεγάλα προβλήματα και πολύ μεγάλες σκιές, που έρχονται από το παρελθόν. Δεν είναι της παρούσης να το συζητήσουμε αυτό, αλλά είχαμε κάποια δεδομένα για το 2017. Υπήρχε ένα πρόστιμο φορολογικό για πλαστά και εικονικά τιμολόγια, της τάξης των 800.000 ευρώ, πράγμα που σήμαινε ότι, σε περίπτωση που το ελληνικό δημόσιο, η Γενική Γραμματεία Αθλητισμού, κατέβαλλε την τακτική επιχορήγηση, αυτή αμέσως θα κατάσχονταν από την ΑΑΔΕ. Ταυτόχρονα, ήταν αδύνατο για τις υπηρεσίες να εγκρίνουν ένα τέτοιο χρηματικό ένταλμα, με δεδομένο ότι καταπατούνταν οι κανόνες του νόμου και του Συντάγματος για την οικονομική ενίσχυση του αθλητισμού.

Εμείς δίνουμε χρήματα –πολλές φορές βέβαια πηγαίνουν σε οικονομικές εκκρεμότητες, αλλά…- για τη διευκόλυνση και την προαγωγή και την προάσπιση του αθλητισμού. Αυτό εν προκειμένω δεν συνέβαινε. Για τον λόγο αυτόν ήταν αδύνατο να γίνει αυτή η καταβολή.

Τώρα να δούμε λίγο το σήμερα. Από τις αρχές του έτους έχω συναντηθεί πολλές φορές με τη νέα διοίκηση της ομοσπονδίας και συζητήσαμε διάφορες λύσεις, προκειμένου η ομοσπονδία να ορθοποδήσει και να εξορθολογιστεί, τέλος πάντων, η κατάσταση. Τους πρότεινα να μπουν στον εξωδικαστικό μηχανισμό, τους πρότεινα να βάλουν ορκωτούς ελεγκτές να ελέγξουμε από το 2000 μέχρι και σήμερα το τι έγινε, για να μπορέσει να υπάρξει και η λογοδοσία και να λυθούν και τα δικά μας τα χέρια. Γιατί, καταλαβαίνετε, όταν πάμε να μοιράσουμε δημόσιο χρήμα θα βρεθούμε και εμείς αύριο υπόλογοι και δεν πρέπει να επαναλάβουμε όλοι μας τα λάθη του παρελθόντος. Υπήρξε μια κωλυσιεργία, μολονότι φαινόταν ότι υπάρχει καλή ανταπόκριση από την Ομοσπονδία Ποδηλασίας.

Έχουμε ένα καινούργιο ευχάριστο δεδομένο, αλλά μένει να το δούμε το επόμενο διάστημα, γιατί θα ασκηθούν ένδικα μέσα. Υπάρχει μία απόφαση του Διοικητικού Πρωτοδικείου Αθήνας, με την οποία απέρριψε την απόρριψη μιας προσφυγής της αρμόδιας διεύθυνσης της ΑΑΔΕ και το χρέος τελικά από τις 800.000 περιορίστηκε στις 25.000 ευρώ. Έχουν ασκηθεί ένδικα μέσα, δεν έχουμε ακόμα πληροφόρηση από την ΑΑΔΕ για αυτό. Αλλά, όμως, σε κάθε περίπτωση, εμείς θέλουμε, ως απαραίτητο στοιχείο, να ξεκινήσει ο οικονομικός έλεγχος στην ομοσπονδία.

Όλο αυτό το διάστημα εξασφαλίζουμε τη μισθοδοσία των εργαζομένων και σε συνεργασία με την ΑΑΔΕ, τα χρήματα αυτά άλλωστε είναι ακατάσχετα, είναι τα χρήματα της μισθοδοσίας και προσπαθούμε να συνεχιστεί απρόσκοπτα η λειτουργία του ποδηλατοδρομίου. Το ποδηλατοδρόμιο λειτούργησε κανονικά για το πανελλήνιο πρωτάθλημα με λύσεις που βρήκαμε από τη διοίκηση, δεν έχει κλείσει ποτέ για τους αθλητές. Και το ξεκαθαρίζω, ό,τι και να γίνει στην ομοσπονδία και ό,τι και να ακούμε ή να διαβάζουμε –αυτά θα τα συζητήσουμε υποθέτω στον δεύτερο γύρο-, δεν υπάρχει περίπτωση η ελληνική αγωνιστική ποδηλασία να μην έχει μέρος το οποίο να μπορεί να το χρησιμοποιήσει για προπόνηση, όπως το Ολυμπιακό Στάδιο, με τα προβλήματα τα πολύ μεγάλα, βέβαια, που έχει.

Αυτά και θα επανέλθω.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Αμυράς, για τρία λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ Υπουργέ, κρατώ αυτό που είπατε στο τέλος ότι ό,τι και να γίνει οι αθλητές μας θα έχουν πρόσβαση ευχερή στο ΟΑΚΑ για να προπονούνται. Μην ξεχνάμε ότι σε δύο χρόνια από τώρα στο Τόκιο έχουμε τους Ολυμπιακούς Αγώνες. Μην ξεχνάμε ότι, για παράδειγμα, ο Βολικάκης είναι πρώτος στην παγκόσμια κατάταξη. Πρέπει να τον ενισχύσουμε και όχι μόνο αυτόν, αλλά και τους υπόλοιπους αθλητές μας και τους λιγότερο γνωστούς.

Εγώ θυμάμαι εδώ, σε αυτή την Αίθουσα, αγαπητέ Πρόεδρε, που είχαμε καλέσει τους Ολυμπιονίκες, τους αθλητές και μίλησε η Άννα Κορακάκη, για παράδειγμα, η Ολυμπιονίκης μας στη σκοποβολή, η οποία είχε πει το εξής απλό, που εμένα τουλάχιστον με βρίσκει απόλυτα σύμφωνο, ότι ο αθλητισμός ίσον ανάπτυξη.

Και, όταν λέμε ανάπτυξη, δεν μιλάμε μόνο στενά οικονομική, αλλά και πολιτισμική, πνευματική, ψυχολογική, χίλια δυο. Ο όρος αυτός χωράει χίλιες δύο έννοιες.

Αγαπητέ Υπουργέ, ξέρω ότι το χρέος όντως έχει εντοπιστεί πλέον και έχει κατέβει από τις 800.000 ευρώ στις 27.000-26.000 ευρώ, δεν ξέρω ακριβώς πόσο είναι. Έχω την αίσθηση ότι ο κ. Νώντας Σαρρής κάνει καλή δουλειά και βρίσκει λύσεις.

Όμως, θέλω τώρα να σας πω το εξής. Θέλω να σας κάνω συμμέτοχο σε κάτι που νομίζω ότι θα έχει ευεργετικές, πολύ θετικές συνέπειες και για την ποδηλασία, όχι την αγωνιστική, την ευρύτερη αθλητική, αλλά και τουριστικά για τη χώρα.

Έχω συναντηθεί με την κ. Κουντουρά, έχω κλείσει ραντεβού με τον κ. Σπίρτζη, όμως έχω μιλήσει, πρώτα απ’ όλα, με την «ΤΡΑΙΝΟΣΕ», για να κάνουμε το εξής. Τι εννοώ με το «να κάνουμε»; Να δοθεί η δυνατότητα να κυκλοφορεί στο σιδηροδρομικό δίκτυο της Πελοποννήσου, που είναι κλειστό ως γνωστό, αυτές οι ποδηλατοδρεζίνες. Ενδεχομένως τις ξέρετε εσείς, είναι αυτά τα ποδήλατα καθίσματα που μπαίνουν πάνω στις ράγες του τρένου και οικογένειες μπορούν να κάνουν ποδηλατικό, σιδηροδρομικό τουρισμό. Αυτό συμβαίνει στη Γερμανία, συμβαίνει στον Καναδά, συμβαίνει στις Ηνωμένες Πολιτείες της Αμερικής και ξαφνικά θα σας πω μόνο ότι από τη Γερμανία, αγαπητέ Υπουργέ, τριάντα μικρές τοπικές εταιρείες συγκροτήθηκαν από ντόπιους ανθρώπους ανά περίπτωση και νοικιάζουν αυτές τις δρεζίνες σε μια εγκαταλελειμμένη σιδηροδρομική γραμμή στην Αμερική και μέσα σε τρεις μήνες -η γραμμή είναι μικρή, μόνο τριάντα χιλιόμετρα είναι όλη κι όλη- την επισκέφθηκαν ογδόντα χιλιάδες οικογένειες που ήθελαν να ποδηλατήσουν.

Για παράδειγμα, εμείς από την Ελευσίνα έως την Κατάρα, έως την Κακιά Σκάλα, να το πω έτσι, έχουμε είκοσι χιλιόμετρα αναξιοποίητου σιδηροδρομικού δικτύου. Και η «ΤΡΑΙΝΟΣΕ» μού λέει: «Βεβαίως, είναι πολύ καλή ιδέα. Συντονίστε τη. Εμείς απλά δεν θα βάλουμε χρήματα, θα σας δώσουμε τη δυνατότητα να αξιοποιήσετε τις ράγες, που δεν τις χρησιμοποιούμε ούτως ή άλλως, αλλά να συνεννοηθείτε για τις άδειες με τα Υπουργεία».

Ποιο είναι το όραμά μου, αγαπητέ Υπουργέ; Πώς υπάρχουν αυτές οι μικρές τοπικές εταιρείες που νοικιάζουν κανό-καγιάκ στα ποτάμια και στα βουνά ή ποδήλατα ή, εν πάση περιπτώσει, μικροδραστηριότητες…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, ολοκληρώστε, κύριε Αμυρά. Έχουμε θέμα χρόνου, να κλείσουμε τη συνεδρίαση.

**ΓΕΩΡΓΙΟΣ ΑΜΥΡΑΣ:** Ολοκληρώνω, κύριε Πρόεδρε.

Εμένα το όραμά μου είναι να αφήσουμε τους ντόπιους ανθρώπους να δουλέψουν με τέτοιου είδους εναλλακτικές τουριστικές δραστηριότητες και, βεβαίως, με αυτόν τον τρόπο να προωθήσουν εξαιρετικά τον σιδηροδρομικό ποδηλατικό τουρισμό, που σας λέω ότι είναι ένα κομμάτι υγιέστατου οικονομικού προφίλ για μια χώρα σαν τη δική μας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ και εγώ.

Κύριε Υφυπουργέ, έχετε τον λόγο, όμως, να είστε σύντομος, γιατί πρέπει να κλείσουμε τη συνεδρίαση.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, θα είμαι πάρα πολύ σύντομος.

Κατ’ αρχάς, για το τελευταίο που είπατε. Μου φαίνεται μια εξαιρετική ιδέα. Θα ήθελα να το κουβεντιάσουμε και εκτενέστερα, να δούμε τα τεχνικά ζητήματα, όπως, παραδείγματος χάριν, τις διαβάσεις κ.λπ., αλλά εδώ να δούμε ειδικά στην Πελοπόννησο και μέσω των εθνικών αθλητικών κέντρων που έχουμε εκεί και ανήκουν στο δημόσιο αν μπορούμε να βοηθήσουμε για να τρέξουμε, να δώσουμε το μπουστάρισμα, τέλος πάντων, που, δυστυχώς, χρειάζεται πολλές φορές από το δημόσιο.

Από εκεί και μετά, οι αθλητές μας θα έχουν ευχερή πρόσβαση στο ΟΑΚΑ, σε αυτή την προβληματική εγκατάσταση. Σας θυμίζω ότι είναι μια εγκατάσταση, στην οποία, έτσι όπως έχει δομηθεί και έχει φτιαχτεί, πληρώνουμε 500.000 ευρώ πετρέλαιο, για να μην έχουν τα παιδιά θέρμανση. Τα παιδιά παγώνουν και, παρ’ όλα αυτά, κοστίζει στο δημόσιο 500.000 ευρώ.

Είμαστε της άποψης και είμαι της άποψης -και σε αυτή την τακτική δουλεύουμε, μολονότι τσακωνόμαστε με την ομοσπονδία και με τον κ. Σαρρή, που πραγματικά προσπαθεί να βρει λύσεις μέσα σε αυτόν τον κυκεώνα των προβλημάτων- ότι θα πρέπει να φτιαχτεί ένα μικρότερο -όχι εννοώ σε στίβο- και λιγότερο κοστοβόρο ποδηλατοδρόμιο, για να μπορέσει να σταθεί στα πόδια της ξανά η ποδηλασία, δηλαδή, θα πάρουμε τώρα όλα τα απαραίτητα μέτρα, θα δίνουμε με φειδώ τα χρήματα, θα ελέγχουμε, θα γίνουν οι απαραίτητες κινήσεις, αλλά, όσο υπάρχει η μαύρη τρύπα του ΟΑΚΑ, θα μου αυξάνει το χρέος της ποδηλασίας στις 500.000 ευρώ τον χρόνο. Αυτό δεν οδηγεί πουθενά.

Αυτά ήθελα να πω και σας περιμένω για να κουβεντιάσουμε, γιατί είναι πραγματικά εξαιρετική η ιδέα και εμείς επενδύουμε πάνω στις εναλλακτικές δράσεις του αθλητικού τουρισμού. Είναι κομβικές για την πατρίδα μας και μπορεί με αυτόν τον τρόπο να αναπτυχθούν μικροοικονομίες, που είναι κομβικές για την ανάπτυξη που όλοι επιθυμούμε.

**ΠΡΟΕΔΡΕΥΩΝ (Δημήτριος Κρεμαστινός):** Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 11.45΄ λύεται η συνεδρίαση γιασήμερα, Πέμπτη 26 Απριλίου 2018 και ώρα 13.00΄, με αντικείμενο εργασιών του Σώματος: ειδική συνεδρίαση της Ολομέλειας της Βουλής, κατά την οποία θα προσέλθει στη Βουλή των Ελλήνων και θα απευθυνθεί στο Σώμα ο Πρόεδρος της Ευρωπαϊκής Επιτροπής κ. Ζαν - Κλοντ Γιούνκερ, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**